**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 26 Ιανουαρίου 2017, ημέρα Πέμπτη και ώρα 11.10΄, στην Αίθουσα Γερουσίας, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου αυτής, κ. Κωνσταντίνου Δουζίνα, με θέμα ημερήσιας διάταξης: Επεξεργασία και εξέταση του σχεδίου νόμου του Υπουργείου Εξωτερικών «Τροποποίηση του Κώδικα του Οργανισμού του Υπουργείου Εξωτερικών και λοιπές διατάξεις».

Στη συνεδρίαση παρέστησαν ο Υπουργός Εξωτερικών, κ. Νικόλαος Κοτζιάς, ο Υφυπουργός Εξωτερικών, κ. Ιωάννης Αμανατίδης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γιάννης Δέδες, Κωνσταντίνος Δουζίνας, Δημήτριος Μάρδας, Χρήστος Καραγιαννίδης, Νίκος Φίλης, Γεώργιος Πάλλης, Συμεών Μπαλλής, Αριστείδης Μπαλτάς, Γιώργος Ντζιμάνης, Γιώργος Πάντζας, Δημήτρης Ρίζος, Κώστας Σπαρτινός, Ολυμπία Τελιγιορίδου, Χαρίλαος Τζαμακλής, Μαρία Τριανταφύλλου, Σάββας Αναστασιάδης, Αθανάσιος Δαβάκης, Αναστάσιος Δημοσχάκης, Αθανάσιος Καββαδάς, Συμεών (Σίμος) Κεδίκογλου, Κωνσταντίνος Κουκοδήμος, Γεώργιος Κουμουτσάκος, Κωνσταντίνος Τασούλας, Παναγιώτης Ηλιόπουλος, Νικόλαος Κούζηλος, Χρήστος Παππάς, Οδυσσέας Κωνσταντινόπουλος, Μανώλης Συντυχάκης, Σταύρος Τάσσος, Δημήτριος Καμμένος, Κωνσταντίνος Κατσίκης, Ιωάννης Σαρίδης και Αικατερίνη Μάρκου.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Καλημέρα, αγαπητοί και αγαπητές συνάδελφοι. Αρχίζει η συνεδρίαση.

Υπάρχει μια έκφραση στα αγγλικά ότι «μπορεί να περιμένεις το λεωφορείο γύρω στις πέντε - έξι ώρες, αλλά μετά έρχονται δύο – δύο». Έτσι κι εμείς, είχαμε καιρό να συνεδριάσουμε. Όμως, είχαμε μια συνεδρίαση χθες, στις 18.00΄ και σήμερα ξεκινάμε μια σειρά διαδικασιών της Επιτροπής για τον Οργανισμό του Υπουργείου Εξωτερικών.

Να σας υπενθυμίσω, αγαπητές και αγαπητοί συνάδελφοι, ότι αύριο το πρωί, στις 10.00΄, εδώ, στην Αίθουσα της Γερουσίας, υπάρχει μια εκδήλωση Μνήμης για το Ολοκαύτωμα. Αυτή συγκαλείται από την δική μας Επιτροπή Εθνικής Άμυνας και Εξωτερικών Υποθέσεων και την Κοινοβουλευτική Ομάδα Φιλίας Ελλάδας - Ισραήλ, οπότε υπάρχει μια παράκληση εκ μέρους του Προεδρείου της Βουλής, αν είναι δυνατόν, να υπάρξει μια αξιοπρεπής παρουσία από συναδέλφους.

Πριν ξεκινήσουμε τη σημερινή διαδικασία να κανονίσουμε τα επόμενα βήματα της Επιτροπής μας. Κατ’ αρχήν, θα ήθελα να ρωτήσω κατά πόσον τα κόμματα έχουν διάθεση να προσκαλέσουν κάποιους φορείς και αν υπάρχει τέτοια διάθεση, ποιους φορείς; Τον λόγο έχει ο κ. Μάρδας.

ΔΗΜΗΤΡΙΟΣ ΜΑΡΔΑΣ (Εισηγητής του ΣΥΡΙΖΑ): Θεωρούμε ότι πρέπει να προσκληθούν ο Πρόεδρος των Εμπειρογνωμόνων, ο κ. Ζαχαρίου, ο Πρόεδρος της Ένωσης Διπλωματικών Υπαλλήλων, κ. Ιωάννου και ο Πρόεδρος των ΟΕΥ. Αυτοί από εμάς.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Κουμουτσάκο, έχετε κάποιες προτάσεις;

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Κύριε Πρόεδρε, δεν έχω καμία αντίρρηση. Είναι οι φορείς των υπαλλήλων του Υπουργείου Εξωτερικών, των διπλωματικών υπαλλήλων, των διοικητικών και άλλων υπαλλήλων, νομίζω ότι είναι αυτοί, που πρέπει να ακούσουμε. Αναρωτιέμαι όμως, κύριε Πρόεδρε, επειδή αυτό, το οποίο θα συζητήσουμε, άπτεται της δομής και της λειτουργίας του Υπουργείου Εξωτερικών, αν θα ήταν σκόπιμο να προσκληθούν και προσωπικότητες εγνωσμένης εμπειρίας και κύρους, προερχόμενοι από το Υπουργείο Εξωτερικών, για να δώσουν τη δική τους άποψη. Αυτή τη στιγμή δεν έχω απάντηση, αλλά μπορεί να έχω στα επόμενα πέντε λεπτά.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας ευχαριστώ. Εννοείται εν ενεργεία υπάλληλοι ή διπλωμάτες του Υπουργείου Εξωτερικών;

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Προφανώς, όχι εν ενεργεία.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κοιτάξτε, όμως, να δείτε. Αυτό θα δημιουργήσει το εξής πρόβλημα. Να καλέσουμε τους φορείς και να προσθέσετε και άλλους, αν έχετε κάποιες περαιτέρω ιδέες. Αλλά αν ξεκινήσουμε να μπαίνουμε σε πρόσωπα, θα δημιουργηθεί ένα πρόβλημα. Πώς θα τους επιλέξουμε, ποιους θα καλέσουμε κ.λπ.. Δεν είμαι αντίθετος, αλλά αυτό δημιουργεί μια ιστορία και επομένως, αν θέλετε να κάνετε κάποιες προτάσεις, να δούμε τι θα πει και ο κ. Μάρδας του ΣΥΡΙΖΑ, αλλά η δική μου πρόταση αυτή τη στιγμή είναι να πάμε σε φορείς μόνο.

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Όπως σας είπα, δεν έχω αντίρρηση για τους φορείς. Συμφωνώ. Άλλωστε αυτοί είναι, δεν υπάρχουν άλλοι. Αλλά νομίζω ότι πρέπει να μας απασχολήσει λίγο αυτό. Σας είπα ότι αν χρειαστεί, θα κάνω μια παρέμβαση μόνο γι’ αυτό δέκα δευτερολέπτων σε λίγο.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Επομένως, περιμένουμε τις προτάσεις σας. Τα άλλα κόμματα έχουν κάποιες περαιτέρω προτάσεις; Ο κ. Παππάς;

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου- Χρυσή Αυγή): Όχι.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο στον κ. Κωνσταντινόπουλο.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Ευχαριστώ, κύριε Πρόεδρε. Νομίζω ότι οι συνδικαλιστικοί φορείς του Υπουργείου Εξωτερικών είναι τέσσερις. Είναι και οι διοικητικοί υπάλληλοι, αν δεν κάνω λάθος. Δεν άκουσα από τον κ. Μάρδα, αν τους προτείνει. Θα σας παρακαλούσα να είναι όλοι οι συνδικαλιστικοί φορείς του Υπουργείου Εξωτερικών.

Επειδή στην αντίληψή μας, κατά τη διάρκεια που έγινε το νομοσχέδιο και δημοσιεύθηκε, υπήρξαν διάφοροι φορείς που μας συνάντησαν, εμείς θα προτείνουμε να έρθει ο κ. Γρηγόρης Καλομοίρης, Αντιπρόεδρος της ΑΔΕΔΥ. Αν είμαστε σύμφωνοι όλοι, διαφορετικά θα ήθελα να πάρω τον λόγο, για να πω το γιατί.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Τάσσος.

ΣΤΑΥΡΟΣ ΤΑΣΣΟΣ (Ειδικός Αγορητής του ΚΚΕ): Δεν έχω να κάνω κανένα σχόλιο.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ. Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝΕΛ): Κύριε Πρόεδρε, με κάλυψαν οι συνάδελφοι.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ. Ο κ. Σαρίδης και ο κ. Δανέλλης δεν είναι εδώ. Μένει το θέμα με την ΑΔΕΔΥ. Υπάρχει κάποια αντίρρηση για το συνδικάτο των διοικητικών υπαλλήλων και για την ΑΔΕΔΥ; Τον λόγο έχει ο κ. Χρήστος Καραγιαννίδης.

ΧΡΗΣΤΟΣ ΚΑΡΑΓΙΑΝΝΙΔΗΣ: Γιατί να μην έρθει ο Πρόεδρος της ΑΔΕΔΥ και θέλουμε συγκεκριμένα τον Αντιπρόεδρο;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Όπως είπα, κατά τη διάρκεια των συναντήσεών μας με διάφορους φορείς – πρώην και νυν υπαλλήλους του Υπουργείου Εξωτερικών, οι οποίοι έχουν σχέση με αυτό το αντικείμενο – μας ενημέρωσαν ότι ο κ. Καλομοίρης, ο οποίος δεν είναι στον δικό μας πολιτικό χώρο, είναι στο δικό σας πολιτικό χώρο, του ΣΥΡΙΖΑ, είχε έρθει σε επαφή για τα θέματα που αφορούσαν διατάξεις συνταξιούχων του Υπουργείου Εξωτερικών, με τον κ. Υπουργό και είχε τεθεί ένα θέμα. Ο κ. Καλομοίρης λέει ότι ο Υπουργός σε συνομιλία μαζί του είπε ότι έκανε αυτή τη διάταξη, για να διώξει κάποιους υπαλλήλους. Λέει ο κ. Καλομοίρης ότι το εμπιστεύτηκε στον Αντιπρόεδρο της ΑΔΕΔΥ.

Θα παρακαλούσα να το ξεκαθαρίσει και ο κ. Καλομοίρης και ο κ. Υπουργός. Εμείς, ως παράταξη, θεωρούμε ότι και ο κ. Υπουργός και ο ΣΥΡΙΖΑ και τα άλλα κόμματα – που θα θέλαμε και την άποψή τους – όταν υπάρχει ο Αντιπρόεδρος της ΑΔΕΔΥ, ο οποίος κάνει μια τέτοια βαριά καταγγελία, επίσημα, και λέει ότι θέλω να έρθω. Δεν έχουμε να χάσουμε τίποτα με το να έρθει. Λέει ότι έκανε μια συνομιλία με τον κ. Υπουργό και ότι ο Υπουργός έκανε αυτή την διάταξη, για να διώξει κάποιους υπαλλήλους του Υπουργείου Εξωτερικών. Θεωρούμε, λοιπόν, ότι δεν θα έχετε τίποτα να κρύψετε ούτε ο ΣΥΡΙΖΑ ούτε το Υπουργείο, άρα θα πρέπει να τον καλέσουμε. Αν αποφασίσετε να μην τον καλέσουμε, θα σας πούμε την άποψή μας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Καραγιαννίδης.

ΧΡΗΣΤΟΣ ΚΑΡΑΓΙΑΝΝΙΔΗΣ: Κατ΄ αρχήν αυτή η λογική «*είχα ένα φίλο, που του είπαν και εκείνος τους είχε πει και μετά μου είπε και κάποιος ακόμη*» όταν δεν υπάρχει επίσημη καταγγελία, δηλωμένη σε ΜΜΕ, δεν την κατανοώ. Δεν έχουμε κανένα πρόβλημα να έρθει ο κ. Καλομοίρης. Κατ΄ αρχήν δεν είναι στο ΣΥΡΙΖΑ, για να διορθώσω. Καταλαβαίνουμε, βέβαια, γιατί το ΠΑΣΟΚ θέλει να καλέσει τον κ. Καλομοίρη, συγκεκριμένα, από όλη την ΑΔΕΔΥ. Ας έρθει, δεν υπάρχει πρόβλημα, αλλά αυτού του τύπου οι δηλώσεις, «*μου είπαν, τους είπαν και θέλω να έρθω να το καταγγείλω, γιατί κάποιος άλλος το άκουσε*» δεν στέκει.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει η κυρία Τριανταφύλλου.

ΜΑΡΙΑ ΤΡΙΑΝΤΑΦΥΛΛΟΥ: Σας ευχαριστώ, κύριε Πρόεδρε. Γνωρίζοντας τη σταθερή και απαρέγκλιτη προσήλωση του ΠΑΣΟΚ και της Δημοκρατικής Συμπαράταξης στην ορθή ενημέρωση και στην προσπάθεια που κάνουν όλα αυτά τα χρόνια για την ορθή ενημέρωση του ελληνικού λαού, εγώ προτείνω να έρθει ο κ. Καλομοίρης. Συμφωνώ απόλυτα, όλα στο φως, θα δούμε τι έχει να μας πει, αν είναι όντως έτσι τα πράγματα. Συμφωνώ απόλυτα με την πρόταση.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Κουμουτσάκος.

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Είναι βέβαιο ότι πρέπει να έρθουν όλοι οι σύλλογοι του Υπουργείου Εξωτερικών. Όποιοι θεσμοθετημένοι σύλλογοι υπάρχουν, πρέπει να έρθουν εδώ, να τους ακούσουμε.

Έθεσε θέμα η Δημοκρατική Συμπαράταξη για την παρουσία του Αντιπροέδρου της ΑΔΕΔΥ. Επί της αρχής, δεν έχω αντίρρηση. Βεβαίως, εδώ θα μιλήσουμε για κάτι πολύ συγκεκριμένο. Εγώ δέχομαι να έρθει ο Αντιπρόεδρος της ΑΔΕΔΥ, αλλά θα αναφερθεί μόνο στο σημείο, στο οποίο αναφέρθηκε ο κ. Κωνσταντινόπουλος, σε κανένα άλλο. Δεν θα τον ακούσουμε για το σύνολο των διατάξεων που αφορά στον Οργανισμό του Υπουργείου Εξωτερικών, αλλά μόνο για το συγκεκριμένο σημείο, το οποίο αναφέρθηκε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Υπουργός.

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Το ποιον θα καλέσετε είναι δικό σας θέμα. Θέλω να γραφτεί με ακρίβεια στα πρακτικά ότι ο εκπρόσωπος του ΠΑΣΟΚ είπε ότι: «*ο Αντιπρόεδρος της ΑΔΕΔΥ είπε ότι έφτιαξα τον νόμο, προκειμένου να διώξω ανθρώπους*». Σημειώνω ότι ο νόμος έχει μόνο ένα ζήτημα που αφορά στην ΑΔΕΔΥ, το συνταξιοδοτικό, που επεκτείνεται από 35 χρόνια στα 40. Πώς με επέκταση 5 ετών διώχνεις ανθρώπους, είναι πασοκικό θαύμα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ. Να σας διαβάσω τον κατάλογο των φορέων, που νομίζω ότι συμφώνησαν όλες οι πλευρές της Βουλής, για να προσκληθούν.

Είναι ο Πρόεδρος του Συλλόγου των Υπαλλήλων του Κλάδου Εμπειρογνωμόνων, ο κ. Ζαχαρίου. Ο Πρόεδρος του Συλλόγου των Υπαλλήλων του Διπλωματικού Κλάδου, ο κ. Ιωάννου. Ο Πρόεδρος του Συλλόγου των Υπαλλήλων του Κλάδου ΟΕΥ, ο Πρόεδρος του Συλλόγου των Υπαλλήλων του Κλάδου Διοικητικών και ο Αντιπρόεδρος της ΑΔΕΔΥ, ο κ. Καλομοίρης. Κατόπιν τούτου, αυτό το οποίο προτείνω στο Σώμα είναι ότι η επόμενη συνεδρίασή μας, που θα είναι η ακρόαση των φορέων, να είναι την επόμενη Πέμπτη στις 2 Φεβρουαρίου στις 10.00΄ και η τελευταία συνεδρίαση, η οποία θα είναι η κατ΄ άρθρον και επί του συνόλου συζήτηση να είναι στις 2 Φεβρουαρίου το απόγευμα, έτσι ώστε να μπορέσουμε να πάμε στην Ολομέλεια στην αρχή της επόμενης εβδομάδας. Οι ώρες θα ανακοινωθούν. Πιθανόν στις 15.00΄ γιατί έχουμε στις 13.00΄ και την επιτροπή των Εξοπλιστικών, με την οποία υπάρχει αρκετή επικάλυψη των δύο Επιτροπών. Τον λόγο έχει ο κ. Κουμουτσάκος.

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Κύριε Πρόεδρε, στη συγκεκριμένη αναφορά που κάνατε για τους συλλόγους, που πρέπει να προσκληθούν, δεν άκουσα κάτι για τους τεχνικούς επικοινωνιών του Υπουργείου. Δεν γνωρίζω, εάν έχουν συλλογική έκφραση, εάν έχουν όμως, πρέπει να προσκληθούν και εκείνοι.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Συμφωνούμε ότι όλοι οι σύλλογοι, οι οποίοι ενεργοποιούνται στο Υπουργείο Εξωτερικών, πρέπει να προσκληθούν. Επομένως, εάν υπάρχουν, θα το κάνουμε. Κατόπιν τούτου, αρχίζει η επεξεργασία και η εξέταση του σχεδίου νόμου του Υπουργείου Εξωτερικών «τροποποίηση του κώδικα του οργανισμού του Υπουργείου Εξωτερικών και λοιπές διατάξεις». Ξεκινάμε με τον Εισηγητή του ΣΥΡΙΖΑ, κ. Μάρδα. Ορίστε, κύριε Μάρδα, έχετε τον λόγο.

ΔΗΜΗΤΡΙΟΣ ΜΑΡΔΑΣ (Εισηγητής του ΣΥΡΙΖΑ): Κύριε Πρόεδρε, κυρίες και κύριοι, έχουμε ένα σχέδιο νόμου σχετικά με την τροποποίηση του Κώδικα του Οργανισμού του Υπουργείου Εξωτερικών και λοιπές διατάξεις. Είναι ένα σχέδιο, το οποίο επιδιώκει να λύσει κάποια άμεσα προβλήματα, που συνδέονται με κάποιες συγκεκριμένες ανάγκες.

Στο συγκεκριμένο σχέδιο υπάρχουν 17 άρθρα, από αυτά τα έξι αναφέρονται σε θεσμικές αλλαγές και τα υπόλοιπα σε διάφορα λειτουργικά προβλήματα.

Σε ό,τι αφορά στις θεσμικές αλλαγές έχουμε την ανασυγκρότηση του (ΚΑΣ), του Κέντρου Ανάλυσης και Σχεδιασμού στη θέση του ΕΚΑΣ. Αυτό το Κέντρο θα κάνει την επιστημονική προετοιμασία για την εξωτερική πολιτική, θα ασχολείται με ο,τιδήποτε έχει σχέση με την εξωτερική πολιτική, που σημαίνει ότι αναφέρεται σε όλες τις ειδικότητες, που συνδέονται με την εξωτερική πολιτική. Εκεί προβλέπεται να υπάρχει ένας Επιστημονικός Διευθυντής και θα υπάρχει βέβαια και ο Προϊστάμενος του Κέντρου, που θα είναι κάποιος διπλωματικός. Ο Επιστημονικός Διευθυντής, όπως ορίζει ο όρος, ασχολείται με την έρευνα του συγκεκριμένου και των όποιων προβλημάτων συνδέονται με το Υπουργείο Εξωτερικών.

Επίσης, έχουμε την ανασύσταση του Επιστημονικού Συμβουλίου, που δεν θα αποτελείται από περισσότερο από επτά μέλη και θα είναι με διάρκεια θητείας 3 χρόνια. Θα γνωμοδοτεί για ιδιαίτερα νομικά προβλήματα, τα οποία έχουν σχέση με το διεθνές δίκαιο και οτιδήποτε έχει σχέση με τις ανάγκες του Υπουργείου Εξωτερικών. Τρίτη θεσμική αλλαγή έχουμε το Γραφείο της νομοθετικής πρωτοβουλίας, το οποίο υπάγεται απευθείας στον Υπουργό Εξωτερικών και θα αποτελείται από τέσσερα άτομα. Τετάρτη θεσμική αλλαγή αναφέρεται στα χρήματα, τα οποία εντάσσονται στην κατηγορία των απορρήτων. Εκεί υπάρχει μια πρόταση, έτσι ώστε ποσό το οποίο δίνεται πάνω από 25.000 ευρώ, να έρχεται στη Βουλή με μια συγκεκριμένη διαδικασία, να ενημερώνεται η Βουλή και να υπάρχει μια διαφάνεια στο συγκεκριμένο θέμα.

Η επόμενη θεσμική αλλαγή αναφέρεται στο Γραφείο Στατιστικής, το οποίο πρέπει να συσταθεί και αυτό είναι μια πρόβλεψη παλαιότερου νόμου και τέλος, η έκτη θεσμική αλλαγή αναφέρεται στη διάλυση του ΕΚΕΜ, το οποίο σε τελική ανάλυση υποκαθίσταται από το ΚΑΣ.

Από κει και πέρα, υπάρχουν διάφορες άλλες ρυθμίσεις, οι οποίες συνδέονται με το προσωπικό και με ο,τιδήποτε έχει σχέση με τις λειτουργικές ανάγκες του Υπουργείου.

Ορίζεται ως ανώτατο όριο τα 70 χρόνια για τους επί τιμή Προξένους που έχουμε κι αυτό καταλαβαίνετε για λόγους, αν θέλετε μιας παρουσίας, η οποία συνδέεται με τα ηλικιακά προβλήματα και βέβαια θα υπάρχει πιστοποιητικό υγείας για τους συγκεκριμένους προξένους, καθώς περπατούν στα χρόνια.

Υπάρχει μια άλλη διάταξη, που αναφέρεται στους υπαλλήλους του Υπουργείου Εξωτερικών, οι οποίοι δεν διώκονται και δεν ενάγονται για γνώμη που διατύπωσαν κατά την άσκηση των καθηκόντων τους, πλην βέβαια, της περίπτωσης που υπάρχει δόλος και στην προκειμένη περίπτωση, θα υπάρχει κάλυψη από την πλευρά του Νομικού Συμβουλίου του Κράτους τόσο για τις ποινικές όσο και για τις αστικές υποθέσεις.

Έχουμε τον βαθμό του Εμπειρογνώμονα, Πρεσβευτή - Συμβούλου Α΄ επί τιμή, για αυτούς οι οποίοι συνταξιοδοτούνται. Ο συγκεκριμένος τίτλος αναφέρεται στους εμπειρογνώμονες, οι οποίοι ακόμα δεν έχουν εξαντλήσει τα τριάντα χρόνια. Όπως ξέρετε, οι εμπειρογνώμονες είναι επιστήμονες, οι οποίοι θεωρούνται αναγνωρισμένοι και προσλαμβάνονται στο Υπουργείο Εξωτερικών σε μια μεγάλη ηλικία. Ως εκ τούτου, τα τριάντα χρόνια δεν τους καλύπτουν.

Υπάρχει μια διάταξη, η οποία συνδέεται με τον νόμο των οδοιπορικών, τον ν.4336/2015. Σε αυτή την περίπτωση, όταν υφίστανται έκτακτες ανάγκες, τότε μπορεί να γίνει μεταφορά της οικοσκευής του ενδιαφερομένου, ανεξάρτητα από τον χρόνο της μετάθεσής του. Είχαμε και το θλιβερό γεγονός, το οποίο συνέβη με τον Πρέσβη μας, στη Βραζιλία.

Υπάρχουν διατάξεις, οι οποίες κάνουν συμβατό το ελληνικό Δίκαιο με το κοινοτικό. Αυτές οι διατάξεις έχουν σχέση με τον χρόνο, κατά τον οποίο κάποιος μπορεί να πάρει μέρος σε οποιοδήποτε διαγωνισμό και να γίνει υπάλληλος του Υπουργείου Εξωτερικών. Παλαιότερα υπήρχε το όριο των 32 ετών, το οποίο καταργείται. Όπως επίσης, υπάρχουν και διάφορα άλλα όρια, τα οποία γίνονται απόλυτα συμβατά με ό,τι προβλέπει η κοινοτική νομοθεσία. Υπάρχουν πάρα πολλοί αστυνομικοί, οι οποίοι εργάζονται στις πρεσβείες μας και για κάποιους λόγους, όπως ξέρετε φέτος είχαμε το πρόβλημα με την Μόσχα, όπου στείλαμε πάρα πολλούς αστυνομικούς, έτσι ώστε να έχουμε αυξημένο αριθμό έγκρισης της διαδικασίας εισόδου – της γνωστής βίζας – ως εκ τούτου, συχνά χρειαζόμαστε έναν μεγάλο αριθμό αστυνομικών. Η μισθοδοσία αυτών των αστυνομικών, το επίδομα αλλοδαπής και τα οδοιπορικά θα καλύπτονται από το Υπουργείο Εξωτερικών.

Δύο ήταν οι γλώσσες με τη βοήθεια των οποίων κάποιος μπορούσε να ενταχθεί στο Σώμα, τα αγγλικά και τα γαλλικά. Εντάσσονται και οι υπόλοιπες γλώσσες του ΟΗΕ, οι οποίες είναι τα Κινεζικά, τα Αραβικά, τα Ρωσικά και ένα άλλο σύνολο από γλώσσες. Καταλαβαίνετε με αυτό τον τρόπο ανοίγουμε λίγο περισσότερο αυτό τον περιορισμό των δύο γλωσσών.

Σε ό,τι αφορά στο ΚΑΣ, όλα τα μέλη του διδακτικού και επιστημονικού προσωπικού των Πανεπιστημίων θα είναι πλήρους απασχόλησης κι όχι μερικής απασχόλησης. Όπως γνωρίζετε, το Υπουργείο Εξωτερικών συγκεντρώνει πολλά χρήματα από τις βίζες και αυτά κατευθύνονται στον Κρατικό Προϋπολογισμό. Το 30% αυτών των χρημάτων αποφασίστηκε – και είναι απόλυτα λογικό – να παραμένουν στο Υπουργείο Εξωτερικών, για να καλύπτονται κάποιες δαπάνες.

Τέλος, υπάρχει μια προσαρμογή σε ό,τι αφορά στις ημέρες μετακινήσεων, λόγω των αναγκών του Υπουργείου Εξωτερικών, όλων όσων ταξιδεύουν στο Υπουργείο Εξωτερικών και αυτός ο αριθμός των ημερών απουσίας μπορεί να είναι περισσότερες από 80 μέρες, σύμφωνα με τις προβλέψεις του πρόσφατου νόμου του 2015, που όρισε ως όριο τους 80 μέρες. Αυτές είναι σε γενικές γραμμές οι διατάξεις του συγκεκριμένου σχεδίου. Σας ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, τον κ. Μάρδα. Επόμενος ομιλητής είναι ο κ. Κουμουτσάκος από τη Νέα Δημοκρατία.

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Ευχαριστώ, κύριε Πρόεδρε. Κυρίες και κύριοι συνάδελφοι, ενώ βρίσκεται σε επεξεργασία – και μάλιστα, σε ιδιαίτερα προχωρημένο στάδιο, από ό,τι πληροφορούμαστε – η διαμόρφωση πρότασης για την αλλαγή του συνόλου του Οργανισμού του Υπουργείου Εξωτερικών, η Κυβέρνηση φέρνει ξαφνικά ένα νομοθέτημα αποσπασματικό, που αφορά τμήματα του Οργανισμού του Υπουργείου Εξωτερικών.

Είναι ουσιαστικά ένα συνονθύλευμα επιμέρους, αποσπασματικών διατάξεων και η ίδια η διαδικασία, που έχει υιοθετηθεί, αγνοεί ότι πάντα ο Οργανισμός του Υπουργείου Εξωτερικών ερχόταν στη Βουλή και ψηφιζόταν τελικά, ως Κώδικας, γιατί έτσι είχε κριθεί διαχρονικά ότι διασφαλιζόταν η συνοχή και η ενότητα του νομοθετήματος, δύο θεμελιώδη χαρακτηριστικά ενός Οργανισμού Υπουργείου και μάλιστα, τόσο κρίσιμου όσο του Υπουργείου Εξωτερικών.

Στη συγκεκριμένη πρόταση το ότι δεν υπάρχει ούτε ενότητα ούτε κεντρική ιδέα ούτε βασική φιλοσοφία, αλλά έχουμε ένα συνονθύλευμα διατάξεων – στα αγγλικά η λέξη είναι patchwork – και δεν υπάρχει η ενότητα σκοπού, η κεντρική ιδέα, η βασική φιλοσοφία του συγκεκριμένου νομοθετήματος προκύπτει και επιβεβαιώνεται από την ίδια την Αιτιολογική Έκθεση. Εκεί, βλέπουμε ότι υπάρχει μια ενδιαφέρουσα πρωτοτυπία, καθώς δεν υπάρχει εισαγωγικό κείμενο, το οποίο να προσδιορίζει ούτε τον στόχο ούτε τον κεντρικό σκοπό ούτε την φιλοσοφία του νομοθετήματος. Με λίγα λόγια, δεν υπάρχει η αρχή και αφού για την Κυβέρνηση, που νομοθετεί, δεν υπάρχει αρχή στο συγκεκριμένο νομοσχέδιο, εμείς δεν θα το ψηφίσουμε επί της αρχής, γιατί αρχή δεν υπάρχει.

Επομένως, τι είναι αυτό το νομοθέτημα; Γιατί η σπουδή να κατατεθεί τώρα, ενώ αφορά επιμέρους διατάξεις του Οργανισμού του Υπουργείου Εξωτερικών, ο οποίος, αυτή τη στιγμή, ετοιμάζεται στο Υπουργείο Εξωτερικών και έχει μάλιστα, ωριμάσει; Τι επιδιώκει, λοιπόν, το συγκεκριμένο νομοθέτημα; Πού σκοπεύει;

Διάβασα με προσοχή και την Αιτιολογική Έκθεση και τα άρθρα. Ο μόνος συνδετικός κρίκος, ο μόνος αρμός, η μόνη κεντρική ιδέα, η μόνη ραχοκοκαλιά, είναι η δημιουργία θέσεων προς κάλυψη. Διορισμοί, που έχουν – πρέπει να σας πω – μια έντονη οσμή εξυπηρετήσεων, που πρέπει να γίνουν τώρα, βιαστικά, κι όχι, όταν θα είναι ολοκληρωμένος ο Οργανισμός.

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Ντροπή.

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Επομένως, σε αυτό το νομοθέτημα, το Υπουργείο Εξωτερικών εμφανίζεται περισσότερο, ως «υπουργείο εξυπηρετήσεων». Αυτή είναι η γενική μας αντίληψη για την προσπάθεια αυτή, που γίνεται, μιας αποσπασματικής ρύθμισης ασύνδετων μεταξύ των ρυθμίσεων και διατάξεων.

Επειδή, όμως, οι ώρες είναι σοβαρές για την εξωτερική πολιτική της χώρας, κάτι το οποίο, εμείς, με την πράξη μας, όταν συζητούνται σοβαρά εθνικά ζητήματα, το έχουμε αποδείξει, θα έπρεπε να συζητούσαμε σήμερα και να νομοθετούσαμε, ίσως, κάτι πολύ σοβαρότερο και αναγκαίο για τη ριζική βελτίωση των μηχανισμών διαμόρφωσης αποφάσεων εξωτερικής πολιτικής και πολιτικής ασφάλειας. Από πλευράς Νέας Δημοκρατίας το έχουμε τονίσει επανειλημμένως και σε επίπεδο Προέδρου και σε επίπεδο προγραμματικού λόγου. Σήμερα, θα έπρεπε να συζητούσαμε το θέμα συγκρότησης του Συμβουλίου Εθνικής Ασφαλείας κι αυτό θα έπρεπε να απασχολεί σήμερα την Επιτροπή Εθνικής Άμυνας και Εξωτερικών Υποθέσεων της Βουλής, αφού δεν συζητάμε τον Οργανισμό στο σύνολό του.

Εάν πραγματικά ενδιαφέρεστε για μια ουσιαστική και σοβαρή αλλαγή στη διαδικασία λήψεως αποφάσεων εξωτερικής πολιτικής και ασφάλειας της χώρας, θα έπρεπε αυτό σήμερα να έχετε εισηγηθεί και να συζητούσε η Εθνική Αντιπροσωπεία. Αυτή την πρόταση την έχει κάνει η Νέα Δημοκρατία επισήμως, την έχει ανακοινώσει τον Απρίλιο του 2016, στην ομιλία του Προέδρου του Κόμματος, του Κυριάκου Μητσοτάκη, στην προ ημερησίας διατάξεως συνεδρίαση της Βουλής για την ασφάλεια. Η πρόταση αυτή συμπεριλαμβάνεται ως 17ο σημείο στα 25 προγραμματικά κυβερνητικά σημεία, που παρουσίασε και υιοθέτησε το 10ο Συνέδριο της Νέας Δημοκρατίας και είναι μια πρόταση, δηλαδή, η σύσταση Συμβουλίου Εθνικής Ασφαλείας, που επαναφέρω σήμερα εδώ και την οποία, θα καταθέσουμε σε χρόνο που κρίνουμε εμείς, πρόσφορο – σύντομα, πάντως – στη Βουλή.

Στο πλαίσιο αυτό, θεωρώ θεσμικά υπεύθυνη τη συναντίληψη που φαίνεται να διαμορφώνεται για το ίδιο θέμα και σε άλλα πολιτικά Κόμματα, όπως το «Ποτάμι». Η πρόταση της Νέας Δημοκρατίας είναι πολύ πιο επεξεργασμένη και ανταποκρίνεται στις επιχειρησιακές ανάγκες και τα κενά που υπάρχουν αυτή τη στιγμή στη διαμόρφωση αποφάσεων εξωτερικής πολιτικής της χώρας. Η πρότασή μας είναι μια ουσιαστική προσαρμογή της χώρας στις σύγχρονες απαιτήσεις της έννοιας «ασφάλεια». Το γεωστρατηγικό διεθνές περιβάλλον, το ξέρετε, είναι περιβάλλον αβεβαιότητας, αστάθειας, πολύπλοκων και πρωτόγνωρων προκλήσεων. Για εμάς και συνολικά στον κόσμο, η εθνική ασφάλεια είναι μια έννοια ευρύτερη εκείνης της εξωτερικής πολιτικής και της εθνικής άμυνας. Η ασφάλεια στη σύγχρονη εποχή είναι ένα εξαιρετικά σύνθετο φαινόμενο. Ο διαχωρισμός μεταξύ εξωτερικών και εσωτερικών απειλών είναι περιορισμένος, πλέον. Υπάρχει οικονομική διάσταση της ασφάλειας, ενεργειακή διάσταση της ασφάλειας και είναι επιτακτική ανάγκη να αφήσουμε πίσω μας την μονοδιάστατη, μονοϋπουργική ή μονοϋπηρεσιακή αντιμετώπιση πολυσύνθετων προβλημάτων, με μονοδιάστατες αντιλήψεις.

Η αντιμετώπιση, λοιπόν, αυτής της κατάστασης απαιτεί τον καλύτερο δυνατό συντονισμό και συνεργασία των επιμέρους εμπλεκομένων κρατικών υπηρεσιών και φορέων. Την ανάγκη συντονισμού αισθανθήκαμε όλοι, λίγες μέρες πριν, όταν μεμονωμένα, απρογραμμάτιστα και αυθαίρετα υπήρξε μια πρόταση από το Υπουργείο Ναυτιλίας για κάποιες ενέργειες πολιτικών στα νησιά του Αιγαίου, σε βραχονησίδες κ.λπ., κάτι, το οποίο έγινε χωρίς να έχουν προσμετρηθεί οι διαστάσεις εξωτερικής πολιτικής ή ασφαλείας που αυτή η πρόταση είχε και χωρίς να έχει υπάρξει οποιαδήποτε συνεννόηση με το Υπουργείο Εξωτερικών ή με το Υπουργείο Εθνικής Άμυνας.

Βεβαίως, άρον - άρον η πρόταση αυτή ξεχάστηκε, αλλά αυτά είναι τα συμπτώματα που μπορείς να αποφύγεις, όταν έχεις ένα Όργανο συντονισμού, όπως αυτό, που προτείνουμε. Στην Ελλάδα υπάρχει θεσμικό έλλειμμα σε επίπεδο διαμόρφωσης, σχεδιασμού και υλοποίησης μιας υψηλής εθνικής στρατηγικής ασφαλείας, που θα καθορίζει και θα ιεραρχεί τα εθνικά μας συμφέροντα και τις αντίστοιχες πολιτικές. Υπάρχει αποσπασματική αντιμετώπιση των θεμάτων στρατηγικού σχεδιασμού και διαχείρισης κρίσεων.

Η σύσταση, επομένως, ενός Συμβουλίου Εθνικής Ασφάλειας εκτιμώ ότι θα ενισχύσει σημαντικά το έργο κάθε κυβέρνησης, στην κατεύθυνση της προστασίας και προώθησης των εθνικών συμφερόντων. Θα είναι ένα εξαιρετικά χρήσιμο εργαλείο στην εξυπηρέτηση μιας σφαιρικής αντίληψης για την εθνική ασφάλεια. Αυτό θα λειτουργεί, κατά τη δική μας άποψη, και σε περίοδο κρίσης και σε περιόδους μη κρίσης, θα είναι Όργανο επιτελικό, υπαγόμενο απευθείας στον Πρωθυπουργό της χώρας και θα έχει την κατάλληλη υποδομή από τους άριστους όλων των αναγκαίων Κλάδων να συμμετέχουν σ' αυτό το επιτελικό όργανο, πέρα και πάνω από κομματικές ή άλλες αποχρώσεις. Θα είναι ένα κεντρικά, ενοποιημένο, επιτελικό όργανο, το οποίο τελικά θα μπορεί να λειτουργεί και ως όργανο πρόληψης μιας κρίσης.

Αυτό είναι το περίγραμμα των σκέψεών μας, γι’ αυτή την ρηξικέλευθη, αναγκαία και σημαντική πρόταση και μεταρρύθμιση, που χρειάζεται ο μηχανισμός διαμόρφωσης λήψεως αποφάσεων εξωτερικής πολιτικής της χώρας. Αυτά θα έπρεπε λογικά να συζητάμε σήμερα και όχι ένα νομοθέτημα με τα χαρακτηριστικά, που σας είπα, πριν.

Αλλά, για να δούμε, γιατί χαρακτήρισα το νομοσχέδιο αυτό, ως συνονθύλευμα;

Κέντρο Ανάλυσης και Σχεδιασμού. Δύσκολα κανείς – όσο εποικοδομητική και θετική διάθεση να έχει – δεν μπορεί να δει ότι με τη ρύθμιση που προτείνεται υπάρχει μια εμφανής προσπάθεια μείωσης της Διπλωματικής Υπηρεσίας και κάλυψης θέσεων από εμπειρογνώμονες, όχι του Κλάδου, εννοώ εμπειρογνώμονες, πανεπιστημιακούς ή ερευνητές προερχόμενους από την πανεπιστημιακή κοινότητα. Προσοχή! Δεν είμαστε αντίθετοι σ’ αυτό. Πιστεύω και πιστεύουμε ότι θέλουμε ένα Υπουργείο Εξωτερικών με εμπειρογνώμονες, όχι όμως, ένα Υπουργείο Εξωτερικών εμπειρογνωμόνων. Είναι δύο διαφορετικά πράγματα. Άλλο η συνεισφορά της εξειδικευμένης γνώσης κι άλλο η υποκατάσταση των επαγγελματιών διπλωματών από μια αποστειρωμένη, από την διεθνή πραγματικότητα, τεχνογνωσία.

Επιστημονικό Συμβούλιο. Εκεί πια έχουμε, νομίζω, το μεγαλύτερο λάθος του συγκεκριμένου νομοθετήματος. Επειδή μίλησα για εμφανή προσπάθεια κάλυψης θέσεων, εκτός Υπουργείου, για το ΚΑΣ, θεωρώ ότι κι εδώ η βασική λογική είναι αυτή. Διότι το Επιστημονικό Συμβούλιο, έτσι όπως προτείνεται, ουσιαστικά, συνθλίβει την έμπειρη και διαχρονικά συνεισφέρουσα στην εξωτερική πολιτική της χώρας, με επιτυχία, Ειδική Νομική Υπηρεσία του Υπουργείου Εξωτερικών.

Επίσης, εάν μπαίνουμε και στα πιο συγκεκριμένα που προτείνονται, δεν αποκλείεται, σε συνεργασία με το ΚΑΣ, να δίνονται και μελέτες εκτός του Επιστημονικού Συμβουλίου, κάτι το οποίο φαίνεται ότι ήταν ο ψόγος και η κριτική για το πώς λειτουργούσε το ΚΑΣ, την προηγούμενη περίοδο, ότι έδινε έξω μελέτες, αυτή τη στιγμή και με την πρόταση που γίνεται, αυτό επανέρχεται, αλλά απλώς σε άλλο θεσμικό πλαίσιο, δηλαδή, στο πλαίσιο του Επιστημονικού Συμβουλίου.

Επίσης, είναι ένα όργανο, που μπαίνει μεταξύ της πολιτικής ηγεσίας και της υπηρεσιακής ηγεσίας και ξαναλέω ότι σε μεγάλο βαθμό, έτσι όπως προβλέπεται ο ρόλος του, είναι μία περιοχή, η οποία καλύπτεται με πάρα πολύ ικανοποιητικό τρόπο, με άριστο τρόπο από την Ειδική Νομική Υπηρεσία και, πάντως, κανείς δε θα στερούσε τη δυνατότητα ad hoc συνεργασιών ή μελετών με πανεπιστημιακούς αναγνωρισμένου κύρους. Μάλιστα, εδώ υπάρχει κι ένα άλλο θέμα. Προβλέπεται ότι η στελέχωση θα γίνεται από πανεπιστημιακούς, οι οποίοι θα διατηρούν ταυτόχρονα και τη θέση τους στο πανεπιστήμιο και θα μισθοδοτούνται και στο ένα και στο άλλο. Έτσι έχω αντιληφθεί, εάν έχω κάνει λάθος, παρακαλώ να με διορθώσετε στο συγκεκριμένο.

Γραφείο Νομοθετικής Πρωτοβουλίας. Κλείνω με αυτό – θα έχουμε κι άλλες συζητήσεις στις επόμενες συνεδριάσεις, ώστε να μπούμε και σε άλλες λεπτομερείς παρατηρήσεις επί του κειμένου του νομοσχεδίου – το οποίο προτείνεται με το άρθρο 3. Με συγχωρείτε, υπάρχει Ειδική Νομική Υπηρεσία στο Υπουργείο και πάλι προβλέπονται και 4 θέσεις εκεί. Τι ακριβώς θα είναι το Γραφείο Νομοθετικής Πρωτοβουλίας; Το Υπουργείο Εξωτερικών παράγει νομοθετικό έργο κυρίως όσον αφορά διεθνείς συμβάσεις, διμερείς συμφωνίες που χρειάζονται μια κύρωση από τη Βουλή. Αυτό το κάνει, παραδοσιακά και χρόνια, με απόλυτη επιτυχία και χωρίς πρόβλημα, η Ειδική Νομική Υπηρεσία. Δεν είμαι συνήγορος της Ειδικής Νομικής Υπηρεσίας, αλλά δεν καταλαβαίνω τον λόγο, πέρα από το να καλυφθούν συγκεκριμένες θέσεις, που ανοίγουν, για τη διαμόρφωση τέτοιων πολλών δομών, που κατακερματίζουν και τη λειτουργία του Υπουργείου. Πόσα νομοσχέδια κατατίθενται από το Υπουργείο Εξωτερικών, πέραν του Οργανισμού του και αυτών, των οποίων ανέφερα πριν;

Επομένως, μπαίνει ένα ερωτηματικό για το τι ακριβώς εξυπηρετούν όλες αυτές οι νέες θέσεις και οι νέες δομές, που ξαφνικά, ξαναλέω – κι αυτή είναι η βαριά και σοβαρότερη κριτική που ασκούμε – κι ενώ βρίσκεται σε τελική διαμόρφωση ο Οργανισμός του Υπουργείου Εξωτερικών, ερχόμαστε να συζητήσουμε αποσπασματικές διατάξεις, σε ένα νομοθέτημα συνονθύλευμα που, πάντως, δεν αρμόζει αυτή τη στιγμή στις απαιτήσεις και τις προκλήσεις της εξωτερικής πολιτικής και της πολιτικής ασφάλειας της χώρας.

Καλοδεχόμαστε και θα ήμασταν εδώ πολύ θετικά διακείμενοι στο να συζητήσουμε κάτι, σαν αυτό που σας περιέγραψα. Εάν πραγματικά θέλουμε μια αλλαγή στον τρόπο διαμόρφωσης της εξωτερικής πολιτικής και της πολιτικής ασφάλειας της χώρας, χρειάζονται γενναίες τομές. Όχι μερεμέτια που έχουν ή δίνουν την αίσθηση τακτοποιήσεων. Μια τέτοια τομή, μια τέτοια μεταρρύθμιση πρότεινε σήμερα η Νέα Δημοκρατία για την ανάγκη επιτάχυνσης των συζητήσεων και της προετοιμασίας για τη συγκρότηση ενός Συμβουλίου Εθνικής Ασφαλείας. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστούμε πολύ, τον κ. Κουμουτσάκο. Τον λόγο έχει ο κ. Παππάς.

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου – Χρυσή Αυγή): Κύριε Πρόεδρε, κύριοι Υπουργοί, κυρίες και κύριοι μέλη της Επιτροπής Εξωτερικών και Άμυνας. Ο τίτλος του νομοσχεδίου είναι «Τροποποίηση του Κώδικα του Οργανισμού του Υπουργείου Εξωτερικών και λοιπές διατάξεις». Με το νομοσχέδιο αυτό εισάγεται προς κύρωση του Οργανισμού του Υπουργείου Εξωτερικών ένα σύνολο διατάξεων, από τις οποίες ελάχιστες θα μπορούσαν να θεωρηθούν ως θετικές.

Παρά το γεγονός ότι στο πλαίσιο της άσκησης της εξωτερικής πολιτικής πολύ λίγα θα μπορούσαν να γίνουν σε τεχνικό επίπεδο, εάν δεν υπήρχε αντίστοιχη βούληση, το παρόν νομοσχέδιο είναι άνευρο και χωρίς κατεύθυνση και σκοπό. Λειτουργεί και αυτό με τη λογική της διαχείρισης της ήδη υπάρχουσας δομής και με μηδαμινές παρεμβάσεις σε πρακτικό επίπεδο. Παρόλο που θ’ ακολουθήσει συζήτηση, όπως είπατε, κύριε Πρόεδρε, επί των άρθρων του νομοσχεδίου, χωρίς να καταχραστώ τη διαδικασία, θέλω ν’ αναφέρω, προς επίρρωσιν των προλεγομένων μου, ως παράδειγμα, το άρθρο 4.

Στο άρθρο 4 θεσμοθετείται – τάχα μου – η ενίσχυση της διαφάνειας στο ζήτημα της εκτέλεσης δαπανών για απόρρητους εθνικούς σκοπούς. Αυτά είναι τα περιβόητα μυστικά κονδύλια, δηλαδή, μια διαχρονική πηγή σκανδάλων, μαύρου χρήματος και αδιαφάνειας από απαρχής της μεταπολίτευσης μέχρι σήμερα. Δεν μπορεί κανείς να ξεχάσει τον αλήστου μνήμης Σαμαρά και την ιστορία που είχε γράψει στον τομέα αυτό, ως Υπουργός Εξωτερικών, μια υπόθεση με την «οσμή βόθρου» που, όμως ξεχάστηκε, παρά το γεγονός ότι η τότε Αντιπολίτευση διαβεβαίωνε ότι θα εξιχνιάσει και θα αναδείξει τη βρώμικη αυτή υπόθεση. Δηλαδή, ό,τι ακριβώς συμβαίνει συνήθως. Τα κονδύλια αυτά, λοιπόν, διαχρονικά, λυμαίνονται διάφοροι επιτήδειοι υπό την ηγεσία του εκάστοτε Υπουργού χωρίς να ξέρει κανείς, αν πηγαίνουν πράγματι για εθνικούς σκοπούς ή αν καταλήγουν στις τσέπες ημετέρων, δημοσιογράφων και λοιπών, όπως είναι το πλέον προφανές. Με τη λογική που προτείνει η Κυβέρνηση, δηλαδή, την έκδοση κάποιων παραστατικών άνω των 25.000 ευρώ, που θα κατέχει η Επιτροπή Ειδικών Δαπανών, θα μπορούσε για εμάς να είναι μια μορφή ελέγχου υπό δύο προϋποθέσεις, που φυσικά η Κυβέρνηση της «διαφάνειας» δεν θέλει να θέσει.

 Πρώτον, οι δαπάνες αυτές να μην μοιράζονται σε πολλά 25άρια, ώστε να μην ελέγχονται και δεύτερον, όλες οι δαπάνες και οι μικρές δαπάνες των μυστικών κονδυλίων να φέρουν την προσωπική υπογραφή του Υπουργού και να φυλάσσονται σε ειδικό αρχείο, ώστε αν χρειαστεί, μελλοντικά να ελεγχθούν. Δηλαδή, να υπάρχει νομική ευθύνη – αν γίνεται αυτό και δεν είναι προσωπική μομφή σε εσάς – για τη διασπάθιση δημοσίου χρήματος. Απλά πράγματα, τα οποία δεν θέλετε εσείς να κάνετε, διότι θέλετε να αφήσετε ανοικτή την πόρτα της σπατάλης και της διαπλοκής.

Η διαχειριστική, λοιπόν, λογική που αναφέρω, δεικνύει και την πραγματική στάση της Κυβέρνησης έναντι της εξωτερικής μας πολιτικής, που είναι η ίδια ακριβώς που ίσχυσε τις τελευταίες δεκαετίες στην Ελλάδα. Ενώ υποτίθεται ότι η Αριστερά θα τροποποιούσε την καθεστωτική λογική των παλαιών κομμάτων σε όλο το φάσμα της διακυβέρνησης της χώρας, αυτό που κάνει, αυτή τη στιγμή, σε όλα τα επίπεδα και στην εξωτερική πολιτική είναι να ακολουθεί την πεπατημένη και να κάνει ακριβώς τα ίδια, αν όχι και χειρότερα. Να κάνει τα ίδια από όσα έκαναν όλα τα γνωστά κόμματα εξουσίας, που κυβέρνησαν τη χώρα από τη μεταπολίτευση και εντεύθεν.

Έτσι, λοιπόν, οι παρεμβάσεις σε θεσμικό επίπεδο είναι ανύπαρκτες στο νομοσχέδιο και δεν μπορούν να θεωρηθούν ως τέτοιες οι αναδιατάξεις που υπάρχουν σε κάποιους εποπτευόμενους από το Υπουργείο Εξωτερικών, Οργανισμούς ή Κέντρα. Ακόμη και σε αυτές τις περιπτώσεις η λογική που επικρατεί δεν είναι, όπως προβάλλεται για ευνόητους λόγους, η περιστολή δήθεν των δαπανών, αλλά όπως φαίνεται, η αύξησή τους με μεθοδεύσεις και διαδικασίες που αναδεικνύουν αυτό που επιχειρεί η Κυβέρνηση σε όλο το φάσμα του δημοσίου τομέα. Δηλαδή, τη δημιουργία ενός κακέκτυπου κομματικού κράτους του ΣΥΡΙΖΑ, ενός κακέκτυπου κομματικού κράτους του παρελθόντος. «Άλλαξε ο Μανωλιός και φόρεσε τα ρούχα του αλλιώς». Από το «μπλε» κράτος και το μπλε καθεστώς, γινόμαστε πλέον καθεστώς «ροζ» με διορισμούς ημετέρων σε κάθε πιθανή θέση, ώστε η Κυβέρνηση να ενισχύσει σε όποια δεδομένη στιγμή την πρόσβασή της σε κάθε δομή της εξουσίας. Αυτή η διαβρωτική λογική επικρατεί, όπως αποδεικνύεται και από τις διατάξεις του παρόντος νομοσχεδίου και μάλιστα σε έναν τομέα τόσο ευαίσθητο για τη χώρα, όπως το Υπουργείο Εξωτερικών.

Συνάγεται, λοιπόν, από τα λεγόμενά μου ότι η Χρυσή Αυγή είναι αντίθετη επί της αρχής και θα τοποθετηθούμε για κάθε άρθρο στην συζήτηση που θα γίνει στην επόμενη συνεδρίαση επί των άρθρων. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ - ΔΗΜΑΡ)): Κύριε Πρόεδρε, κύριε Υπουργέ, κυρίες και κύριοι συνάδελφοι, το ΠΑΣΟΚ, η Δημοκρατική Συμπαράταξη στα εθνικά θέματα, αλλά και στα θέματα της οικονομίας που αφορούν στο πώς τα χειρίζονται η ομάδα των Σοσιαλδημοκρατών, πάντα φορά τη φανέλα της Εθνικής Ελλάδας και αυτό το έχει αποδείξει ακόμη και αν σε πολλά ζητήματα διαφωνούμε με τους φίλους Σοσιαλδημοκράτες. Άρα, σήμερα, είμαστε εδώ, για να μιλήσουμε για τα εθνικά ζητήματα. Παρόλα αυτά, μιλάμε για ένα νομοσχέδιο 15 σελίδων, αν δεν κάνω λάθος, με επικεφαλίδα «Τροποποίηση του Κώδικα του Οργανισμού του Υπουργείου Εξωτερικών και λοιπές διατάξεις».

Θα μου επιτρέψετε, πριν αναφερθώ σε αυτά τα θέματα, να αναφερθώ στις δηλώσεις του νέου Προέδρου του Ευρωκοινοβουλίου, κ. Ταγιάνι, κατά την επίσκεψή του στα Σκόπια. Νομίζω ότι υπάρχει ένα θεσμικό και ένα ιστορικό ατόπημα. Το Υπουργείο Εξωτερικών, τα κόμματα, κυρίως αυτά που στήριξαν τον κ. Ταγιάνι, οι Ευρωβουλευτές, αλλά και όλοι μας πρέπει να απαντήσουμε, να εξηγήσουμε και να απαιτήσουμε αλλαγή ρότας του νέου Προέδρου. Πριν δύο μέρες στην επίσκεψή του στα Σκόπια είπε: «*Η Μακεδονία είναι μια όμορφη χώρα, όλοι στην Ιταλία γνωρίζουμε την Μακεδονία, διότι όλοι γνωρίζουμε ότι είστε απόγονοι του Μεγάλου Αλεξάνδρου*». Ο κ. Ταγιάνι ήταν υποψήφιος του Ευρωπαϊκού Λαϊκού Κόμματος και ζητώ από τον Υπουργό, από τα κόμματα, από όλους στην Ελλάδα και στην Ευρωβουλή να δώσουμε την απάντηση και να μην μείνουμε απλώς στην απάντηση, αλλά να υπάρξει ενημέρωση και απαίτηση, ώστε αυτές τις προκλητικές δηλώσεις, αυτό το θεσμικό και ιστορικό ατόπημα, να το πάρει πίσω.

Κυρίες και κύριοι συνάδελφοι, προσπαθώντας να κατανοήσουμε το νομοσχέδιο, που κατάθεσε το Υπουργείο Εξωτερικών, προσπαθώντας να βρούμε λεπτομέρειες για αυτά τα θέματα, γίναμε μάρτυρες της εξής αντίφασης, ότι ο κ. Υπουργός έχει δημιουργήσει ο ίδιος ομάδα εργασίας για την επεξεργασία του νέου Οργανισμού του ΥΠΕΞ και την ίδια ώρα φέρνει κάποιες τροποποιητικές διατάξεις. Νομίζω ότι ο ίδιος και η Κυβέρνηση θα πρέπει να ενημερώσει, γιατί αυτά δεν μπορούσαν να ενσωματωθούν σε ένα, δύο ή τρεις μήνες και ποιος είναι ο λόγος, ο οποίος χρειάζονται;

Δεύτερον, υπάρχουν συγκεκριμένες διατάξεις, τις οποίες θα σας αναφέρω, για να δούμε τι είναι αυτό που κάνει η Κυβέρνηση σήμερα, δηλαδή, τι βοηθούν στην εξωτερική πολιτική οι διατάξεις του νομοσχεδίου των δέκα σελίδων;

 Άρθρο 1. «Μετονομασία του Επιστημονικού Κέντρου Ανάλυσης και Σχεδιασμού – ΕΚΑΣ, στο Κέντρο Ανάλυσης και Σχεδιασμού – ΚΑΣ» και βέβαια, λέει «ενίσχυση του ρόλου αυτού, με διορισμό τεσσάρων τακτικών επιστημονικών συνεργατών, για τρία χρόνια». Επίσης, δίνεται η δυνατότητα να συνάπτει με φυσικά ή νομικά πρόσωπα συμβάσεις ορισμένου χρόνου για την ανάθεση μελετών, γνωμοδοτήσεων μέχρι 130.000 ευρώ. Αυτό υπάρχει. Θα περιμέναμε στον Οργανισμό, αφού γίνει μια αξιολόγηση, να μας πουν, γιατί χρειάζεται αυτό; Διαφορετικά είναι, όπως καταλαβαίνετε και το κατανοεί ο καθένας, διορισμός, μελέτες σε φίλους και γνωστούς.

Άρθρο 2. Εγώ θα σας πω αυτό που υπάρχει μέσα, κύριοι συνάδελφοι του ΣΥΡΙΖΑ, το έχετε διαβάσει είμαι σίγουρος. «Σύσταση Επιστημονικού Συμβουλίου», για να γνωμοδοτεί σε ερωτήματα νομικής φύσεως του ΥΠΕΞ. Επτά καθηγητές με τριετή θητεία όλοι, δύο Εισηγητές οι οποίοι μπορεί να είναι Καθηγητές Πανεπιστημίου ή κάτοχοι διδακτορικού. Άρθρο 3, Ίδρυση Γραφείου νομοθετικής πρωτοβουλίας, που θα υπάγεται απευθείας στον Υπουργό, τέσσερις νέες θέσεις νομικών συμβούλων με έμμισθη εργασία. Η πρόσληψη θα γίνεται με απόφαση του Υπουργού. Στη γραμματεία εργάζονται ακόμη δύο διοικητικοί. Ρωτώ. Πόσοι νομικοί υπηρετούν στην Υπηρεσία του νομικού συμβουλίου του Υπουργείου Εξωτερικών αυτή τη στιγμή; Πού είναι η αιτιολογική μας έκθεση και γιατί δεν χρειαζόταν να έρθει μετά στον ολοκληρωμένο Οργανισμό; Να πούμε ότι έχουμε αυτά τα κενά και θα δούμε, αν θα κάνουμε συμβούλους ή αν θα υπάρχει και άλλη προκήρυξη, κατά την οποία θα πρέπει να υπάρχει η δυνατότητα να είναι υπάλληλοι του Υπουργείου Εξωτερικών, αντί να διορίζονται από τον Υπουργό, σήμερα τον κ. Κοτζιά, αύριο από οποιονδήποτε άλλον Υπουργό. Αυτό είναι ενίσχυση του ρόλου της νομικής υπηρεσίας ή απαξίωση; Η ενίσχυση ήταν εφόσον ο Οργανισμός είχε κενές θέσεις, να πει ότι εμείς θέλουμε να ενισχύσουμε την νομική υπηρεσία του Οργανισμού, γι’ αυτό θα βγάλουμε σε διαγωνισμό μέσω ΑΣΕΠ, τους συμβούλους.

Σας ανέφερα μερικά από τα άρθρα του νομοσχεδίου, τα οποία δείχνουν την κατεύθυνση αυτού του 10σέλιδου νομοσχεδίου, το οποίο έχει συγκεκριμένα χαρακτηριστικά, πρόσληψη απευθείας απ’ τον Υπουργό. Εγώ θα περίμενα και θα περιμένατε κι εσείς να δούμε τα κενά του Υπουργείου Εξωτερικών με τον νέο Οργανισμό και να δούμε πού μπορούμε να προχωρήσουμε. Ειπώθηκε και το εξής: «αν κάποια απ’ αυτά τα έκανε ο Σαμαράς». Τότε γιατί τους διώξαμε; Οι πολίτες έδιωξαν την προηγούμενη Κυβέρνηση, για να μπορέσουν να γίνουν αλλαγές προς την θετική κατεύθυνση. Άλλωστε, το παρελθόν είναι για να μας διδάσκει να μην κάνουμε τα ίδια λάθη. Άλλωστε, ο Υπουργός ήταν γνώστης του αντικειμένου, γιατί ήταν πάρα πολλά χρόνια εκεί με διάφορες ιδιότητες και γνωρίζει πάρα πολύ καλά το Υπουργείο Εξωτερικών.

Θα συνεχίσω με ένα ζήτημα που έχει να κάνει με το αίτημά μας να έρθει ο κ. Καλομοίρης. Εμείς, όταν άνοιξε αυτή η διαδικασία, δεχτήκαμε πάρα πολύ κόσμο, ο οποίος ήθελε να μας μιλήσει, όπως κάνουν όλα τα κόμματα – και ελπίζω ότι θα έχουν κάνει και στον κ. Μάρδα και στον κ. Κουμουτσάκο – για τις συνθήκες και για τους όρους που γίνονται τα νομοσχέδια. Μας τέθηκε ένα θέμα, για το οποίο θα σας μιλήσω με απόλυτη ειλικρίνεια, γιατί είμαστε καλόπιστοι και θέλουμε να ακούσουμε τις απαντήσεις, αν είναι πραγματικά αλήθεια ή όχι όλα αυτά. Γι’ αυτό είπα, ότι εμείς δεν ξέρουμε, αν ο κ. Καλομοίρης λέει αλήθεια ή όχι. Θα έρθει εδώ και θα μιλήσει μπροστά στο ελληνικό Κοινοβούλιο. Τεθήκαμε, όμως, μπροστά σε ένα ζήτημα και θέλω να το μοιραστώ μαζί σας. Όταν βγήκε ο ν.4369/2016 και όριζε ότι ο υπάλληλος βγαίνει στη σύνταξη με την συμπλήρωση του 67ου έτους της ηλικίας του, το άρθρο 35 του νόμου έδινε μια ευκαιρία σε υπαλλήλους που είχαν βγει στη σύνταξη από τις 19/8/2015 και μετά, να επιστρέψουν στις υπηρεσίες τους με το νέο καθεστώς. Θα ήθελα να το ακούσετε αυτό, κύριε Υπουργέ, για να μας πείτε, αν είναι σωστό ή λάθος αυτό, γιατί εμείς είμαστε καλόπιστοι σε όλα αυτά. Η καταγγελία είναι ότι ο κ. Υπουργός δεν άφησε τους υπαλλήλους του ΥΠΕΞ να κάνουν αίτηση, λέγοντάς τους ότι αυτό δεν ισχύει, γιατί είναι σε ειδικό καθεστώς. Μάλιστα, τον Μάρτιο 2016 έβγαλε μια απόφαση και κάλεσε τους συγκεκριμένους υπαλλήλους να γυρίσουν στην Ελλάδα, λόγω υπηρεσιακών θεμάτων. Έτσι, καταγγέλλουν ότι εγκλωβίστηκαν στην Ελλάδα εκείνο τον μήνα, βγήκε η απόφαση συνταξιοδότησής τους, με αποτέλεσμα να μην προλάβουν να πάρουν ούτε καν τα πράγματά τους. Αυτή είναι μια καταγγελία συγκεκριμένων ανθρώπων, που μπορούμε, αν θέλετε, κύριε Υπουργέ, να τους καλέσουμε. Οι ίδιοι λένε, κύριε Κοτζιά, ότι αυτό το παραδεχθήκατε εσείς σε συνομιλία σας με τον Αντιπρόεδρο της ΑΔΕΔΥ, κ. Γρηγόρη Καλομοίρη και ότι όλα αυτά τα κάνατε, για να διώξετε τους διπλωματικούς υπαλλήλους. Γι’ αυτό εμείς ζητήσαμε να έρθει ο κ. Καλομοίρης εδώ. Μάλιστα, αυτοί οι άνθρωποι έχουν πάει στο Διοικητικό Εφετείο.

Είναι ένα γεγονός, το οποίο δείχνει τον τρόπο διακυβέρνησης. Για το αν είναι πραγματικότητα ή όχι, εμείς ζητάμε να καλέσουμε και υπαλλήλους από αυτή την κατηγορία να έρθουν εδώ, να μιλήσουν μπροστά σας, να αντιπαρατεθούν, γιατί νομίζω ότι το Υπουργείο Εξωτερικών και στο Διπλωματικό Σώμα και σε όλους τους υπόλοιπους υπαλλήλους δεν μπορεί να συμπεριφέρεται έτσι. Κατά την άποψή μας, με αυτό το νομοσχέδιο το μόνο που κάνει ο Υπουργός, λίγο πριν την επεξεργασία του νέου Οργανισμού, είναι ότι ισχυροποιεί το χαρτοφυλάκιο των αρμοδιοτήτων του. Όλα σε αυτόν απευθείας, αυτός διορίζει τα πάντα, αυξάνει τις δαπάνες, που προκύπτουν είτε από τους νέους είτε από τα θέματα συνταξιοδότησης – μπορώ να σας δώσω αναλυτικά στοιχεία – και ουσιαστικά, δεν προσφέρει κάτι, λίγο πριν τον νέο Οργανισμό. Αν πιστεύετε ότι αυτά είναι βήματα προς την αξιοκρατία, βήματα που βοηθούν το Υπουργείο Εξωτερικών να παίζει αυτόν τον εθνικό του ρόλο, εμείς δεν το πιστεύουμε, γι' αυτό και θα καταψηφίσουμε το νομοσχέδιο.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Κοτζιάς.

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Επιτρέψτε μου, να κάνω κάποιες διευκρινίσεις. Πρώτον, σχετικά με τον όρο «ξαφνικά», ο νόμος έχει αναρτηθεί από τον Μάιο 2016. Δεν ξέρω πόσο χρονικό διάστημα θέλουν τα κόμματα της αντιπολίτευσης, για να δουν έναν νόμο.

Δεύτερον, σχετικά με τα απόρρητα, το 90% – 95%, τουλάχιστον στα δύο χρόνια που είμαι Υπουργός, αφορούν χονδρικά ποσά πάνω από 100.000. Κατά συνέπεια, όλη η επιχειρηματολογία ότι γίνονται σπατάλες και δεν τις βλέπει κανείς, όλα αυτά το 90% – 95%, θα έρχονται εδώ και τα υπόλοιπα είναι για έκτακτες ανάγκες, για τις οποίες δεν μπορείς να ακολουθήσεις μια διαδικασία και τα οποία μειώσαμε, όσο είναι δυνατόν. Περίμενα ότι η Βουλή θα χαιρετούσε το γεγονός ότι έρχονται εδώ τα απόρρητα.

Τρίτον, σχετικά με αυτά που λέγονται περί διοικητικών, δεν καταλάβατε. Ίσως δεν έχετε παραστάσεις από το Υπουργείο Εξωτερικών. Το Υπουργείο Εξωτερικών διέπεται από ειδικό καθεστώς, δεν εφαρμόζεται ο δημόσιος νόμος σε αυτό. Προέκυψε το ζήτημα, αν εφαρμόζεται ή όχι. Όλη αυτή η επιχειρηματολογία, που μου λέτε ότι λέει ο κ. Καλομοίρης. Απευθυνθήκαμε στο Νομικό Συμβούλιο του Κράτους, που είπε: «*Κατ' ακολουθία του προεκτεθέντος ερωτήματος, το Νομικό Συμβούλιο του Κράτους γνωμοδοτεί ομόφωνα ότι οι διατάξεις των άρθρων………, δεν εφαρμόζονται στους υπαλλήλους του ΥΠΕΞ*» και οι υπάλληλοι του ΥΠΕΞ, που είχαν άλλη γνώμη, πήγαν στα δικαστήρια και έχασαν τα δικαστήρια. Εγώ αποφάσισα με αυταρχισμό να διώξω κόσμο, να μην επαναφέρω κ.λπ.; Εάν το Νομικό Συμβούλιο του Κράτους ομόφωνα λέει μία άποψη και τα δικαστήρια ομόφωνα καταλήγουν σε αυτό, τι μου συνιστά το ΠΑ.ΣΟ.Κ. να κάνω επί του πρακτέου;

Συνεχίζω με το επόμενο θέμα. Είναι νόμος, γιατί έρχεται πριν από τον Οργανισμό. Αν μας ακούσει κανείς από άλλο πλανήτη, θα νομίζει ότι υπάρχουν δύο Υπουργοί Εξωτερικών και εγώ προσπαθώ να προλάβω τον άλλον, γιατί φτιάχνει έναν Οργανισμό που δεν μου αρέσει, να προλάβω να τον κάνω εγώ τον Οργανισμό όπως θέλω. Η πραγματικότητα, όμως, είναι απλή. Τον Οργανισμό εμείς τον φτιάχνουμε, η ίδια διαδικασία, τα ίδια πρόσωπα, υπηρεσιακοί και βοηθιόμαστε από ειδικευμένους καθηγητές πάνω στο δημόσιο και στο διοικητικό δίκαιο.

Κατά συνέπεια, δεν πάμε να προλάβουμε κανέναν, αλλά από τα 17 άρθρα που έχει αυτό το νομοσχέδιο – το οποίο δεν είναι νομοσχέδιο υψηλής πολιτικής – τα 9 αφορούν σε αποφάσεις Δικαστηρίων και Ευρωπαϊκών Δικαστηρίων, αφορούν νόμους που υπάρχουν εδώ και χρόνια και τους οποίους θα πρέπει να εφαρμόσουμε, και τις αποφάσεις και τους νόμους. Η Ελλάδα και στις τέσσερις απ' αυτές τις περιπτώσεις, αν δεν νομοθετήσει έγκαιρα – και έχει, ήδη, αργήσει – θα έχει και ποινές, εξού και ο νόμος βγήκε από τον Μάιο και καθυστέρησε στο Γενικό Λογιστήριο κι όχι σε μας. Το Συμβούλιο Εθνικής Ασφάλειας είναι μια πρόταση, που μαζί με τους συναδέλφους μου στο Πανεπιστήμιο, τις κάναμε πρώτοι σε αυτήν την χώρα, ο κ. Λιάκουρας έχει γράψει αναλυτικά βιβλία.

Βέβαια, το Συμβούλιο Εθνικής Ασφαλείας δεν είναι Συμβούλιο συνάντησης των Προέδρων των Κομμάτων. Έχω μια πρόταση από το «Ποτάμι», αυτό είναι άλλο πράγμα και το Συμβούλιο Εθνικής Ασφάλειας δεν νομοθετείται από το Υπουργείο Εξωτερικών – για να το κλείσω αυτό – είναι γενικής κυβερνητικής πρωτοβουλίας, γιατί δεν θα αφορά μόνο ή αποκλειστικά στο Υπουργείο Εξωτερικών. Απλώς, ίσως, η Νέα Δημοκρατία ήθελε να ξεφύγει από τα θέματα, μας πήγε στα απόρρητα, αν χρειάζεται ΕΚΑΣ κλπ..

Το πιο σοβαρό ζήτημα περί χρημάτων, που το ακούω από χθες. Ακούστε, το ΕΚΕΜ που κλείνει – διότι μας το άφησε η συγκυβέρνηση η προηγούμενη με τεράστια χρέη και που συμφώνησαν στο Εθνικό Συμβούλιο Εξωτερικής Πολιτικής να μην ανοίξουμε δημόσια συζήτηση, γιατί είναι σε βάρος της χώρας να βλέπουν τρίτοι τις αδυναμίες μας, αλλά το φέρατε – το ΕΚΕΜ έπαιρνε 970.000 το χρόνο.

Είχε 23 άτομα μόνο το ΕΚΕΜ και επί κυβερνήσεων ΠΑ.ΣΟ.Κ. ξεκίνησαν με 750.000 και έφτασε στις 970.000.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ - ΔΗΜΑΡ)): Το ΕΚΕΜ είναι ανενεργό από το 2012.

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Μπορεί να ήταν ανενεργό από το 2012, αλλά λεφτά έπαιρνε. Και αυτό είναι το περίεργο. Και έπαιρνε μόνο για να πληρώσει μισθούς και ενοίκια επί κυβερνήσεών σας. Ένα ορθά λεγόμενο «ανενεργό θεσμικό σύστημα», έπαιρνε 250.000 μόνο για ενοίκια και για τα 23 πρόσωπα, που απασχολούσατε εκεί. Τώρα, φωνάζετε για τους τέσσερις, που θα έχει το Κέντρο Ανάλυσης και Σχεδιασμού και το οποίο θα μπορεί να δίνει 120.000 σε μελέτες, όταν το ΕΚΑΣ έδινε 200 με 400 χιλιάδες το χρόνο, ενώ εδώ έχουμε βάλει όριο τις 120 χιλιάδες. Αυτό δεν είναι περιορισμός των εξόδων; Η αριθμητική που έμαθα εγώ στο Δημοτικό, όχι στο Υπουργείο Εξωτερικών, λέγεται περιορισμός, συν απάλειψη των 970.000 που δίναμε στο ΕΚΕΜ.

Αυτό είναι ένα συνολικό ποσό, 1.000.000 ευρώ για μελέτες δίνατε εσείς και 120.000 θα δώσουμε εμείς και βγάζετε ανακοίνωση για σπατάλη χρημάτων. Είκοσι τρεις είχατε μόνο στο ΕΚΕΜ και 80 συνολικά σε αυτό το σύστημα και εμείς θα έχουμε τέσσερις επιστήμονες.

Θα τελειώσω εδώ, κύριε Πρόεδρε. Έχω και άλλα πολλά, αλλά εδώ ακούγονται παράλογα πράγματα, όπου η μείωση των δαπανών από 1.000.000 ευρώ σε 120 χιλιάδες ευρώ θεωρείται σπατάλη. Υπάρχουν και λαϊκές παροιμίες για αυτά. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Θα κάνω μια παράκληση στον κ. Τάσσο, διότι ο κ. Κατσίκης ζήτησε να μιλήσει για λίγο, πριν από εσάς, γιατί έχει μια δουλειά στις 12 και μισή. Συμφωνείτε σε αυτό; Σας ευχαριστώ. Τον λόγο έχει ο κ. Κατσίκης και να κρατήσετε την υπόσχεση ότι θα είστε σύντομος.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Πάντα κρατώ τις υποσχέσεις μου, κύριε Πρόεδρε. Ευχαριστώ τόσο εσάς όσο και τον αγαπητό συνάδελφο για την παρέκκλιση της προτεραιότητας.

Κύριοι Υπουργοί, κυρίες και κύριοι συνάδελφοι, το υπό εξέταση και επεξεργασία σχέδιο νόμου, το οποίο αφορά στην τροποποίηση του Οργανισμού του Υπουργείου Εξωτερικών, κυρίως, κατά τη γνώμη μας, εστιάζει στο πρώτο άρθρο, το οποίο αποκαθιστά ζητήματα οργάνωσης και λειτουργίας του Επιστημονικού Κέντρου Ανάλυσης και Σχεδιασμού – προς χάριν συντομίας ΕΚΑΣ – που με οργανικό νόμο του Υπουργείου Εξωτερικών έχει τεθεί σε ισχύ το 1998, ως Κέντρο Ανάλυσης και Σχεδιασμού, δηλαδή, ΚΑΣ.

Η έλλειψη επιστημονικού προσωπικού ικανού στην εκπόνηση εισηγήσεων, σχεδιασμού και στρατηγικής υλοποίησης της εξωτερικής πολιτικής της χώρας, κατέστησε το Κέντρο, οριακά λειτουργόν, αναθέτοντας την εκπόνηση μελετών σε άλλα ερευνητικά κέντρα. Η μειωμένη όμως χρηστική αξία των μελετών αυτών, τις κατέστησε αναξιοποίητες από τη Διπλωματική Υπηρεσία. Είναι λοιπόν κοινά αποδεκτό πως το Κέντρο δεν μπόρεσε να λειτουργήσει σύμφωνα με τον αρχικό σκοπό της σύστασής του, δηλαδή, ως ερευνητικό μελετητικό κέντρο. Προς την υλοποίηση της κατεύθυνσης αυτής, προβλέπεται η απασχόληση επιστημονικών συνεργατών υψηλής ειδίκευσης, ο δε Προϊστάμενος θα είναι υψηλόβαθμο υπηρεσιακό στέλεχος με ανάλογα ακαδημαϊκά προσόντα.

Λελογισμένες αποσπάσεις στελεχών, άλλων φορέων, με υπεύθυνη και ανάλογη των προσόντων τους αξιοποίηση θα συνδράμουν το έργο του Κέντρου, καθιστώντας το αρωγό στη διαμόρφωση της εξωτερικής μας πολιτικής. Το δεύτερο άρθρο προβλέπει την ανασύσταση του Επιστημονικού Συμβουλίου, ενός γνωμοδοτικού οργάνου για νομικά θέματα Διεθνούς και Ευρωπαϊκού Δικαίου μείζονος σημασίας. Η σύστασή του και μόνο από καθηγητές εγνωσμένου πανεπιστημιακού κύρους με ειδίκευση στο Διεθνές, στο Ευρωπαϊκό ή στο Δημόσιο Δίκαιο, καθώς και από τον Επιστημονικό Διευθυντή του ΚΑΣ, παρέχει εγγυήσεις επιστημονικής αρτιότητας. Πρόκειται, πράγματι, για ένα καινοτόμο εγχείρημα, η επιτυχία του οποίου θα θωρακίσει τη χώρα σε θέματα – πιστεύουμε – στρατηγικής για τη νομική αντιμετώπιση θεμάτων μέγιστης εθνικής σημασίας.

Ωστόσο, θα ήθελα, κύριε Υπουργέ, περισσότερες διευκρινίσεις σχετικά με την αναγκαιότητα της παροχής στο Κέντρο Ανάλυσης και Σχεδιασμού, δυνατότητας σύναψης συμβάσεων με φυσικά ή νομικά πρόσωπα, για ανάθεση σε αυτά μελετών και γνωμοδοτήσεων, όταν για τον λόγο αυτό, όπως προ είπαμε, επαναδραστηριοποιείται το Κέντρο Ανάλυσης και Σχεδιασμού και ανασυστήνεται το Επιστημονικό Συμβούλιο. Με το άρθρο 9 εναρμονίζεται ο Οργανισμός του Υπουργείου Εξωτερικών με ευρωπαϊκές Οδηγίες, τροποποιώντας άρθρα του, καταργώντας το ανώτατο όριο ηλικίας πρόσληψης, εκτός αν αυτά απαιτούνται από τη φύση και τις ιδιαιτερότητες των προς πλήρωση θέσεων και εφαρμόζοντας για τους διοικητικούς του υπαλλήλους τις διατάξεις που διέπουν και το σύνολο των υπηρετούντων υπαλλήλων στο Δημόσιο, σχετικά με την απόλυσή τους λόγω ορίου ηλικίας.

Στο σημείο αυτό θα ήθελα να επισημάνω τα παρακάτω, με τη συγκεκριμένη ρύθμιση, οι διοικητικοί υπάλληλοι του Υπουργείου Εξωτερικών θα απολύονται αυτοδικαίως από την υπηρεσία με τη συμπλήρωση του 67ου έτος της ηλικίας τους, ωστόσο, μέχρι και την 31/12/2016 οι υπάλληλοι αυτοί απολύονταν με τη συμπλήρωση του 60ου έτους της ηλικίας τους και τριάντα πέντε ετών πραγματική υπηρεσία. Αυτό έχει σαν συνέπεια να υφίσταται άνιση μεταχείριση όσοι μέχρι τότε συνταξιοδοτήθηκαν, σε σχέση με αυτούς που θα συμπληρώσουν το 2017, το 60ο έτος, δεδομένου ότι σε αυτούς δίνεται η δυνατότητα να παραμείνουν έως τα 67, ενώ οι πρώτοι την έχουν χάσει. Θεωρώ, λοιπόν – κι εάν και εσείς το κρίνετε – πως για λόγους ισονομίας, θα πρέπει στη συγκεκριμένη ρύθμιση να δοθεί δυνατότητα αναδρομικής ισχύος του νόμου.

Όσοι, δηλαδή, θέλουν να υπηρετήσουν πέντε χρόνια παραπάνω και μέχρι τα 67 τους, έστω και αν έχουν αφυπηρετήσει, η αναδρομική ισχύ του νόμου να τους δίνει τη δυνατότητα να το πράξουν. Στα υπόλοιπα άρθρα με τα οποία τακτοποιούνται διοικητικά και λειτουργικά της υπηρεσίας θέματα, επιφυλάσσομαι να τοποθετηθώ σε επόμενη συνεδρίαση της Επιτροπής μας. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, κύριε Κατσίκη, που κρατήσατε την υπόσχεση όπως είπατε. Τον λόγο έχει ο κ. Τάσσος από το Κομμουνιστικό Κόμμα Ελλάδος.

ΣΤΑΥΡΟΣ ΤΑΣΣΟΣ (Ειδικός Αγορητής του Κ.Κ.Ε.): Ευχαριστώ, κύριε Πρόεδρε. Εγώ θα είμαι ακόμα πιο σύντομος.

Για εμάς το ζήτημα δεν είναι οργανωτικό, αλλά είναι πολιτικό. Με άλλα λόγια, ποια συγκεκριμένη πολιτική υπηρετούν οι όποιες οργανωτικές αναδιαρθρώσεις, που αν τις δει κανείς ξεχωριστά, θα μπορούσε και να ψηφίσει, τουλάχιστον, κάποιες από αυτές. Δηλαδή, το ζήτημα για εμάς είναι ποια εξωτερική πολιτική προωθεί η σημερινή Κυβέρνηση; Και η απάντηση είναι εύκολη και προφανής: την ίδια που ακολουθούσαν και οι προηγούμενες κυβερνήσεις, όσον αφορά, βέβαια, στις κεντρικές στρατηγικές επιλογές.

Και ποιες είναι αυτές οι κεντρικές στρατηγικές επιλογές; Η βαθύτερη ενσωμάτωση της χώρας στο ιμπεριαλιστικό σύστημα, για να προωθήσει τα συμφέροντα της αστικής τάξης της χώρας μας. Τα συμφέροντα αυτά υπηρετεί η ενσωμάτωση της χώρας στην Ευρωπαϊκή Ένωση και στο ΝΑΤΟ βέβαια, η βαθύτερη πρόσδεση στη λυκοσυμμαχία του ΝΑΤΟ και στους ιμπεριαλιστικούς σχεδιασμούς των ΗΠΑ, του ΝΑΤΟ, αλλά και της Ευρωπαϊκής Ένωσης σχεδιασμούς και δράσεις, κυρίως, που αιματοκύλισαν λαούς πολλών χωρών στην περιοχή μας, ξεκινώντας από το Αφγανιστάν, το Ιράκ, τη Λιβύη, τη Συρία και δεν έχει τελειωμό. Αποτέλεσμα αυτών των επεμβάσεων ήταν ο θάνατος πολλών ανθρώπων, η καταστροφή και η προσφυγιά, που τώρα, ως Πόντιοι Πιλάτοι, αυτοί που την προκάλεσαν, νίπτουν τα χέρια τους και στην καλύτερη περίπτωση αντιμετωπίζουν τους πρόσφυγες ως φθηνό εργατικό δυναμικό και στη χειρότερη ως βάρος, από το οποίο πρέπει να απαλλαγούν και τους έχουν εγκλωβίσει εδώ στη χώρα μας. Όλα αυτά, βέβαια, γίνονται στα πλαίσια του ανταγωνισμού του ΝΑΤΟ, της Ευρωπαϊκής Ένωσης και των ΗΠΑ, με Ρωσία, Κίνα και άλλες ισχυρές χώρες.

Η χώρα μας είναι γνωστό ότι υπέγραψε – ασμένως, θα έλεγα – όλες τις αποφάσεις του ΝΑΤΟ στη Βαρσοβία, που βέβαια είναι γνωστό ότι σαν στόχο έχουν την Ρωσία, που είναι ο στρατηγικός αντίπαλος του ΝΑΤΟ στην Ευρώπη. Εδώ, επίσης, έχουμε τις δηλώσεις κορυφαίων Υπουργών της Κυβέρνησης που καλούν για νέες βάσεις και διευκολύνσεις ΗΠΑ και ΝΑΤΟ. Τα συμφέροντα της αστικής τάξης της χώρας μας, επίσης, υπηρετούν οι άξονες που στήνονται στην περιοχή, όπως ο άξονας Ελλάδας-Κύπρου-Ισραήλ ή Ελλάδας-Κύπρου-Αιγύπτου. Είναι επιλογές που εμπλέκονται με τις γενικότερες σφοδρές αντιπαραθέσεις που ξετυλίγονται στην περιοχή με αντικείμενο, βέβαια, τα κοιτάσματα πετρελαίου και γενικά υδρογονανθράκων και τους αγωγούς μεταφοράς τους, αλλά βέβαια, και με τα γεωστρατηγικά συμφέροντα των ιμπεριαλιστικών δυνάμεων στην περιοχή.

Αυτές τις επικίνδυνες για το λαό μας επιλογές συνεχίζει και η σημερινή Κυβέρνηση, αφού είναι γνωστό άλλωστε ότι η εξωτερική πολιτική είναι συνέχεια της εσωτερικής πολιτικής. Είναι οι δύο όψεις του ίδιου νομίσματος. Δύο όψεις του ίδιου νομίσματος, που το νόμισμα αυτό λέγεται «εξυπηρέτηση της κερδοφορίας του κεφαλαίου». Δεν υπάρχει άλλο. Αυτό είναι το νόμισμα και ανάλογα με τις περιστάσεις, αν αφορά σε εσωτερικά ή εξωτερικά θέματα, αυτή η πολιτική προωθείται και εφαρμόζεται.

Αυτό, λοιπόν, το στόχο έχουν και οι όποιες οργανωτικές αναδιαρθρώσεις γίνονται με το παρόν νομοσχέδιο, όσον αφορά στον Οργανισμό του Υπουργείου Εξωτερικών, έτσι ώστε να προωθούνται καλύτερα οι στρατηγικές επιλογές της Κυβέρνησης. Σε αυτές τις στρατηγικές επιλογές, βέβαια, περιλαμβάνεται και η διάθεση των μυστικών κονδυλίων – αυτές τις στρατηγικές επιλογές υπηρετούν – και για αυτούς τους λόγους εμείς είναι φανερό ότι δεν μπορούμε να ψηφίσουμε αυτό το νομοσχέδιο επί της αρχής και θα το καταψηφίσουμε. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, τον κ. Τάσσο. Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Κύριε Πρόεδρε, κύριε Υπουργέ, κυρίες και κύριοι συνάδελφοι, το υπό εξέταση σχέδιο νόμου αποτελεί μια προσπάθεια να μπει μια τάξη στο Υπουργείο Εξωτερικών. Σε άλλα τα καταφέρνει, σε άλλα, πιστεύουμε εμείς, όχι. Αυτή τη φορά, αυτός που το επιχειρεί είναι ο σημερινός Υπουργός, ο κ. Κοτζιάς. Πρέπει να ομολογήσουμε ότι οι περισσότερες από τις προτεινόμενες ρυθμίσεις, κατά την άποψη της Ένωσης Κεντρώων, κινούνται προς τη σωστή κατεύθυνση, καθώς επιλύουν προβλήματα και βάζουν ένα τέρμα σε χρονίζουσες κακές πρακτικές. Η βασική προσπάθεια φαίνεται να έχει ως στόχο την αντιμετώπιση της υποστελέχωσης κάποιων πολύ κρίσιμων και χρήσιμων υπηρεσιών και το αναγνωρίζουμε αυτό.

Σε 16 άρθρα περιγράφονται οι νέες αλλαγές. Η αναδιοργάνωση του Επιστημονικού Κέντρου Ανάλυσης και Σχεδιασμού, η οποία θα κριθεί βεβαίως εκ του αποτελέσματος, αλλά κανείς δεν αμφισβητεί πως η προτέρα κατάσταση έπρεπε να σταματήσει.

Η ανασύσταση του Επιστημονικού Συμβουλίου, του οποίου την αξία έχουν στηρίξει επιστήμονες κύρους και για την οποία συμφωνούμε, καθώς θα αποτελέσει ένα πολύ χρήσιμο εργαλείο στην άσκηση αποτελεσματικής εξωτερικής πολιτικής.

Η ίδρυση του γραφείου νομοθετικής πρωτοβουλίας ίσως να ήταν κι αυτό που χρειάζεται το Υπουργείο Εξωτερικών, για να σταματήσουν τα φαινόμενα τροπολογιών σε κυρώσεις διεθνών συμβάσεων.

Η λογοδοσία στη Βουλή για τα μυστικά κονδύλια, ειδικά για ποσά άνω των 25.000 ευρώ, ενισχύει, κατά την άποψή μας, τη δημοκρατία και εμποδίζει την εμφάνιση παραβατικών συμπεριφορών.

Η επαναφορά του ορίου ηλικίας στα 70 είναι ένα θέμα προς συζήτηση.

Η παροχή νομικής κάλυψης στους υπαλλήλους του Υπουργείου Εξωτερικών και σε αστικές υποθέσεις, πλέον των ποινικών που ισχύει και σήμερα, κρίνεται λογική και αναγκαία. Έχουμε αρκετά παραδείγματα, που ενισχύουν αυτή τη θέση.

Η διατήρηση του βαθμού εμπειρογνώμονος πρέσβη συμβούλου α΄ επί τιμή στους αποχωρούντες εμπειρογνώμονες είναι σωστή απόφαση, κατά την άποψή μας.

Η πρόνοια για τη μεταφορά της οικοσκευής σε εξαιρετικές περιπτώσεις, σε δύσκολες στιγμές, είναι και αυτή σωστή και τονώνει το αίσθημα ασφάλειας των εργαζομένων στο εξωτερικό, σε καυτές περιοχές.

Η κατάργηση ηλικιακού ορίου πρόσληψης και η σχετική εναρμόνιση με το ευρωπαϊκό δίκαιο ήταν υποχρέωσή μας ως χώρα και καλώς προχωράμε σε αυτή.

Η κάλυψη των δαπανών μετακίνησης των αποσπασμένων αστυνομικών, που υπηρετούν ως προσωπικό ασφαλείας στις Αρχές εξωτερικής υπηρεσίας του Υπουργείου Εξωτερικών είναι αυτονόητα ορθή, αρκεί να μην παρατηρηθούν σπατάλες και υπερβολές.

Η ίδρυση γραφείου στατιστικής, ως αυτοτελή οργανική μονάδα, ως απόρροια του στατιστικού νόμου 3832/2010, είναι άλλη μια υποχρέωσή μας, που εκκρεμούσε.

Η δυνατότητα, κατά τον διαγωνισμό εισαγωγής υποψηφίων ακολούθων πρεσβείας, της επιλογής ως δεύτερης γλώσσας ανάμεσα σε άλλες γλώσσες, πέραν της γαλλικής, ξεμπλοκάρει και ενισχύει την πηγή ανθρώπινου δυναμικού.

Η θεσμοθέτηση συναρμοδιότητας της Ειδικής Νομικής Υπηρεσίας με το Νομικό Συμβούλιο του Κράτους ήταν απαραίτητη.

Στο δεύτερο κεφάλαιο καταργείται το ΕΚΕΜ. Παίρνετε το 30% των εσόδων των αρχών εξωτερικού για ενίσχυση των λογαριασμών του Υπουργείου και αυξάνετε τις εκτός έδρας ημέρες σε 80. Για αυτήν ακριβώς την κατάργηση, για την κατάργηση του ΕΚΕΜ, κρατάμε επιφυλάξεις ως προς τον τρόπο που θα γίνει αυτό και θα θέλαμε περισσότερες πληροφορίες από τον Υπουργό, που μπορεί να τις πάρουμε ενδεχομένως και κατά την παρουσίαση των φορέων την επόμενη εβδομάδα, αλλά και από την β΄ ανάγνωση.

Σίγουρο, όμως, είναι ότι η έκδοση δελτίου τύπου από το Υπουργείο Εξωτερικών ως απάντηση των ισχυρισμών της Δημοκρατικής Συμπαράταξης δεν βοηθά τη διατήρηση της σοβαρής εικόνας που μπορεί και επιβάλλεται να έχει το Υπουργείο.

Η συγκρότηση Συμβουλίου Εθνικής Ασφαλείας, που ακούστηκε στη σημερινή συνεδρίαση, είναι μεν πρόταση που πρέπει να συζητηθεί αναλυτικά, φυσικά, σε ειδική συνεδρίαση της Επιτροπής μας, όπου θα ακουστούν όλες οι απόψεις. Τα επιχειρήματα υπέρ ή κατά θα πρέπει να σταθμιστούν, χωρίς, ταυτόχρονα, να επιτρέπουμε να δημιουργείται η αίσθηση και εντύπωση πως αυτήν τη στιγμή υπάρχει κάποιο κενό στην εθνική ασφάλεια. Γιατί τέτοιο κενό δεν υπάρχει. Αν, λοιπόν, μιλάμε για κάτι είναι η αναδιάταξη, η ανασυγκρότηση και η αναδιοργάνωση της διαδικασίας λήψης αποφάσεων.

Κυρίες και κύριοι βουλευτές, η αποτελεσματική άσκηση εξωτερικής πολιτικής για κάποιες χώρες σημαίνει μια απλή προώθηση των συμφερόντων τους. Όμως, για την Ελλάδα, η παραμικρή αστοχία και παρεξήγηση μπορεί να οδηγήσει σε καταστροφικά αποτελέσματα. Οφείλουμε στα ζητήματα εξωτερικής πολιτικής να στηρίζουμε τα δίκαια της Ελλάδας και να μην επιτρέπουμε να αποτελούν τα εθνικά θέματα πεδίο πολιτικών αντιπαραθέσεων. Εμείς, στην Ένωση Κέντρων, έχοντας αυτά υπόψη, διατηρούμε το δικαίωμα της επιφύλαξης της ψήφισης επί της αρχής για την Ολομέλεια. Περιμένουμε να ακούσουμε τους φορείς και να σχηματίσουμε μια ολοκληρωμένη άποψη στη β΄ ανάγνωση του νομοσχεδίου. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Δανέλλης.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Κυρίες και κύριοι συνάδελφοι, σήμερα, συζητάμε ένα πλήρες νομοσχέδιο του Υπουργείου Εξωτερικών πέρα από το σύνηθες νομοθετικό έργο της Επιτροπής μας, δηλαδή, την κύρωση μνημονίων συνεννόησης. Κύριε Υπουργέ, έχουμε κι εμείς την απορία, γιατί αφού είναι σε εξέλιξη η αναδιαμόρφωση του Οργανισμού λειτουργίας του ΥΠΕΞ, υπάρχει τέτοια βιασύνη στο να νομοθετήσουμε και να ρυθμίσουμε υπαρκτά ζητήματα. Εμείς δεν αμφισβητούμε ότι με αυτό το νομοσχέδιο αναδιοργανώνονται κάποιες υπηρεσίες - πράγμα θετικό και ζητούμενο – καθώς επίσης αντιμετωπίζεται και η πραγματικότητα της πρόσθεσης νέων δομών, όπου εάν τα δούμε με το παρόν νομοσχέδιο, υπάρχει μια αποσπασματικότητα, βλέποντάς τα στο συνολικό Οργανισμό του ΥΠΕΞ, θα είχαμε και άλλη αντίληψη των αναγκών που δημιουργούν αυτή τη νέα ανάγκη. Εν πάση περιπτώσει, επαναλαμβάνω ότι δεν αμφισβητούμε ότι με κάποιες από τις διατάξεις του παρόντος νομοσχεδίου διορθώνονται και αντιμετωπίζονται κάποιες στρεβλώσεις που ταλανίζουν τις δομές του Υπουργείου.

Ένα από τα κύρια ζητήματα που θέτει το νομοσχέδιο είναι η ανασύσταση και η αναδιοργάνωση του Κέντρου Ανάλυσης Σχεδιασμού και του Επιστημονικού Συμβουλίου, των άρθρων 1 και 2. Κατά την ίδρυσή τους, στόχος αυτής της δομής, το 1998, ήταν να αποτελέσει μια αυτοτελή υπηρεσία του ΥΠΕΞ, όπου θα ήταν επιφορτισμένη με εκπόνηση εισηγήσεων, σχεδιασμού και στρατηγικής με στόχο να βοηθήσουν την άσκηση της εξωτερικής πολιτικής της χώρας. Ωστόσο, από το 1998 που αρχικά θεσπίστηκε το ΚΑΣ, υποβιβάστηκε εξαιτίας της έλλειψης, κυρίως, επιστημονικού προσωπικού, σε μια απλή διοικητική υπηρεσία. Κοιτώντας υπό αυτό το πρίσμα, την προσπάθεια αναδιοργάνωσης και αναβάθμισης που εισηγείστε, η διάταξη κινείται στη σωστή κατεύθυνση.

Όμως, μέσα στην παρούσα οικονομική δυσπραγία, κάθε επιπλέον δαπάνη και προσωπικό νομίζω ότι θα πρέπει να μας απασχολεί ιδιαιτέρως, και θα πρέπει να αποφεύγεται, αν είναι δυνατόν, να καλύψουμε τις υπαρκτές ανάγκες με άλλους τρόπους αδάπανους και άλλους εσωτερικούς και εξωτερικούς μηχανισμούς. Το επιχείρημα που υπάρχει στην αιτιολογική έκθεση είναι ορθό, ότι αντίστοιχες δομές υπάρχουν και υποστηρίζουν τα ΥΠΕΞ άλλων ανεπτυγμένων χωρών. Ωστόσο, θα πρέπει να αντιλαμβανόμαστε και την αναντιστοιχία τόσο των αναγκών της εξωτερικής μας πολιτικής όσο και των προς διάθεση κονδυλίων με τις άλλες χώρες. Νομίζουμε ότι οι απαραίτητες μελέτες που αφορούν στην εν γένει εξωτερική πολιτική όσο και τους επιμέρους ειδικούς τομείς μπορούν να διενεργούνται με επάρκεια και συνέπεια από τις υπάρχουσες και ιδιαίτερα αξιόλογες ελληνικές δεξαμενές σκέψης.

Άλλωστε θέματα διεθνούς και ευρωπαϊκού δικαίου μπορούν να τα χειρίζονται τα πληρέστατα στελεχωμένα, με εξαιρετικά ικανό και με διεθνείς εμπειρίες νομικό προσωπικό, τμήματα της Ειδικής Νομικής Υπηρεσίας του Υπουργείου Εξωτερικών. Μιας υπηρεσίας που επί δεκαετίες λειτουργεί με πλήρη επάρκεια. Επιπλέον, αν είναι τόσο αναγκαίο το καινούργιο προσωπικό των τεσσάρων επιστημονικών συνεργατών, για μια τριετία στο Κ.Α.Σ., για ποιο λόγο δεν αποσαφηνίζεται, με το παρόν νομοσχέδιο, το περίγραμμα εργασίας και τα καθήκοντα, ώστε να γνωρίζουμε και το ακριβές τους έργο. Επίσης, για ποιο λόγο δεν αποσαφηνίζεται το αν οι συμβάσεις έργου που θα συνάπτει το Κ.Α.Σ. θα γίνονται ή όχι κατά παρέκκλιση από κάθε γενική ή ειδική διάταξη.

Σε ό,τι αφορά στο άρθρο 3, για το αυτοτελές Γραφείο Νομοθετικής Πρωτοβουλίας και πάλι δεν μας αποσαφηνίζεται το περίγραμμα εργασίας των τεσσάρων νομικών συμβούλων με ειδίκευση στο δημόσιο δίκαιο για τη στελέχωσή του.

Σε ό,τι αφορά στο άρθρο 4, σχετικά με το όριο της ενημέρωσης της Βουλής για τις απόρρητες δαπάνες του ΥΠΕΞ, θεωρούμε ότι κινείται, προφανώς, στη σωστή κατεύθυνση, καθώς ενισχύει τη διαφάνεια. Είναι ένα ζήτημα, το οποίο έχει απασχολήσει κατά το παρελθόν, με πολύ αρνητικό τρόπο την δημόσια ζωή. Βεβαίως, η εποχή της «φούσκας» τελείωσε, ανεπιστρεπτί. Είμαστε σε μια άλλη πραγματικότητα. Είναι απολύτως θεμιτό και κατανοητό ότι η χώρα δια του ΥΠΕΞ πρέπει να στηρίζει οικονομικά, με απόρρητο τρόπο, κρίσιμους θεσμούς του Ελληνισμού στο εξωτερικό, που προωθούν εθνικά συμφέροντα, θεσμούς που στηρίζουν την επιβίωση ελληνικών πληθυσμών, δημιουργούν ερείσματα επικοινωνίας και σχέσεων καλής γειτονίας με άλλες χώρες και προβάλουν τη θετική εικόνα της χώρας. Θεσμοί, οι οποίοι αποβλέπουν στην εξυπηρέτηση, αμέσως ή εμμέσως, της εξωτερικής πολιτικής του κράτους που, προφανώς, δεν μπορούν να γίνουν γνωστοί, χωρίς να υπάρξει ζημία των εθνικών συμφερόντων. Είναι κατανοητό ότι η εκτέλεση δαπανών για απόρρητους εθνικούς σκοπούς, για διπλωματικούς, πολιτικούς, οικονομικούς και πολιτισμικούς λόγους είναι απαραίτητη σε ένα διεθνές τοπίο. Φοβάμαι, όμως, ότι από μόνη της η μείωση των κονδυλίων στο ποσό των 25.000 ευρώ δεν αποτελεί ένα εργαλείο, μια πανάκεια διαφάνειας. Άρα, θα πρέπει να υπάρξει μια ισχυρότερη αντιμετώπιση των προβλημάτων. Δεν το λέω, ως προσωπική αιχμή σε εσάς, κύριε Υπουργέ, φαντάζομαι το αντιλαμβάνεστε. Επειδή οι θεσμοί λειτουργούν και όχι τα πρόσωπα ή οι προσωπικές ευαισθησίες, γι’ αυτό τον λόγο θεωρώ ότι θα πρέπει να θωρακιστεί ακόμα περισσότερο ένας πονεμένος θεσμός.

Επίσης, θεωρούμε ότι κάποια επιπλέον ζητήματα προκύπτουν με το θέμα των προβλέψεων του άρθρου 8, όσον αφορά στο θέμα μεταφοράς των οικοσκευών του προσωπικού του ΥΠΕΞ προς και από το εξωτερικό.

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Θα το τροποποιήσουμε.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Κύριε Υπουργέ, αυτό ήθελα να σας ζητήσω. Νομίζω ότι θα πρέπει να το ξαναδούμε, διότι δε διασφαλίζει την ισονομία, δημιουργεί προβλήματα και δεν αντιμετωπίζει υπαρκτά ζητήματα, που βαρύνουν το προσωπικό του Υπουργείου Εξωτερικών στις ιδιαίτερες συνθήκες μέσα στις οποίες καλείται να λειτουργήσει.

Επιπροσθέτως, θεωρούμε ότι το άρθρο 11 δημιουργεί πρόβλημα, όπου δίνεται η δυνατότητα κατά το διαγωνισμό εισαγωγής Υποψηφίων Ακολούθων Πρεσβείας, η επιλογή ως δεύτερης γλώσσας πέραν των αγγλικών, εκτός της γαλλικής και μια εκ των γλωσσών των νέων δυναμικά εισερχόμενων στη διεθνή μας πραγματικότητα. Ακολουθεί αυτή η διάταξη τα λεγόμενα «παγκόσμια trends» και είναι θετικό. Όμως, έχουμε μια επιφύλαξη, θεωρώντας ότι ίσως και σ’ αυτή τη συγκυρία μετά το Brexit, όπου πολλά συζητούνται και στα πλαίσια της Ευρωπαϊκής Ένωσης για τις επίσημες γλώσσες – ως γνωστό τα γαλλικά παρά την περίοδο παρακμής που περνούν σε σχέση με το παρελθόν εξακολουθούν να είναι μια βασική γλώσσα εργασίας –επιφυλασσόμαστε για το κατά πόσο η εξαίρεση των γαλλικών, ως κύριας δεύτερης γλώσσας, δεν θα δημιουργήσει ζητήματα υποβάθμισης της παρουσίας των δικών μας εκπροσώπων στο εξωτερικό.

Έχω κατά νου κάποια φαινόμενα, τα οποία ζήσαμε και ζούμε μετά την ένταξη των τέως Ανατολικών Χωρών στην Ευρωπαϊκή Ένωση, όπου η γλωσσική τους μονομέρεια δεν τους επιτρέπει να έχουν την παρουσία και τη συμμετοχή στον επιθυμητό βαθμό, για τον λόγο αυτό εκφράζουμε επιφύλαξη περί τούτου.

Στο άρθρο 12 που αφορά στη σύσταση Γραφείου Στατιστικής. Στην Αιτιολογική Έκθεση αναφέρεται ως «*υποχρέωση του εν λόγω Γραφείου η συγκέντρωση και αποστολή στατιστικών στοιχείων μέσω της Υπηρεσίας Διεθνούς Αναπτυξιακής Συνεργασίας (ΥΔΑΣ-Hellenic Aid), που αφορούν στη συνολικά παρεχόμενη από την Ελλάδα αναπτυξιακή και ανθρωπιστική βοήθεια σε διάφορους Φορείς/Οργανισμούς τόσο στο εσωτερικό όσο και στο εξωτερικό ως συμβατική υποχρέωση της χώρας µας».* Εντούτοις, δεν εξηγείται, γιατί πρέπει να συσταθεί ένα νέο αυτοτελές Γραφείο Στατιστικής με πρόσθετες, προφανώς, δαπάνες για το Ελληνικό Κράτος, όταν είναι προφανές ότι θα υπάρξουν…

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Τις δαπάνες θα τις καλύψει το Υπουργείο.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Ευχαριστώ για την παρέμβαση, γιατί είναι υποβοηθητικοί αυτοί οι έμμεσοι διάλογοι, αλλά η δική μας σκέψη είναι ότι αν δημιουργούμε ένα νέο αυτοτελές Γραφείο, το οποίο θα έρθει σε αλληλοεπικαλύψεις αρμοδιοτήτων με αντίστοιχες Υπηρεσίες της ΕΛΣΤΑΤ, αντί να βελτιώσουμε την απόδοση, ίσως, δημιουργηθούν επιπλέον ζητήματα. Είναι το κόστος, αλλά είναι και η λειτουργικότητα. Είναι πολύ θετικό, όμως, να μην υπάρχει επιπλέον δαπάνη με τη λειτουργία αυτού του αυτοτελούς Γραφείου.

Έρχομαι στην περίπτωση του Ελληνικού Κέντρου Ευρωπαϊκών Μελετών (Ε.Κ.Ε.Μ.), το οποίο επιτέλους καταργείται και κάνετε εξαιρετικά με το άρθρο 14. Είναι γνωστό ότι από το έτος 2012 το Ε.Κ.Ε.Μ. ουσιαστικά είναι ένα κενό κέλυφος, καθώς δεν έχει ούτε έναν υπάλληλο, ενώ συνεχίζει ακριβώς να κατασπαταλά πόρους του Ελληνικού Δημοσίου. Προφανώς δεν είναι δική σας η ευθύνη, δεν το ιδρύσατε εσείς, ούτε το αφήσατε εσείς να παρακμάσει, όμως, τα δυο αυτά χρόνια και οι δαπάνες που εκείνο προκάλεσε, ίσως, θα μπορούσαν να έχουν αποφευχθεί νωρίτερα. Εμείς με μια ερώτηση, που σας είχαμε καταθέσει τον Ιούνιο 2016, είχαμε αναδείξει αυτό το ζήτημα και τις δαπάνες που θα μπορούσαμε να έχουμε αποφύγει, όμως, είναι πολύ θετικό που απαλλάσσετε τα Δημόσια Ταμεία από τη λειτουργία του. Θα πρέπει να γίνει, κύριε Υπουργέ – και είναι πλέον καιρός, γιατί νομίζω ότι έχετε μια πλήρη θεώρηση των Νομικών Προσώπων Δημοσίου και Ιδιωτικού Δικαίου που εποπτεύει το Υπουργείο σας – ένα καλό ξεκαθάρισμα, το οποίο θα είναι χρήσιμο, αφενός οικονομικά, αφετέρου, λειτουργικά και εντέλει ηθικά.

Σχετικά με το άρθρο 17 θα θέλαμε μια ενημέρωση σε σχέση με το ποια είναι τα θέματα και οι υποχρεώσεις που επιβάλλουν την αύξηση του αριθμού ημερών για στελέχη του Υπουργείου, όπως τον Γενικό Επιθεωρητή του ΥΠΕΞ, τον Γενικό Διευθυντή Πολιτικών Υποθέσεων, τον Γενικό Διευθυντή Υποθέσεων Ευρωπαϊκής Ένωσης, τον Διευθυντή Διπλωματικού Γραφείου του ΥΠΕΞ, αλλά και των αστυνομικών του ΥΠΕΞ, έτσι ώστε να απαιτείται η αύξηση των ημερών.

Τέλος, έγινε μια αναφορά και από τον κ. Κουμουτσάκο, στην αντίστοιχη πρόταση που το Κόμμα του έχει προτείνει, για την αναγκαιότητα της δημιουργίας ενός Εθνικού Συμβουλίου Ασφαλείας. Το κόμμα μας έχει καταθέσει, όπως γνωρίζετε, μια ολοκληρωμένη πρόταση στον Πρόεδρο της Βουλής. Εμείς πιστεύουμε ότι ιδιαίτερα σε αυτήν τη συγκυρία της απόλυτης αβεβαιότητας και των διαρκών διεθνών απροσδιόριστων ανακατατάξεων είναι ένα εργαλείο, το οποίο μπορεί να επικουρεί την εκάστοτε κυβέρνηση στα πολύ δύσκολα και κρίσιμα ζητήματα χάραξης εξωτερικής πολιτικής και πολιτικής ασφάλειας. Επομένως, νομίζουμε ότι θα είναι χρήσιμη η πρότασή μας, η οποία, επαναλαμβάνω ότι είναι ολοκληρωμένη νομοθετική πρόταση να δώσει την ευκαιρία – αφορμή στην Επιτροπή μας να συζητήσουμε για τις προβλέψεις της και νομίζω ότι ιδιαίτερα στους καιρούς μας κάτι τέτοιο δεν αποτελεί μια πολυτέλεια.

Σας ευχαριστώ και επιφυλασσόμαστε για την ψήφο μας, αναφερόμενοι σε αυτό στις επόμενες συνεδριάσεις και βεβαίως, στην Ολομέλεια.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Έχουμε εννέα συναδέλφους που έχουν εγγραφεί, για να πάρουν τον λόγο και στη σειρά την οποία κανονίσαμε λάβαμε υπόψιν και τον χρόνο εγγραφής, αλλά κάναμε και μια προσπάθεια να υπάρχει μια εναλλαγή στα κόμματα, έτσι ώστε να μην έχουμε μόνον Βουλευτές από το ένα κόμμα να μιλούν συνεχώς ο ένας μετά τον άλλο.

Τον λόγο έχει η κυρία Μάρκου.

ΑΙΚΑΤΕΡΙΝΗ ΜΑΡΚΟΥ: Συζητούμε σήμερα ένα άλλο κυβερνητικό νομοσχέδιο που ακολουθεί τη λογική «φτιάχνουμε Υπηρεσίες, για να εξυπηρετήσουμε κόσμο». Αυτή τη φορά είναι το ΥΠΕΞ. Δεν φαντάζομαι να εκπλήσσεται κανείς.

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Αυτό οφείλετε να το αποδείξετε.

ΑΙΚΑΤΕΡΙΝΗ ΜΑΡΚΟΥ: Κύριε Υπουργέ, σας παρακαλώ, πρώτα θα με ακούσετε και έπειτα να σχολιάσετε. Άλλωστε οι πράξεις σας θα δείξουν, αν θα κάνετε νέες προσλήψεις κι όχι τα λόγια. Βέβαια, για να κρατηθούν κάπως τα προσχήματα καταργείτε και το ΕΚΕΜ, το οποίο, όπως λέτε, είναι ανενεργό από το έτος 2012, αλλά για κάποιο λόγο φτάσαμε ως το έτος 2017, για να καταργηθεί, με τα πάγια που συσσωρεύονται. Αφού, λοιπόν, καταργείται το ΕΚΕΜ, στη θέση του αναβαθμίζεται το Κέντρο Ανάλυσης και Σχεδιασμού (Κ.Α.Σ.), το οποίο επίσης, όπως αναφέρεται στην Αιτιολογική Έκθεση ουσιαστικά δεν λειτούργησε ποτέ, σύμφωνα με τον σκοπό του, γιατί δεν είχε προσωπικό. Αυτά είναι απίθανα πράγματα. Υπηρεσίες που κοστίζουν χρήματα στον έλληνα φορολογούμενο, επί της ουσίας δεν λειτουργούν για χρόνια και οι κυβερνήσεις το ανακαλύπτουν ξαφνικά μια ωραία πρωία. Μην αρχίσετε, παρακαλώ, το τροπάριο για «τους προηγούμενους», καθώς επιτρέψτε μου να σας θυμίσω ότι χθες γιορτάσατε τα δυο χρόνια διακυβέρνησής σας. Το παραμύθι της αποποίησης ευθυνών έχει τελειώσει.

Για την ενίσχυση, λοιπόν, του νέου Κ.Α.Σ. αρχίζουμε και μετράμε πέντε διορισμούς, που βέβαια δεν μας λέτε πόσο θα στοιχίσουν. Δίνετε, βέβαια, και τη δυνατότητα απευθείας ανάθεσης μελετών με απόφαση Υπουργού, αλλά αυτές θα είναι αξιοκρατικές, αν είστε εσείς, έτσι δεν είναι; Δεν σταματάτε, όμως, εκεί, καθώς δημιουργείτε άλλες τρεις Υπηρεσίες: το Επιστημονικό Συμβούλιο, με 7 Μέλη και 2 Εισηγητές, όλοι έμμισθοι, όλοι με τριετείς θητείες. Ούτε εδώ μας λέτε πόσο θα στοιχίσουν. Έπειτα, το Γραφείο Νομοθετικής Πρωτοβουλίας, με 4 νομικούς της απολύτου επιλογής του Υπουργού, με έμμισθη εντολή 120.000 ευρώ το χρόνο, παρόλο που το Υπουργείο διαθέτει την Ειδική Νομική Υπηρεσία και Γραφείο Νομικού Συμβούλου του Κράτους. Όσο για τις αρμοδιότητες, με συγχωρείτε, αλλά η νομοθετική πρωτοβουλία είναι κάτι συγκεκριμένο και αφορά στο νομοθετικό έργο του Υπουργείου και δεν αφορά ούτε στον έλεγχο νομιμότητας των πράξεων που υποβάλλονται στον Υπουργό ούτε βέβαια την εποπτεία των Δημοσίων Συμβάσεων που συνάπτει το Υπουργείο. Ουσιαστικά, όμως, για να το βαφτίσετε, φτιάχνετε 4 θέσεις Συμβούλων του Υπουργού εκτός της υπηρεσιακής δομής του Υπουργείου. Τουλάχιστον, η τρίτη νέα Υπηρεσία, το Γραφείο Στατιστικής στελεχώνεται με υπαλλήλους του ΥΠΕΞ, χωρίς νέους διορισμούς. Καταλαβαίνετε ότι όλα αυτά δημιουργούν εύλογες απορίες για τη σκοπιμότητα του παρόντος νομοσχεδίου, που πρέπει να απαντηθούν. Θέλετε να πείτε ότι η απαγορευτική εικόνα του Υπουργείου στη διαχείριση κρίσιμων εθνικών θεμάτων είναι λόγω της έλλειψης Ειδικών Επιστημονικών Συμβούλων; Το προσωπικό του Υπουργείου δεν έχει εμπειρία και γνώσεις να συνδράμει στο έργο σας; Πραγματικά απορώ και θα ήθελα κάποιες απαντήσεις.

Όσον αφορά στο θέμα των υπαλλήλων του ΥΠΕΞ που οδηγήθηκαν ή οδηγούνται σε υποχρεωτική συνταξιοδότηση με το υπάρχον καθεστώς, όταν ήρθε ανάλογη ρύθμιση για το σύνολο των Δημοσίων Υπαλλήλων με τον ν.4369/2016, τον Φεβρουάριο του 2016, δόθηκε η δυνατότητα επαναφοράς στην Υπηρεσία σε υπαλλήλους, που είχαν φύγει ήδη από τον Αύγουστο του 2015. Αυτή η δυνατότητα δόθηκε με το σκεπτικό να μην υπάρχει άνιση μεταχείριση λόγω παρέλευσης λίγων μηνών και φαίνεται εύλογο να υπάρξει και εδώ μια αντίστοιχη μεταβατική ρύθμιση για όσους επιθυμούν να επιστρέψουν. Νομίζω ότι είμαστε όλοι ενήμεροι και από τη Γραμματεία της Επιτροπής για το θέμα και ζητώ κι εγώ από τον Υπουργό να το δει διαφορετικά. Θα ήθελα να μας εξηγήσει, γιατί δεν συμπεριέλαβε αυτήν τη διάταξη, ειδικά αφού είχε επισημανθεί και στη δημόσια διαβούλευση, όπως φαίνεται στην Έκθεση. Υπάρχει κάποια σκοπιμότητα;

Κλείνοντας, και επειδή το σωστό είναι να επισημαίνουμε και τα θετικά, να πω ότι η κατάργηση του ανώτατου ορίου ηλικίας για τον διορισμό στο ΥΠΕΞ είναι μια σωστή ρύθμιση, καθώς είναι μια μορφή διάκρισης, η οποία είχε παραμείνει μόνον στο ΥΠΕΞ – γεγονός που δεν δικαιολογείται – και απέκλειε πολλούς αξιόλογους ενδιαφερόμενους από την καριέρα στο Διπλωματικό Σώμα. Τα υπόλοιπα στις επόμενες συνεδριάσεις.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Ελένη Αυλωνίτου, Βάλια Βαγιωνάκη, Γιώργος Βαρεμένος, Γιάννης Δέδες, Κωνσταντίνος Δουζίνας, Δημήτριος Εμμανουηλίδης, Δημήτριος Μάρδας, Χρήστος Καραγιαννίδης, Νικόλαος Φίλης, Γεώργιος Πάλλης, Μουσταφά Μουσταφά, Μάκης Μπαλαούρας, Συμεών Μπαλλής, Αριστείδης Μπαλτάς, Γιώργος Ντζιμάνης, Νικόλαος Ξυδάκης, Γιώργος Πάντζας, Δημήτρης Ρίζος, Κώστας Σπαρτινός, Ελένη Σταματάκη, Αφροδίτη Σταμπουλή, Ολυμπία Τελιγιορίδου, Χαρίλαος Τζαμακλής, Μαρία Τριανταφύλλου, Βασίλης Τσίρκας, Σάββας Αναστασιάδης, Σπυρίδων – Άδωνις Γεωργιάδης, Αθανάσιος Δαβάκης Αναστάσιος Δημοσχάκης, Αθανάσιος Καββαδάς, Σταύρος Καλαφάτης, Συμεών (Σίμος) Κεδίκογλου, Ιωάννης Κεφαλογιάννης, Κωνσταντίνος Κουκοδήμος, Γεώργιος Κουμουτσάκος, Κωνσταντίνος Τασούλας, Κωνσταντίνος Τσιάρας, Παναγιώτης Ηλιόπουλος, Νικόλαος Κούζηλος, Χρήστος Παππάς, Οδυσσέας Κωνσταντινόπουλος, Ανδρέας Λοβέρδος, Διαμάντω Μανωλάκου, Μανώλης Συντυχάκης, Σταύρος Τάσσος, Δημήτριος Καμμένος, Κωνσταντίνος Κατσίκης, Ιωάννης Σαρίδης, Σπυρίδων Δανέλλης και Αικατερίνη Μάρκου.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει η κυρία Αυλωνίτου.

ΕΛΕΝΗ ΑΥΛΩΝΙΤΟΥ: Ευχαριστώ πολύ, κύριε Πρόεδρε. Στη σημερινή συζήτηση για το σχέδιο νόμου «Τροποποίηση του Κώδικα του Οργανισμού του Υπουργείου Εξωτερικών και λοιπές διατάξεις», πρέπει όλοι να λάβουμε υπόψη μας ότι το Υπουργείο Εξωτερικών είναι από την άποψη της διάρθρωσης και λειτουργίας του μια ιδιάζουσα περίπτωση, έχοντας ορισμένα χαρακτηριστικά που δεν τα έχει κανένα άλλο Υπουργείο.

Ενώ τα υπόλοιπα Υπουργεία ρυθμίζουν κανονιστικά τα όσα συμβαίνουν στη χώρα μας στις διάφορες θεματικές αρμοδιότητές τους, το Υπουργείο Εξωτερικών έχει ελάχιστες ρυθμιστικές αρμοδιότητες μέσα στη χώρα, αλλά αποτελεί την έκφραση της Ελληνικής Δημοκρατίας προς όλα τα υπόλοιπα κράτη του πλανήτη. Χειρίζεται θέματα υψίστης εθνικής σημασίας, ενώ ο μηχανισμός του βρίσκεται διάσπαρτος σε όλο το εύρος του πλανήτη. Συνεπώς, ο Οργανισμός του Υπουργείου Εξωτερικών οφείλει να προβλέπει για την κάλυψη αυτών των ιδιαιτεροτήτων.

Οι προβλεπόμενες από το νομοσχέδιο τροποποιήσεις του Κώδικα του Οργανισμού του Υπουργείου Εξωτερικών αποσκοπούν, κατά πρώτο λόγο, στην ενίσχυση του στρατηγικού σχεδιασμού της εξωτερικής μας πολιτικής, με τη συνακόλουθη εφαρμογή αυτού του στρατηγικού σχεδιασμού. Αμφιβάλλω, αν στα θέματα που συζητάμε στη Βουλή υπάρχει κάποιο θέμα πιο σοβαρό από αυτό εδώ. Εδώ, δεν μιλάμε απλά για την παραγωγή μελετών για αρχειοθέτηση. Μιλάμε για τον καθορισμό εθνικής στρατηγικής, όχι στη βάση των επιθυμιών μας, αλλά στη βάση του υπαρκτού συσχετισμού δυνάμεων και της ισχύουσας διεθνούς νομικής πραγματικότητας. Αυτό αποτελεί το αντικείμενο του άρθρου 1 του νομοσχεδίου.

Βέβαια, και η υπάρχουσα διεθνής νομική πραγματικότητα αποτελεί μέρος του υπαρκτού συσχετισμού δυνάμεων. Αποτελεί, όμως, διακριτό μέρος και απαιτεί ξεχωριστή και απόλυτα εμπεριστατωμένη τεκμηρίωση. Την τεκμηρίωση αυτή εξασφαλίζει το άρθρο 2 του νομοσχεδίου. Στο σημείο αυτό, θέλω να ξεκαθαρίσω ότι δεν θεωρώ τα άρθρα 1 και 2 ως σημεία, αφορμές ή εκδηλώσεις επικρίσεις προς οποιαδήποτε προηγούμενη κυβέρνηση της χώρας, που έκανε τότε αυτά τα πράγματα διαφορετικά. Θεωρώ, όμως, απαραίτητη την προσαρμογή μας στις εκάστοτε απαιτήσεις των καιρών και τα άρθρα 1 και 2 εξασφαλίζουν αυτή την προσαρμογή με τον καλύτερο τρόπο σήμερα.

Πρέπει ακόμα να επισημάνω – και παρακαλώ δώστε προσοχή σ' αυτό – ότι καθώς μεταβήκαμε από ένα διπολικό κόσμο σε έναν μονοπολικό, ενώ τώρα μεταβαίνουμε πιθανώς σε κάτι διαφορετικό, που δεν γνωρίζουμε ακόμα, είναι καλό να μην αφήσουμε τον προσδιορισμό του «πού πάμε», στα οποιαδήποτε καλοπροαίρετα «παράθυρα» της τηλεόρασης. Θέλω να επισημάνω, ακόμη – επειδή ως ερευνήτρια έχω δημοσιεύσει διάφορες εργασίες στο επιστημονικό μου τομέα, που είναι άλλος – ότι υπάρχει μια ουσιώδης διαφορά ανάμεσα στις επιστημονικές εργασίες στις φυσικές και βιολογικές επιστήμες και στα θέματα εξωτερικής πολιτικής. Αν εγώ καταλήξω σε μια λανθασμένη διαπίστωση στην εργοφυσιολογία, κάποιος άλλος συνάδελφος θα με διορθώσει στο μέλλον. Αν, όμως, χαράξουμε λανθασμένη στρατηγική στην εξωτερική μας πολιτική, σ' αυτή την ταραγμένη γωνιά του πλανήτη που ζούμε, «την πατήσαμε» και δεν διορθώνεται.

Θα σταθώ, τέλος, στο θέμα των ειδικών δαπανών, των λεγόμενων «μυστικών κονδυλίων». Το αιώνιο πρόβλημα με τα «μυστικά κονδύλια» είναι ακριβώς το γεγονός ότι είναι μυστικά και πρέπει να παραμείνουν μυστικά. Εδώ κανονικά χρειάζεται, κυρίες και κύριοι συνάδελφοι, μια «συμφωνία κυρίων» μεταξύ Αρχηγών Κομμάτων που να εκπροσωπούν μια αυξημένη πλειοψηφία της Βουλής. Δεν είναι τόσο δύσκολο, άλλες χώρες το καταφέρνουν μια χαρά.

Μέχρι, λοιπόν, να το καταφέρουμε κι εμείς θεωρώ ότι το άρθρο 4 είναι μια ικανοποιητική προσωρινή ρύθμιση. Με όλα αυτά υπερψηφίζω το νομοσχέδιο επί της αρχής και επί των άρθρων. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Δαβάκης.

ΑΘΑΝΑΣΙΟΣ ΔΑΒΑΚΗΣ: Κύριε Πρόεδρε, κύριοι Υπουργοί, αγαπητοί συνάδελφοι, το σχέδιο νόμου μπορεί να χωριστεί σε τρία τμήματα: Πρώτον, στις διατάξεις που ρυθμίζουν τη λειτουργία του Κέντρου Ανάλυσης και Σχεδιασμού, δεύτερον, στα τμήματα που αφορούν στη σύσταση νέων συμβουλίων και υπηρεσιών και, τέλος, στο τμήμα εκείνο που αφορά στις διατάξεις που ρυθμίζουν θέματα οργανωτικά, προσωπικού και εσωτερικής λειτουργίας του Υπουργείου.

Το βασικό ζήτημα με την αναδιοργάνωση του ΕΚΑΣ είναι το γεγονός ότι υπάρχει ξεκάθαρη στροφή προς τη στελέχωση από τον ακαδημαϊκό και ερευνητικό χώρο αυτού. Συγκεκριμένα, στο Κέντρο συνίσταται θέση Διευθυντή που θα στελεχώνεται για μία τριετία από Καθηγητή Πανεπιστημίου, ο οποίος διορίζεται απευθείας από τον Υπουργό. Επίσης, προβλέπονται θέσεις τακτικών επιστημονικών συνεργατών, πάλι καθηγητών πανεπιστημίου ή ερευνητών – από τον ακαδημαϊκό χώρο, δηλαδή – οι οποίοι επιλέγονται από μια τριμελή επιτροπή μετά από προκήρυξη.

Η στροφή αυτή συνάδει με τον επιστημονικό χαρακτήρα του Κέντρου, αλλά δημιουργεί ερωτήματα, κύριε Υπουργέ, όσον αφορά στη σχέση του Οργάνου αυτού με το Σώμα των Εμπειρογνωμόνων, ο ρόλος των οποίων είναι παρόμοιος με αυτόν του Κέντρου. Το πρόβλημα αυτό γίνεται πιο εμφανές, αν ληφθεί υπόψη ότι επικεφαλής του Κέντρου – ανώτερος, δηλαδή, του επιστημονικού διευθυντή – ορίζεται πρεσβευτής ή εμπειρογνώμονας πρεσβευτής Σύμβουλος Α΄.

Τρίτον, όσον αφορά στα νέα όργανα υπάρχουν τρία ζητήματα: Πρώτον, το νομοσχέδιο προβλέπει τη θέσπιση επιστημονικού συμβουλίου που θα απαρτίζεται από καθηγητές πανεπιστημίου με νομική ειδίκευση. Με δεδομένο ότι το Υπουργείο έχει νομική υπηρεσία, οικία υπηρεσία, η αναγκαιότητα αυτού του οργάνου δεν είναι εμφανής.

Δεύτερον, ούτε η δημιουργία του Αυτοτελούς Γραφείου Νομοθετικής Πρωτοβουλίας είναι ξεκάθαρο ποια ανάγκη εξυπηρετεί. Πόσα νομοσχέδια καταθέτει, όπως είπαμε και προηγουμένως, ανά έτος το Υπουργείο Εξωτερικών και πώς αυτά δικαιολογούν αυτή τη λειτουργική αλλαγή, ούτως ώστε να χρειάζεται μια επί τούτης υπηρεσία, που θα υποστηρίξει την υπόθεση που λέγεται «νομοθετική πρωτοβουλία» που έχουν σε μεγαλύτερο βαθμό άλλα Υπουργεία;

Τέλος, η θέσπιση Γραφείου Στατιστικής σκοπός του οποίου θα είναι να συγκεντρώνει και να παρουσιάσει στατιστικά στοιχεία, σχετικά με τη δράση του Υπουργείου, είναι ένα μάλλον θετικό βήμα.

Από τις αλλαγές στην εσωτερική λειτουργία ξεχωρίζει ως εξαιρετικά θετική η αλλαγή στο κανονισμό των εξετάσεων για την είσοδο νέων Διπλωματών. Μέχρι σήμερα, είναι σε όλους μας γνωστό ότι ήταν υποχρεωτική η γνώση των υποψηφίων αγγλικής και γαλλικής. Με το νομοσχέδιο καθίσταται υποχρεωτική η γνώση της αγγλικής και μίας δεύτερης από τις ομάδες γλωσσών, όπως η Αραβική, η Γαλλική, η Γερμανική, η Ισπανική, η Κινεζική και η Ρωσική. Η αλλαγή αυτή διορθώνει έναν σημαντικό αναχρονισμό, κατά την άποψή μου, που δυσκόλευε την εισαγωγή στο Διπλωματικό Σώμα νέων, με σπάνιες γλωσσικές δεξιότητες, που δεν είχαν αυτό το ζεύγος των γλωσσών, που ήταν απαιτητό, κι αυτό το χαιρετίζουμε.

Επίσης, ως θετική, μπορεί να χαρακτηριστεί η πρόβλεψη για αναφορά στη Βουλή όλων των «απορρήτων δαπανών» που υπερβαίνουν τις 25.000 ευρώ. Σ' αυτό το σημείο θα ήταν ίσως χρήσιμο – και θα ήθελα να το δείτε αυτό – το σχέδιο νόμου να αναφέρει ρητώς την Διαρκή Επιτροπή Εθνικής Άμυνας και Εξωτερικών Υποθέσεων, αντί για την παρούσα γενικόλογη αναφορά στη Βουλή, όπως είπατε, δηλαδή να πηγαίνει στη Βουλή αυτό το θέμα των απορρήτων.

Όλα αυτά θα ήταν πολύ θετικά, κύριε Υπουργέ, και βλέπετε ότι από το ύφος και από την ροή των παρατηρήσεών μου, τείνω προς μια θετική προσέγγιση του νομοθετήματος που μας φέρατε, πλην όμως, θα συστοιχηθώ με τη θέση του Εισηγητή μας, του κ. Κουμουτσάκου, σχετικά με το ότι και αυτό το νομοσχέδιο – όπως δυστυχώς και άλλα νομοσχέδια, πληθώρα νομοσχεδίων που έρχονται τα τελευταία δύο χρόνια στη Βουλή, κι αυτό πρέπει να το δει και ο Πρόεδρος της Βουλής και οι Αντιπρόεδροι – πάσχει από ενότητα σκοπού.

Δηλαδή, εάν αυτή τη στιγμή μας ρωτήσει κάποιος, «τι λέει το νομοσχέδιο;» Δηλαδή η περίφημη αρχή του νομοσχεδίου δεν υπάρχει. Η επιτομή, ο κολοφώνας της μη υπάρξεως αρχής είναι τα νομοσχέδια που φέρνει το Υπουργείο Εθνικής Άμυνας. Άμα δείτε, είναι κάθε άρθρο και αρχή, κάθε άρθρο και νομοσχέδιο. Πρέπει αυτό να το δούμε. Δεν πιστεύω ότι αφίστασθε ευγενών στόχων και σκοπών για βελτιωτικές κινήσεις πάνω στα ζητήματα της εξωτερικής πολιτικής. Αυτό το βλέπουμε από αυτό, το οποίο φέρνετε και το οποίο πράγματι έχει κάποιες απαντήσεις σε λειτουργικά προβλήματα, τα οποία αντιμετωπίζει το Υπουργείο Εξωτερικών. Εμείς είμαστε εδώ νομοθετικό Σώμα, έχουμε συζητήσεις επί της αρχής, των άρθρων και στο σύνολό τους και όταν λείπει η αρχή, δεν μπορούμε να βγάλουμε άκρη για το τι τελικά έχουμε και τι διαπραγματεύεται το νομοσχέδιο. Δεν το αναφέρουμε από αντιπολιτευτική διάθεση.

Είδατε ότι προηγήθηκαν θετικές προσεγγίσεις πάνω στο νομοθέτημα. Αλλά πρέπει επιτέλους να δούμε και το ζήτημα αυτό και μιλάω απευθείας σε εσάς, κύριε Υπουργέ, αυτήν την στιγμή. Ως κολοφώνα αρχής θα έβλεπα το Συμβούλιο Εθνικής Ασφαλείας. Επιτέλους πρέπει να υπάρξει μια παρέμβαση – η οποία πρέπει να μπει και στο υπό αναθεώρηση Σύνταγμά μας – περί ιδρύσεως Συμβουλίου Εθνικής Ασφαλείας. Υπάρχουν συγκεκριμένα ζητήματα, τα οποία πρέπει να δούμε, και τα έχουν και όλα τα άλλα κράτη της υφηλίου. Αυτά είχα να πω, κύριε Πρόεδρε. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Καραγιαννίδης.

ΧΡΗΣΤΟΣ ΚΑΡΑΓΙΑΝΝΙΔΗΣ: Ευχαριστώ, κύριε Πρόεδρε. Η αλήθεια είναι ότι με παραξένεψαν τα τέσσερα πρώτα λεπτά του κ. Δαβάκη και νόμιζα ότι κάτι έχει γίνει λάθος, αλλά το διόρθωσε στα αμέσως επόμενα τρία λεπτά και τελικώς ισορροπήσαμε.

Καταρχήν, θέλω να κάνω μια κριτική στην εισήγηση του κ. Κουμουτσάκου, από την πλευρά της Νέας Δημοκρατίας. Τα πρώτα έντεκα και μισό λεπτά είναι η επιτομή στην «τιποτολογία». Δεν ειπώθηκε τίποτα. Απλώς ότι η Νέα Δημοκρατία έχει μια πρόταση για Συμβούλιο Εθνικής Ασφάλειας. Επί του νομοσχεδίου επιχειρήματα δεν ακούστηκαν, αλλά πως είναι συνονθύλευμα, patchwork και άλλες τέτοιες έξυπνες και ωραίες λέξεις. Αλλά επιχειρήματα γιατί είναι αυτό που είναι, δεν ακούσαμε. Το λέω, για να ειπωθεί επιτέλους μια κριτική μετά, δηλαδή, στην δευτερολογία που ακολουθεί. Έχω όλη την καλή διάθεση να σας ακούσω. Η πρόταση, όμως, ο αντίλογος – από δική σας πλευρά, της Νέας Δημοκρατίας – πώς το νομοσχέδιο είναι αυτό που είναι, αλλά η δικιά σας πρόταση είναι το Εθνικό Συμβούλιο Ασφαλείας, νομίζω πως στερείται λογικής. Διότι από όσο γνωρίζω η Κυβέρνηση έχει την ευχέρεια της νομοθετικής ατζέντας, ενώ η Αντιπολίτευση έχει την ευχέρεια της κριτικής, της επιχειρηματολογίας και της παρουσίασης διαφορετικών προτάσεων.

Επί της παρούσης, λοιπόν, δεν μπορεί να έρχεται ένα νομοσχέδιο και να αναφέρει ο Εισηγητής της Αξιωματικής Αντιπολίτευσης «*άλλα θα έπρεπε να συζητάμε*». Επιτέλους, σαράντα χρόνια ήσασταν κυβέρνηση, το Εθνικό Συμβούλιο Ασφαλείας γιατί δεν το κάνατε; Στα δύο χρόνια του ΣΥΡΙΖΑ το θυμηθήκατε; Αφού ήταν τόσο αδήριτη η ανάγκη να υπάρξει Εθνικό Συμβούλιο Ασφαλείας, γιατί δεν το κάνατε τόσα χρόνια; Γιατί δεν το πράξατε; Καλό είναι, λοιπόν, να γίνεται μια κριτική, η οποία έχει ένα συγκεκριμένο στόχο, να βελτιώσει, δηλαδή, το συγκεκριμένο νομοθέτημα. Είναι κρίμα, όταν η Αντιπολίτευση χάνει αυτήν την λογική ή την έννοια της Αντιπολίτευσης. Η Αντιπολίτευση έρχεται εδώ, για να βελτιώνει τα νομοσχέδια, να κάνει κριτική και να τα απορρίπτει, προφανώς έχει ακόμα και το δικαίωμα να τα απορρίψει στο σύνολό τους. Αλλά η δικιά της παρέμβαση δεν ήταν όπως η παρέμβαση του Εισηγητή από το «Ποτάμι», του κ. Δανέλλη, ο οποίος επί συγκεκριμένων θεμάτων πρότεινε συγκεκριμένες τροποποιήσεις και βελτιώσεις. Τέτοια δεν ακούστηκαν από την Αξιωματική Αντιπολίτευση.

Γιατί έρχεται το νομοσχέδιο τώρα; Υπάρχει μια ανάγκη συμβολής στην επιστημονική τεκμηρίωση των θέσεων της Ελλάδας ενόψει συγκεκριμένων διαπραγματεύσεων, που είναι είτε το Κυπριακό είτε άλλα εθνικά ζητήματα, στα οποία είναι αδήριτη ανάγκη να υπάρξει τεκμηρίωση επιστημονική. Πρέπει να προσαρμοστούμε σε συγκεκριμένες ευρωπαϊκές Οδηγίες. Υπάρχει ανάγκη να θεσμοθετηθούν κενά που υπάρχουν στο Υπουργείο Εξωτερικών. Φαντάζομαι πως το γνωρίζετε μιας και 40 χρόνια ήσασταν σε αυτή την θέση, ως κυβερνήσεις Νέας Δημοκρατίας και ΠΑΣΟΚ εννοώ.

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Ως Κόμμα εννοείτε;

ΧΡΗΣΤΟΣ ΚΑΡΑΓΙΑΝΝΙΔΗΣ: Ως Κόμμα εννοώ και δεν εννοώ εσάς προσωπικά, προφανώς, μιας και δεν είστε και τόσο μεγάλος. Αλλά γνωρίζετε από μέσα ότι το Υπουργείο Εξωτερικών έχει συγκεκριμένα κενά και είχε και έχει και αυτά θα πρέπει να βελτιωθούν.

Σε αυτήν, λοιπόν, την προσπάθεια έρχεται αυτό το νομοσχέδιο, που όπως ανέφερε και ο Υπουργός είναι η αρχή. Ξεκινάει μια αναδιάρθρωση του Οργανισμού του Υπουργείου Εξωτερικών και αυτό το νομοσχέδιο είναι η αρχή, για να γίνει αυτό. Ας γίνει, λοιπόν, κριτική στο νομοσχέδιο και όχι στο γιατί το φέρνουμε εδώ, όπως και για το αν είναι patchwork ή συνονθύλευμα.

Το δεύτερο πράγμα που θέλω να πω είναι ότι δεν άκουσα κουβέντα από τον Εισηγητή της Νέας Δημοκρατίας – γιατί ο κ. Δαβάκης, που είναι επίσης στην Νέα Δημοκρατία αναφέρθηκε, θετικά κιόλας – για τα περιβόητα μυστικά κονδύλια. Θα μας πείτε το ΠΑΣΟΚ και η Νέα Δημοκρατία σαράντα χρόνια πόσα εκατομμύρια και πού δόθηκαν; Έχουμε έναν έλεγχο επί αυτού; Δεν έχουμε, διότι καταστράφηκαν. Κάθε χρόνο καταστρέφονται αυτά τα στοιχεία, όπως γνωρίζετε. Είναι η πρώτη φορά, λοιπόν, που έρχεται με δημοκρατικό τρόπο έλεγχος, για να μην μπορεί ο κάθε Υπουργός και ένα τριμελές συμβούλιο, που υπάρχει, για τον έλεγχο αυτών των δαπανών, αλλά να έχει γνώση και η Βουλή για τις δαπάνες αυτές. Και αυτό είναι το πιο δημοκρατικό που θα μπορούσε να γίνει, για να υπάρχει αυτή τουλάχιστον η δέσμευση που είχε και ο ΣΥΡΙΖΑ, όταν ήταν ακόμη αντιπολίτευση.

Τώρα θα πω για τα 25.000 ευρώ, αν και αναφέρατε ότι το 90% - 95% είναι πάνω από 25.000 ευρώ.

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Το 100% είναι πάνω από 25.000 ευρώ.

ΧΡΗΣΤΟΣ ΚΑΡΑΓΙΑΝΝΙΔΗΣ: Άρα, λοιπόν, τα 25.000 ευρώ με αυτή σας την εξήγηση το θεωρώ λογικό και μπορεί να γίνει μια κουβέντα για το αν θα μπορούσε να είναι χαμηλότερο το ποσοστό του 90% με 95%. Πάντως, από την πλευρά της Αντιπολίτευσης, νομίζω πως στο συγκεκριμένο σημείο είναι καλό να μην ειπωθεί τίποτα. Γιατί 40 χρόνια «ταΐστηκαν» πάρα πολλοί. Και είναι ντροπή να μιλάτε εσείς, για «Υπουργείο Εξυπηρέτησης». Είναι τουλάχιστον ντροπή – για να το πω ευγενικά – το τι έχετε εξυπηρετήσει μέσω αυτού του Υπουργείου. Το πόσους έχετε ταΐσει μέσω αυτού του Υπουργείου, για υποτιθέμενα καλούς εθνικούς σκοπούς. Ας τα αφήσουμε αυτά, λοιπόν, στην άκρη και να κλείσω.

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας) Να κάνετε συγκεκριμένες καταγγελίες, κύριε Καραγιαννίδη.

ΧΡΗΣΤΟΣ ΚΑΡΑΓΙΑΝΝΙΔΗΣ: Όταν θα κάνετε κι εσείς συγκεκριμένες καταγγελίες, τότε θα ακούσετε και από εμάς συγκεκριμένες καταγγελίες. Είναι πολύ εύκολο αυτό να γίνει, ξέρετε. Είναι πολύ εύκολο και βάσει αυτού του προβλήματος θεσμοθετήθηκε, όπως γνωρίζετε, και το πόθεν έσχες των δημοσιογράφων. Γιατί εμφανιζόντουσαν δημοσιογράφοι από το πουθενά, μετά από δέκα χρόνια ενασχόλησής τους με την δημοσιογραφία, να έχουν τρία σπίτια και δέκα κότερα.

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας: Αυτό αφορά στο Υπουργείο Εξωτερικών, κύριε Καραγιαννίδη;

ΧΡΗΣΤΟΣ ΚΑΡΑΓΙΑΝΝΙΔΗΣ: Δεν είναι όλοι οι δημοσιογράφοι. Προφανώς, δεν γενικεύω κι όχι όλοι οι πολιτικοί. Κάτι έκανε και το Υπουργείο Εξωτερικών.

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Να αναφέρετε συγκεκριμένα ονόματα, κύριε Καραγιαννίδη.

ΧΡΗΣΤΟΣ ΚΑΡΑΓΙΑΝΝΙΔΗΣ: Εάν θέλετε συγκεκριμένα ονόματα και διευθύνσεις, τότε πρέπει να πάτε στα δικαστήρια.

Κλείνω, λοιπόν, με την εξής φράση. Το νομοσχέδιο αυτό ανοίγει τον δρόμο, ώστε οι προτάσεις και οι κριτικές που θα γίνουν και θα έχουν βάση, καλό θα είναι να ληφθούν υπ' όψη από τον Υπουργό, ενώ ζητήματα που μπορούν να βελτιωθούν, μπορούμε να τα συζητήσουμε και στις επόμενες επιτροπές. Άρα, είμαστε θετικοί προς την ψήφισή του.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Λοβέρδος.

ΑΝΔΡΕΑΣ ΛΟΒΕΡΔΟΣ: Κύριε Υπουργέ, ευχαριστούμε που είστε εδώ. Κύριοι συνάδελφοι, δεν θα έδινα σημασία σε αυτά που λέτε, αν δεν είχα στο μυαλό μου πρόσφατα μια αναπαραγωγή εκ μέρους σας μιας φράσης του κ. Βίτσα για τα Ελληνικά Αμυντικά Συστήματα. Ο κ. Βίτσας έχει επηρεαστεί από τον κ. Καμμένο και ανέφερε για ένα παρελθόν σπατάλης στα Ελληνικά Αμυντικά Συστήματα που είχαν πολλά προβλήματα. Τα κλείνετε εσείς τα Ελληνικά Αμυντικά Συστήματα. Πονάει κεφάλι, κόβει κεφάλι. Αλλά ανέφερε 680 εκατομμύρια ευρώ που χάθηκαν. Τα ακούσατε εσείς από κάτω, λέτε «ο Υπουργός τα λέει, δίκιο πρέπει να έχει» και κάνατε αναπαραγωγή. Εμείς δεν γνωρίζαμε τον αριθμό και γι' αυτό δεν σας απαντήσαμε. Ρωτήσαμε όμως. Εγώ ρώτησα την κυρία Γεννηματά, που ήταν εκεί, και τελικά αυτά είναι παραμύθια. Και έτσι συνεπώς, επειδή κάποτε μιλάγατε για ηθικό πλεονέκτημα, μετά όμως από δύο χρόνια διακυβέρνησης και Βαρουφάκη, σας παρακαλώ πάρα πολύ, αυτά να τα αφήσετε. Πείτε κάτι επί της ουσίας, ώστε να έχουμε κάτι να συζητάμε. Το πρώτο που ήθελα να πω είναι αυτό.

Κυρίες και κύριοι Βουλευτές του ΣΥΡΙΖΑ, σήμερα, σε μια εφημερίδα υπάρχει ένα βίντεο του Βαρουφάκη. Να το ακούσετε, σας παρακαλώ πάρα πολύ, για να καταλάβετε πως η παραβίαση πληρεξουσιότητας του Ποινικού Κώδικα, δηλαδή το κακούργημα αυτό, δεν καλύπτεται από τον νόμο περί ευθύνης υπουργών και από το άρθρο 86 του Συντάγματος. Διότι είναι εκτός καθηκόντων όλα αυτά, τα οποία λέει. Να έχετε υπόψη σας ότι αυτά έρχονται. Τώρα σε ό,τι αφορά στα δικά μας. Κύριε Υπουργέ, αυτές οι παλιότερες δηλώσεις του νυν Προέδρου του Ευρωπαϊκού Κοινοβουλίου προκαλούν στον Ελληνικό λαό και στα ελληνικά πολιτικά κόμματα αλγεινή εντύπωση, γιατί η ιστορία πρέπει να αξιοποιείται κι όχι να παραχαράσσεται. Βέβαια, με αυτή την ευκαιρία, θέλω να πω για τις ευθύνες του κ. Πιτέλα και των ευρωπαίων Σοσιαλδημοκρατών που με την πρακτική τους βοήθησαν να αναδειχθεί ένας πολιτικός από την πλευρά του Μπερλουσκονικού κομματιού του ιταλικού πολιτικού συστήματος, Πρόεδρος του Ευρωπαϊκού Κοινοβουλίου.

Θέλω να ξέρουν οι συνάδελφοι, κυρίως της Πλειοψηφίας, αλλά και οι υπόλοιποι συνάδελφοι που δεν συμμετέχουν στο Εθνικό Συμβούλιο Εξωτερικής Πολιτικής ότι κι εκεί η Δημοκρατική Συμπαράταξη – αλλά και τα υπόλοιπα κόμματα της Αντιπολίτευσης σε μεγάλο βαθμό – ενόψει των εξελίξεων στο Κυπριακό, κράτησα μια εθνική στάση, παρότι δεν είχαμε συνηθίσει να μας στηρίζουν, όταν ήμασταν κυβέρνηση στο παρελθόν. Για τον Υπουργό Εξωτερικών και τον Πρωθυπουργό, η Αντιπολίτευση δεν έβαλε όρια. Δεν έβαλε ένα πήχη στα 2,70 για να τον περάσει από κάτω και μετά να του φωνάζουμε, είτε ευδοκιμούσαν οι προσπάθειες επίλυσης του Κυπριακού είτε όχι. Να τον πούμε προδότη και ανεπαρκή, εάν μια λύση δεν προωθείτο. Κρατήσαμε μια στάση στήριξης και θέλουμε να το επαναλάβουμε αυτό, τώρα που με ευθύνη της Τουρκίας υπήρχαν οι εξελίξεις, που όλοι ξέρουμε, στο θέμα του Κυπριακού.

Σε σχέση με το σχέδιο νόμου, ο Εισηγητής μας, ο κ. Κωνσταντινόπουλος, τοποθετήθηκε και εξέφρασε την Δημοκρατική Συμπαράταξη. Εγώ θα ολοκληρώσω τον κύκλο των συναντήσεων που έχω ξεκινήσει με φορείς του Υπουργείου Εξωτερικών – μάλιστα με ορισμένους θα συναντηθώ και σήμερα – και ως Κοινοβουλευτικός εκπρόσωπος της Δημοκρατικής Συμπαράταξης όταν έρθει το θέμα στην Ολομέλεια, θα τοποθετηθώ. Επίσης, θα τοποθετηθώ σε ορισμένα ζητήματα, αφού ολοκληρωθεί και η ακρόαση των φορέων και άρα, όπως έμαθα το πρόγραμμα, την επόμενη εβδομάδα.

Ωστόσο, κύριε Υπουργέ, θέλω να σας παρακαλέσω να δείτε ένα θέμα που σχετίζεται με τους υπαλλήλους, που μόλις έχουν αφυπηρετήσει. Έχω δει τους εκπροσώπους τους και αντιλήφθηκα ότι υπάρχουν δύο κατηγορίες. Μια κατηγορία που μόλις αφυπηρέτησε, στις 31/12 και μετά από λίγες μέρες έρχεται αυτό το σχέδιο νόμου, με τις δυνατότητες που δίνει παραμονής στην υπηρεσία και νομίζω ότι θα πρέπει να το δείτε θετικά. Όπως, επίσης, είχα και μια συνάντηση με αυτούς, που αφυπηρέτησαν μέσα στο 2016. Μάλιστα, ορισμένοι που υπηρετούσαν στο εξωτερικό μου είπαν ότι τους καλέσατε στην Κεντρική Υπηρεσία για διαχείριση θεμάτων τους και μετά, μόλις ήρθαν εδώ, με τις οικοσκευές του εκεί, τους είπατε ότι αφυπηρετούν. Αυτά δεν είναι ευχάριστα πράγματα και προσπάθησα να τα καταλάβω.

Η μόνη εξήγηση που έδωσα και ίσως δώσετε μια απάντηση σε αυτό, είναι ότι προσπαθείτε να δημιουργήσετε τις θέσεις – που η Αντιπολίτευση τις ονομάζει «θέσεις προσλήψεων ημέτερων», εγώ θα πω «τις θέσεις» – για να έχετε τα οικονομικά του Υπουργείου σε μια ισορροπία, ωθείτε κάποιο κόσμο στην αφυπηρέτηση, ώστε να το φορτωθεί το ασφαλιστικό σύστημα της χώρας και ο προϋπολογισμός σας να είναι ισορροπημένος, για να πάρετε καινούργιους. Εάν είναι αυτό, δεν είναι σωστό και δεν ανακαλύπτω το επιχείρημα τώρα, κυρίες και κύριοι Βουλευτές. Όταν ασκούσα διοίκηση, σε αυτήν την περίοδο της κρίσης, δεν έχουμε εισροή νέου προσωπικού. Νομίζω ότι εσείς από την Ακαδημία του Διπλωματικού Σώματος δεν πήρατε.

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Πήραμε πέρσι και θα προκηρύξουμε. Το 2015 δεν πήραμε. Πέντε χρόνια δεν είχαμε πάρει.

ΑΝΔΡΕΑΣ ΛΟΒΕΡΔΟΣ: Όλο το Ελληνικό Δημόσιο και το Υπουργείο Εξωτερικών δεν κάνει προσλήψεις. Αυτό το κατανοούμε, δεν είμαστε σε μια ευχάριστη περίοδο. Αφού, όμως, δεν έχουμε ροή νέων, πώς επιτρέπουμε να αφυπηρετούν οι παλαιότεροι, ενώ θέλουν να παραμείνουν; Ο νόμος, λοιπόν, διαμορφώνεται με την πλειοψηφία. Όταν ήμασταν εμείς πλειοψηφία, είχαμε δώσει τη δυνατότητα μέχρι τα 67, αν θυμάμαι καλά και κάποιοι είχαν προλάβει να κάνουν χρήση. Όταν ήμουν Υπουργός Υγείας αυτό το υποστήριζα για τους γιατρούς του ΕΣΥ. Όταν έγινα Υπουργός Παιδείας το υποστήριζα για τους καθηγητές πανεπιστημίου. Θα το έβλεπα και για τους Δικαστές, αν δεν υπήρχε το άρθρο 88, παρ. 5 του Συντάγματος που το απαγορεύει απολύτως.

Ποιο είναι το σκεπτικό; Να παραμείνεις, εάν το θες, χωρίς όμως να ασκείς διοίκηση, γιατί αν ασκείς και διοίκηση στομώνεις την εξέλιξη των υπολοίπων. Δεν μπορείς να επιτρέπεις να αφυπηρετήσει ένας γιατρός του ΕΣΥ, ενώ θέλει να παραμείνει, για να παρέχει ιατρικές υπηρεσίες και να μην του δίνεις τη δυνατότητα. Να παραμένει, όμως, χωρίς να διοικεί όντας Διευθυντής σε μια μονάδα.

Κυρίες και κύριοι Βουλευτές, πέρα από την απροθυμία των κυβερνήσεων και των δικών μας, που το έλεγα και δεν τα άκουγαν, οι πιο πολλοί ήταν αντίθετοι στις δικές μας κυβερνήσεις και βλέπω ότι αυτό ισχύει και τώρα. Δεν με αφορά, αλλά αφού ανήκα σε εκείνες τις κυβερνήσεις, με αφορά αντικειμενικά. Παρακολουθούσαμε την θέση των υπολοίπων σε λίγο κατώτερες ηλικίες, οι οποίοι βλέπουν με ένα άγχος την εξέλιξή τους και θέλουν να αδειάζουν από πάνω τους οι θέσεις. Έτσι είναι ό,τι και να πούμε. Αυτό, όμως, το παρακολουθούν οι πολιτικές ηγεσίες; Αντιλαμβανόμαστε ότι στα πανεπιστήμια μας λείπουν καθηγητές και δεν παίρνουμε αυτούς που χρειαζόμαστε, γιατί δεν μπορούμε να τους πάρουμε, όποιος και να κυβερνάει. Αντιλαμβανόμαστε τι συμβαίνει και στο ΕΣΥ; Αυτό ισχύει και στο Διπλωματικό Σώμα. Αυτή τη δυνατότητα, λοιπόν, πρέπει να τη δώσετε και δεν πρέπει να κοιτάτε το όλο θέμα αντίστροφα. Ίσως, υπάρχει χρόνος μέχρι την Ολομέλεια, όπου θα ψηφίσουμε, να το ξανασκεφτείτε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ. Τον λόγο έχει ο κ. Ξυδάκης.

ΝΙΚΟΛΑΟΣ ΞΥΔΑΚΗΣ: Ευχαριστώ, κύριε Πρόεδρε. Νομίζω ότι έχει γίνει μια συζήτηση, η οποία κάπου οδηγεί και γίνεται μια σύνθεση. Από την ανάγνωση του σχεδίου νόμου θέλω να πω ότι υπάρχει μία αρχή, μία σκέψη, η οποία είναι πολύ απλή και είναι η αναδιοργάνωση του Οργανισμού του Υπουργείου και εμπλουτισμός με κάποια στοιχεία, κυρίως, όσον αφορά στις προβλέψεις για μια παραγωγή επιστημονικής πολιτικής σκέψης, αυτό το «think tank» που προβλέπεται.

Επίσης, υπάρχει μια πολιτική καινοτομία, την οποία πρέπει να καλωσορίζουμε, διότι απαλλάσσει και τον πολιτικό κόσμο και τους Υπουργούς από μια βαριά σκιά γύρω από τα μυστικά κονδύλια. Οι συνάδελφοι της Συμπολίτευσης, αλλά κυρίως, οι συνάδελφοι της Αντιπολίτευσης που βρισκόντουσαν σε κυβερνήσεις τα περασμένα χρόνια, θυμούνται πολύ καλά τον θόρυβο που είχε ξεσπάσει, επανειλημμένως, για τα μυστικά κονδύλια του Υπουργείου Εξωτερικών συγκεκριμένα από τη δεκαετία του 1990 και δεν μπορούμε να ζητάμε να έρθουν τα στοιχεία εδώ, διότι τα στοιχεία υπάρχουν δημόσια. Έχουν διεξαχθεί πολλές έρευνες και υπάρχουν υποθέσεις, οι οποίες βρίσκονται, ήδη, στον Εισαγγελέα. Όποιος θέλει, ανοίγει τις εφημερίδες και τα βρίσκει.

Υπήρξε ένα ξέσπασμα τη δεκαετία του 1990 με τα μυστικά κονδύλια, το οποίο οδήγησε στη θέσπιση της δηλώσεως «πόθεν έσχες» για τους δημοσιογράφους, διότι κυκλοφορούσαν λίστες με ονόματα δημοσιογράφων με σημειωμένα τα ποσά δίπλα. Δεν μπορώ να ελέγξω την ακρίβεια αυτών των καταλόγων, ωστόσο έγινε μεγάλο πολιτικό θέμα και από τότε ξεκίνησε αυτή η ιστορία. Η δήλωση του «πόθεν έσχες» ξεκίνησε επί κυβερνήσεως Μητσοτάκη, τη δεκαετία του 1990 και επί πιο προσφάτων άλλων Υπουργών στο Εξωτερικών διαπιστώθηκε ότι υπήρξαν εκατομμύρια σε Μη Κυβερνητικές Οργανώσεις για άγνωστους σκοπούς, χωρίς έλεγχο σκοπιμότητας, χωρίς απόδοση δαπανών, χωρίς τίποτα και αυτά βρίσκονται σε έρευνες. Είναι, λοιπόν, μία ιστορική πρωτοβουλία της παρούσας Κυβέρνησης και της ηγεσίας του Υπουργείου Εξωτερικών που προτείνει μια θέσπιση ελέγχου και θα πρέπει να υποστηριχθεί από όλες τις πτέρυγες του Κοινοβουλίου.

Το μόνο που θα ήθελα να ζητήσω από τον κ. Υπουργό είναι να λάβει υπόψη του, εάν θα μπορούσε αυτός ο έλεγχος να έχει μια διακυβερνητική διάρκεια. Να μην γίνεται καταστροφή ανά έτος, αλλά να γίνεται ανά 5 έτη, ώστε να υπερβαίνει τη θητεία μιας κυβέρνησης και να έχουμε διασφάλιση από όλες τις πλευρές, με ευθύνη του Προεδρείου της Βουλής. Το Προεδρείο της Βουλής θα κρίνει πώς διασφαλίζεται ο έλεγχος και με ευθύνη του Υπουργείου Εξωτερικών, το οποίο έχει την τεχνογνωσία, την ικανότητα και το πολιτικό καθήκον να διασφαλίζει αυτές τις ειδικές δαπάνες και τα παραστατικά, τα οποία άλλωστε δεν είναι με ονοματεπώνυμο, αναφέρουν το ύψος και τον σκοπό. Αυτό θα δεσμεύσει διαχρονικά τον πολιτικό κόσμο σε μια λειτουργία διασφάλισης και του απορρήτου και της τιμής και της καθαρότητας. Έχουμε χρόνο, νομίζω ότι είναι μια τεχνική λεπτομέρεια.

Επίσης, θα ήθελα να κάνω δύο - τρεις παρατηρήσεις και να τις θέσω υπόψη της πολιτικής ηγεσίας και των συναδέλφων. Συζητείται μέσα στο σχέδιο νόμου η συγκρότηση ενός εθνικού think tank. Νομίζω ότι αυτό είναι μια απαίτηση των καιρών και έρχεται να καλύψει ένα κενό του ελληνικού Υπουργείου Εξωτερικών. Μπορούμε να κάνουμε αναθέσεις και πρέπει να γίνονται, αλλά είναι πέραν πάσης αμφιβολίας ότι χρειάζεται η χώρα, η Ελλάδα, μέσα στο περιβάλλον που αντιμετωπίζει να έχει ένα αποθετήριο ιδεών, στρατηγικών και επεξεργασιών, διαχρονικό και διακομματικό. Όπως ακριβώς η Διπλωματική Υπηρεσία – από τις λίγες μπορώ να πω στην ελληνική διοίκηση – διατηρεί, συντηρεί διαρκώς ένα ζωντανό αρχείο των πράξεων και των διαμειβομένων με τα τηλεγραφήματα, με τα πρακτικά, έτσι και στις ιδέες, στις επεξεργασίες και στα σενάρια που επεξεργάζεται ο ελληνικός, πνευματικός, ακαδημαϊκός και πολιτικός κόσμος πρέπει να υπάρχει ένα διαρκές αποθετήριο, μια δεξαμενή σκέψης. Αυτό νομίζω ότι το υποστηρίζουν όλοι. Αυτό που θα μπορούσαμε να κάνουμε, για να το διασφαλίσουμε περαιτέρω και να έχει ακόμα μεγαλύτερη πνευματική ακτινοβολία και δύναμη είναι κατά την επιλογή και του επιστημονικού διευθυντή του ΚΑΣ και του προσωπικού να υπάρχει αξιολόγηση, κριτήρια και όχι μόνο κατευθείαν διορισμοί. Να περνάει μέσα από ένα φίλτρο και της επιστημονικής κοινότητας και του πολιτικού κόσμου και του Υπουργού και άλλων. Θα μπορούσε να υπάρχει μια μικρή επιτροπή, ολιγομελής, η οποία να λειτουργεί εισηγητικά για τον Υπουργό και στην οποία να υπάρχει μέσα ένας εκπρόσωπος του πανεπιστημιακού κόσμου, να μην είναι μόνο υπηρεσιακοί. Είναι άξιοι οι πρέσβεις και οι διπλωμάτες του Υπουργείου Εξωτερικών, αλλά σε τέτοια θέματα, εφόσον βάζουμε ανθρώπους να βοηθήσουν από έξω προς τα μέσα – το οποίο είναι ορθό – θα πρέπει η αξιολόγηση, η κρίση να περιέχει και το εξωτερικό στοιχείο.

Τέλος, για τους νομικούς με έμμισθη εντολή που ζητάει ο Υπουργός, εφόσον χρειάζονται, εφόσον κρίνουμε ότι χρειάζονται θα πρέπει να είναι μετακλητοί, δηλαδή, η θητεία τους να τελειώνει με την αποχώρηση του Υπουργού. Να μην φορτώνουμε τα Υπουργεία με μόνιμους υπαλλήλους, οι οποίοι με κάποιο τρόπο διορίζονται και μετά μένουν αμανάτι και βάρος. Θα πρέπει να φεύγουν. Δεν νομίζω ότι ο Υπουργός χρειάζεται πέντε δικηγόρους, σε όποιο Υπουργείο πήγα, βρήκα πέντε και έξι δικηγόρους με έμμισθη εντολή. Τους έβρισκες διορισμένους από προηγούμενους Υπουργούς. Όχι. Είμαι πεπεισμένος και υποστηρίζω ότι οι Υπουργοί πρέπει να έχουν ισχυρές πολιτικές ομάδες, ισχυρά πολιτικά γραφεία, με υψηλής στάθμης επιστήμονες και συνεργάτες, αλλά θα πρέπει να αποχωρούν μαζί τους. Είναι δυστυχώς ο μόνος τρόπος για να διασφαλισθεί και η συνέχεια της δημόσιας διοίκησης, αλλά και η ορθή πολιτική από τους Υπουργούς.

Αυτά, προς το παρόν, συγχαίρω τον Υπουργό για την ευτυχή λύση του ΕΚΕΜ, μια ταλαιπωρία που κόστισε χρήμα και ψυχικό κόπο σε υπαλλήλους. Το ΕΚΕΜ έχει κλείσει τον ιστορικό του κύκλο. Νομίζω ότι όλα τα ευρωπαϊκά θέματα μπορεί να τα επεξεργαστεί το ΚΑΣ και στη διάρκεια της εξέτασης των φορέων, θα έχουμε και άλλες παρατηρήσεις, για να εμπλουτίσουμε αυτή την νομοθετική πρωτοβουλία. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει η κυρία Τριανταφύλλου.

ΜΑΡΙΑ ΤΡΙΑΝΤΑΦΥΛΛΟΥ: Ευχαριστώ, κύριε Πρόεδρε. Έχουν ακουστεί διάφορες τοποθετήσεις και μπορούμε πιο εύκολα να τοποθετηθούμε, έτσι ώστε να μην επαναλαμβάνουμε τα ίδια και τα ίδια. Ήταν εύλογο το ερώτημα, «γιατί τώρα;» παρόλο που υπάρχουν σαφείς εξηγήσεις από το Υπουργείο Εξωτερικών. Νομίζω ότι θα πρέπει αυτό να το επαναλάβουμε, γιατί γίνεται τώρα αυτή η νομοθέτηση, η οποία αποτελεί ένα πάζλ μέσα στις όλες νομοθετήσεις που θα υπάρξουν από το Υπουργείο μέσα στους επόμενους μήνες, σε σχέση με το συγκεκριμένο ζήτημα. Όλα αυτά λόγω των εξαιρετικά δύσκολων διαπραγματεύσεων, οι οποίες βρίσκονται σε εξέλιξη – αναφέρθηκε το Κυπριακό, αναφέρθηκαν και άλλα ζητήματα – και βέβαια οι πρώτες απαντήσεις που δόθηκαν από τον Υπουργό ως προς την εναρμόνιση. Προτάσσεται η επανασύσταση δύο βασικών Οργάνων, του Κέντρου Ανάλυσης Σχεδιασμού και του Επιστημονικού Συμβουλίου και καταργείται το ΕΚΕΜ. Με βάση αυτές τις προτάσεις θα ήθελα, πριν προχωρήσω, να θέσω την ερώτηση που δεν πρόλαβα να κάνω στον αγαπητό συνάδελφο, τον Εισηγητή από τη Δημοκρατική Συμπαράταξη. Εάν κατάλαβα καλά, ανέφερε ότι υπάρχει αύξηση δαπανών και ότι υπάρχουν και συγκεκριμένα στοιχεία. Εάν δεν τα έχει επισυνάψει ο αγαπητός συνάδελφος, νομίζω ότι θα έπρεπε, εάν υπάρχουν αυτά τα συγκεκριμένα στοιχεία, να επισυναφθούν, για να λάβουμε γνώση.

Είναι απαραίτητο να υπάρξουν αλλαγές και σε σχέση με το οργανόγραμμα του Υπουργείου Εξωτερικών; Και γιατί; Το Υπουργείο Εξωτερικών αποτελεί ένα εργαλείο και έχουμε ανάγκη τα τεχνικά εργαλεία, αλλά φυσικά, πάνω απ' όλα, έχουμε τις πολιτικές στοχεύσεις. Ζούμε σε μια συγκεκριμένη γεωπολιτική γειτονιά και εάν δεν θέλουμε να προσγειωθούμε ανώμαλα στην βραχώδη επιφάνεια των ιστορικών και γεωπολιτικών δεδομένων, πρέπει να εξοπλιστούμε όσο γίνεται καλύτερα. Τι φέρνει αυτό το μικρό νομοθέτημα σε σχέση με τα αναγκαία; Είναι ένα πρώτο βήμα αναδιοργάνωσης του Υπουργείου Εξωτερικών και ταυτόχρονα θα έλεγα ότι είναι ένα τολμηρό βήμα εκδημοκρατισμού του ίδιου του Υπουργείου Εξωτερικών, γιατί, για πρώτη φορά, οι απόρρητες δαπάνες τίθενται υπό τον δημοκρατικό έλεγχο του Κοινοβουλίου, για ποσά άνω των 25.000 ευρώ. Νομίζω ότι είναι πάρα πολύ σημαντικό, δεν έχει ξαναγίνει και ξαναλέω ότι θα πρέπει να το χαιρετήσουμε. Πόσο απαραίτητα είναι τα υπηρεσιακά συμβούλια και γενικότερα τα συμβούλια, που ανασυστήνονται και επανασυστήνονται, γιατί είναι τεχνικά εργαλεία και ξαναλέω ότι είναι πάρα πολύ σημαντικά. Νομίζω ότι πρέπει να υπηρετούν μια πολιτική στόχευση. Η εξωτερική πολιτική θα πρέπει να οργανώνεται από κάθε άποψη, από άποψη ιεράρχησης, από άποψη προτεραιοτήτων, από άποψη συνοχής, από άποψη πειθαρχίας, από άποψη ακρίβειας. Βρισκόμαστε σε μια δαιδαλώδη διεθνή πραγματικότητα, κυριαρχούν οι αμείλικτες αντιπαραθέσεις, κυριαρχεί ο ιμπεριαλισμός και κατά την άποψή μου η εξωτερική πολιτική δεν είναι μια συλλογή ιδεολογικών τοποθετήσεων, είναι κάτι παραπάνω. Άρα, πρέπει να οργανώνεται με την υποστήριξη μιας πολύ συγκεκριμένης ομάδας, η οποία θα βρίσκεται μέσα στο Υπουργείο Εξωτερικών και θα βοηθάει κάθε φορά την όποια ηγεσία. Όμως, νομίζω ότι θα πρέπει να είμαστε πολύ προσεκτικοί και χρειάζεται μια ιδιαίτερη μέριμνα για την σύνθεση αυτών των Οργάνων. Θα πρέπει η ζωή και η προσφορά τους να υπερβαίνει τη θητεία μιας κυβέρνησης και συμπληρώνοντας αυτό που είπε προηγουμένως ο κ. Ξυδάκης, θα πρέπει να συμβάλει με κάποιο τρόπο σε αυτή την διαχρονική ιστορική μνήμη.

Αντιμετωπίζουμε δυστυχώς και σήμερα σε αυτήν την Επιτροπή όχι τις προτάσεις ή την κριτική – αυτό είναι απαραίτητο, κατά την άποψή μου και από την Αξιωματική Αντιπολίτευση – αλλά πρέπει να ξεχωρίσουμε κάποια πράγματα. Είναι άλλο πράγμα η κριτική, είναι άλλο πράγμα η αντιπαράθεση και είναι άλλο πράγμα να θεωρούμε ότι η κριτική σημαίνει το να βάζω την ατζέντα ως Αξιωματική Αντιπολίτευση. Αυτό δεν είναι δυνατόν, είναι άλλη η Κυβέρνηση που αποφασίζει σήμερα, επομένως οι όποιες προτάσεις, επαναλαμβάνω είναι αποδεκτές, πρέπει να τις συζητήσουμε, πρέπει πάντα να τις συζητάμε, αλλά δε νομίζω ότι μπορούμε να προχωρήσουμε και να καλυτερεύσουμε τις διατάξεις ενός νομοσχεδίου με το να μπαίνουν ένα ή δύο ζητήματα που θεωρεί η Αξιωματική Αντιπολίτευση ότι πρέπει να μπουν με βάση την ατζέντα της. Αυτό είναι αδιανόητο. Αυτό όμως που θα έπρεπε να κάνουμε όλοι μαζί, θα έπρεπε να κάνουμε το εξής: θα έπρεπε να βοηθάμε και μέσω της καλυτέρευσης των διατάξεων ενός νομοσχεδίου, ώστε η εξωτερική πολιτική να μπορεί να οικοδομεί κοινά συμφέροντα και συμμαχίες και συμπράξεις με χώρες και διεθνείς οργανισμούς και βέβαια, να μπορούμε να κάνουμε οτιδήποτε είναι δυνατόν, για να διασφαλίσουμε συνθήκες και προϋποθέσεις για την αποτελεσματικότερη άσκηση των κυριαρχικών μας δικαιωμάτων.

Με βάση λοιπόν αυτό και με βάση, επαναλαμβάνω, ότι η εξωτερική πολιτική σε καμία περίπτωση δεν μπορεί να είναι μια συλλογή ιδεολογικών τοποθετήσεων, θα πρέπει να προχωρήσουμε στην κατ’ άρθρων συζήτηση, κατά την άποψή μου, πολύ προσεκτικά. Υπάρχουν ενδιαφέρουσες τοποθετήσεις και σε ζητήματα συγκεκριμένων άρθρων. Δεν θα τοποθετηθώ επί των άρθρων σήμερα, μπορούμε να το κάνουμε την επόμενη φορά, να ακούσουμε και τους φορείς. Εδώ βέβαια θα μου επιτρέψετε να πω ότι παρόλο που συμφώνησα με τον αγαπητό εισηγητή του ΠΑΣΟΚ, θα ήθελα πραγματικά να δω τι θα ειπωθεί και εκ μέρους του κ. Καλομοίρη. Έχω πολύ μεγάλη περιέργεια, ενώ είναι τα ζητήματα τόσο συγκεκριμένα, έχουν δοθεί τόσο συγκεκριμένες απαντήσεις, ομολογώ ότι μπήκα στον πειρασμό να το πω αυτό, θέλω να ακούσω πραγματικά τι θα ειπωθεί. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ την κυρία Τριανταφύλλου. Τον λόγο έχει ο κ. Εμμανουηλίδης.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ: Ευχαριστώ, κύριε Πρόεδρε. Επιτρέψτε μου να ξεκινήσω από μια παρατήρηση εννοιολογικού χαρακτήρα. Ο κ. Κουμουτσάκος αναφέρθηκε συνολικά στο νομοσχέδιο και είπε ότι «*επί της αρχής, το καταψηφίζουμε*», υποστηρίζοντας αυτήν την άρνηση, γιατί λέει «*δεν έχει εισαγωγή*». Κύριε Κουμουτσάκο, το «επί της αρχής», αναφέρεται στην Αιτιολογική Έκθεση ενός νομοσχεδίου, άρα, στο ουσιαστικό περιεχόμενο ενός νομοσχεδίου. Αυτό είναι ένα λογικό άλμα που επιχειρήσατε και νομίζω ότι πρέπει να σημειωθεί αυτό. Έρχομαι στη συνέχεια στη διαπίστωση ότι μεταξύ της καθολικής αντιπολιτευτικής στάσης του κ. Κουμουτσάκου και του συναδέλφου, του κ. Δαβάκη, υπήρξε μια ενδιαφέρουσα διαφοροποίηση – κατά το ήμισυ, τουλάχιστον – αλλά πολλές φορές το ήμισυ είναι αυτό, που εν δυνάμει ανατρέπει την καθολικότητα.

Έρχομαι τώρα στο νομοσχέδιο αυτό καθ’ αυτό. Ένα νομοσχέδιο όταν κατατίθεται, το πρώτο πράγμα, που κρίνεται, είναι η συμβατότητα με την χρονική στιγμή, η συγκυρία. Με αυτήν την έννοια, νομίζω ότι απολύτως αναγκαία είναι η κατάθεση αυτού του νομοσχεδίου, για να θεραπεύσει αδυναμίες, παθογένειες ή να συμπληρώσει κάποιες ολιγωρίες, που μέχρι τώρα δεν είχαν αντιμετωπιστεί. Βασικά κριτήρια για την αξιολόγηση ενός νομοσχεδίου, είναι πρώτα - πρώτα, η αποτελεσματικότητα και η λειτουργικότητά του. Εδώ επισημαίνω ότι η υποστήριξη όλου του Σώματος του Υπουργείου Εξωτερικών Υποθέσεων με επιστημοσύνη, απολύτως αναγκαία, στο να υποστηρίζει θέσεις της εξωτερικής πολιτικής, νομίζω, είναι ένα έλλειμμα που αντιμετωπίζεται ακριβώς με αυτή τη λύση που δίνει το νομοσχέδιο.

Ένα δεύτερο είναι η διαχείριση των οικονομικών δεδομένων. Σκιερές πλευρές «όλοι παροικούμε την Ιερουσαλήμ» και ξέρουμε ότι όλα αυτά τα χρόνια γινόταν ένα πάρτι στη σκιερή πλευρά του φεγγαριού. Το γεγονός ότι παρεμβαίνει με το νομοσχέδιο σε αυτή την καταστολή της διασπάθισης δημόσιου χρήματος, νομίζω, είναι ένα στοιχείο που πρέπει να χαιρετισθεί, γιατί άπτει τελικά της ηθικής πολιτικής των πραγμάτων.

Επίσης, ένα στοιχείο του νομοσχεδίου είναι ότι αφουγκράζεται τους λειτουργούς του Υπουργείου σε θέματα καθημερινότητας, που πολλές φορές – ιδιαίτερα σε εποχές στενότητας – δημιουργούν τεράστια προβλήματα στην καθημερινότητα, άρα, και στην αποτελεσματικότητα εν τέλει αυτών των λειτουργών. Ειπώθηκε ότι όλο αυτό το εγχείρημα έχει σκοπό να δημιουργήσει μια στρατιά ή έναν λόχο ανθρώπων που είναι του «περιβάλλοντος» και διευκολύνονται υπ’ αυτήν την έννοια. Δεν είναι αυτή η πραγματικότητα. Δεν έχουμε επιπλέον προσωπικό, έχουμε το αναγκαίο προσωπικό, που θα καταστήσει απολύτως λειτουργικό στα πλαίσια των οικονομικών δυνατοτήτων όλο το Σώμα της Διπλωματίας. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ, τον κ. Εμμανουηλίδη. Τον λόγο έχει ο κ. Υπουργός.

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Καταρχάς, να μιλήσω για τα χρονολογικά πράγματα. Οι τέσσερις πρώτες παράγραφοι του νομοσχεδίου είναι παλαιότερες του έτους. Απλώς, όταν ετοιμαζόταν το νομοσχέδιο, προσθέσαμε θέματα που αφορούσαν συνταγματικές επιταγές ή επιταγές δικαστηρίων. Ήταν έτοιμο από τον Απρίλιο του 2016 και τον Μάιο αναρτήθηκε. Αυτό το ότι «το φέρατε εξ απήνης», μου φαίνεται λίγο υπερβολικό, έστω κι αν είμαι μεγαλύτερης ηλικίας.

Τι θέλει να κάνει αυτό το νομοσχέδιο; Ήταν προάγγελος αλλαγών που θα κάνουμε με τον Οργανισμό. Ο Οργανισμός θα είναι σε 3 με 4 μήνες έτοιμος. Δε σημαίνει ότι θα γίνει νόμος σε 3 με 4 μήνες. Θα χρειαστεί να το δει όλο το Υπουργείο, να το επεξεργαστούν και να πουν τη γνώμη τους οι κοινωνικοί και μαζικοί φορείς, μετά να γίνει η τελική του διατύπωση, άρα, να πάρει τη σειρά του. Μιλάμε για μεγάλο χρονικό διάστημα. Υπάρχουν ορισμένα ζητήματα που δεν καλύπτονται από το Προεδρικό διάταγμα, για παράδειγμα, οι γλώσσες. Πράγματι, το Υπουργείο δεν θέλει να κάνει ξανά προκήρυξη για νέους διπλωμάτες με μόνο αγγλικά, γαλλικά. Εγώ είμαι καθηγητής, όπως γνωρίζετε, των Διεθνών Σχέσεων και Εξωτερικής Πολιτικής και είχα τη χαρά να διδάσκω εξωτερική πολιτική της Κίνας και εκεί είχα νεαρές κυρίες, κατά πλειοψηφία, που παρακολουθούσαν και μιλούσαν από 7 μέχρι 12 γλώσσες. Η μία κυρία μιλούσε αγγλικά και έξι ασιατικές γλώσσες. Ερώτημα. Δεν μας κάνει αυτή να είναι διπλωμάτης; Δεν ξέρω, φυσικά εάν θέλει. Μίλαγε Σανσκριτικά Ινδιών, μιλούσε Κινέζικα, Κορεάτικα, Κοντονέζικα και Μανδαρίνικα, μιλούσε κορεατικά. Μιλάμε για τρομερό ταλέντο, το οποίο «ζήλευα», με την καλή έννοια, του καθηγητή. Αυτοί οι άνθρωποι μας είναι απαραίτητοι. Γιατί σήμερα η διπλωματία έχει αλλάξει. Σημαντικό ρόλο παίζει η δημόσια διπλωματία και πάρα πολύ μεγάλο ρόλο η διπλωματία των πολιτών. Είναι μεγάλο προτέρημα για ένα πρέσβη στην χώρα που πηγαίνει, να μπορεί δημόσια να μιλήσει με τη γλώσσα της χώρας. Δεν έχω απαίτηση να μιλάμε όλες τις γλώσσες του κόσμου, αλλά στις μεγάλες πρωτεύουσες; Χθες αναφέρθηκα σε μια συζήτηση ότι παλιά στέλναμε στη Γερμανία διπλωμάτες και δεν ήξεραν γερμανικά. Αυτοί οι άνθρωποι «ήταν χαμένοι από χέρι», διότι η Γερμανία το θεωρεί αυτονόητο να μιλάς γερμανικά. Μπορεί το Μπαλί να μην θεωρεί αυτονόητο να μιλά κανείς στην τοπική διάλεκτο και τους αρκεί να γνωρίζει αγγλικά και γαλλικά.

Όπως και στη Ρωσία, θα πρέπει να γνωρίζουν τη Ρωσική γλώσσα ή στην Τουρκία ή στην Κίνα. Είναι πολύ σημαντικό να γνωρίζεις την γλώσσα της χώρας. Τουλάχιστον ο σημερινός πρέσβης γνωρίζει καλά τον κινεζικό πολιτισμό και την κουλτούρα. Υπάρχουν, λοιπόν, αλλαγές που πρέπει να γίνουν άμεσα.

Το δεύτερο που θα ήθελα να πω είναι ότι το Υπουργείο Εξωτερικών – έχω την αίσθηση, μπορεί βέβαια να φταίει και η πολύχρονη διαδρομή μου, αφυπηρέτησα με το βαθμό του εμπειρογνώμονα Πρέσβη Α΄- είναι ένα ειδικό Υπουργείο, δεν είναι άλλη μια διεύθυνση ενός Υπουργείου. Είναι ένα Υπουργείο που η καρδιά του χτυπάει 24 ώρες το εικοσιτετράωρο και οι σχέσεις του με τον ύπνο δεν είναι πολύ καλές. Είναι ένα Υπουργείο που πολλά προβλήματα πρέπει να λυθούν σε μακρινούς τόπους, χωρίς πάντα να έχεις την άμεση δυνατότητα συνεννόησης, είναι ένα Υπουργείο, που θεωρώ, ότι είναι το καλύτερο. Βέβαια αυτή είναι η γνώμη μου. Όχι χάρη σε μένα, αλλά χάρη στην ιστορία του, την μνήμη του, την πείρα του, το καλύτερο Υπουργείο που έχει η χώρα μας, είναι ένα Υπουργείο αντάξιο των καλών Υπουργείων του εξωτερικού. Δεν λέω ότι είναι στο επίπεδο που είναι «τα αυτοκρατορικά», από άποψη υλικών υποδομών, όμως, χρειάζεται μια τάξη.

Γι' αυτό παρακάλεσα τους συναδέλφους μου Υπουργούς, οι οποίοι άρχισαν να μου φέρνουν προτάσεις για τροποποιήσεις και τροπολογίες άλλων Υπουργείων, να μην γίνουν. Παρακάλεσα και τη Γενική Γραμματεία της Κυβέρνησης και ελπίζω να μην γίνουν.

Θα παρακαλούσα τον νόμο να μην τον αντιμετωπίζουμε σαν κολοκυθιά. Φτιάχνεται ενός νόμος και αρχίζει η αναδρομική συζήτηση. «*Γιατί να βάλουμε τον Δεκέμβριο του 2016 αναδρομικά και να μη βάλουμε τον Νοέμβριο; Και αν βάλουμε τον Νοέμβριο του 2016, γιατί να μη βάλουμε το καλοκαίρι του 2016; Γιατί αυτοί που έφυγαν το καλοκαίρι του 2016, να μην μπορούν να μείνουν άλλα πέντε χρόνια και να μπορούν αυτοί που έφυγαν τον Δεκέμβριο; Και γιατί να μην μπορούν αυτοί που έφυγαν τον Δεκέμβριο του 2015, που μπορεί να ήταν και καλύτεροι από αυτούς που έφυγαν τον Δεκέμβριο του 2016*». Αυτό είναι η κολοκυθιά. Θέλω να είμαι – έτσι όπως το εννοώ – «εντάξει» με τις αντιλήψεις μιας δημοκρατικής Πολιτείας. Ο νόμος ισχύει από την ημέρα που τίθεται σε ισχύ και συγκεκριμένα στην Ελλάδα από την ημερομηνία δημοσίευσής του στο ΦΕΚ.

Δεν μπορεί ο νόμος να έχει αναδρομική ισχύ, ανάλογα με το ποιος έχει πρόσβαση σε μένα και μου έχει πει ότι είναι καλός ή έχει πρόσβαση για ρουσφέτι. Γιατί αυτός που μπορεί να έχει πρόσβαση να έφυγε τον Νοέμβριο του 2016 και να μην έχει πρόσβαση αυτός που έφυγε τον Οκτώβριο του 2016. Ανοίγουμε μια κερκόπορτα, την οποία δεν μπορούμε να κλείσουμε.

Όσον αφορά στα απόρρητα. Προετοιμάζω νομοθετική τροπολογία επ’ αυτού. Οι σκέψεις μας είναι να είναι μια πενταμελής Επιτροπή στο Υπουργείο ή στη Βουλή – με την έννοια να μπορεί να είναι και κόμματα, πέρα από την Αξιωματική Αντιπολίτευση και τον κύριο κορμό της Κυβέρνησης – θα τα παίρνουν για μια μέρα και μετά θα φεύγουν. Δεν μπορούν να μένουν απόρρητες δαπάνες σε τρίτους. Διότι πρέπει να ξέρετε και πάντα να σκέφτεστε την εμπιστοσύνη που έχει αυτός που διαχειρίζεται και λαμβάνει απόρρητα, γιατί μπορούμε να φτιάξουμε ένα ανοικτό, δημόσιο, διαφανές σύστημα – δεν το ζήτησε κανείς – με το οποίο να διασφαλίσουμε ό,τι και αν ζητά. Δεν θα έχει σχέση μαζί μας και δεν χρειάζεται να συνομιλεί μαζί μας.

Για το θέμα ημερών των διπλωματών μας. Πιστεύω ότι οι 60 + 20 ημέρες είναι εξαιρετικά καλό για τα στελέχη των Υπουργείων, που ζουν στο εσωτερικό της χώρας, όχι στο εξωτερικό. Υπάρχουν ανάγκες να ταξιδεύεις, υπάρχουν θεσμοί, όπως του πολιτικού διευθυντή, που είναι ο Α΄ Διευθυντής, ο οποίος έχει σειρά προγραμματισμένων συναντήσεων, υποχρεωτικά από τον θεσμό του. Όταν κάνεις ιδιαίτερα ενεργητική εξωτερική πολιτική, να βρίσκεται στο εξωτερικό. Αξίζει να αναφέρω ότι το τελευταίο έτος κοιμόντουσαν στον πρόξενο. Δεν μπορεί να ξεκινάς και να λες ότι επειδή ο νόμος δεν προβλέπει επάρκεια ημερών, θα πρέπει να μένουν στον πρόξενο. Για να συνεννοούμαστε, παλαιότερες κυβερνήσεις πήγαιναν και με 105 ή με 108 άτομα στη Νέα Υόρκη. Εγώ την τελευταία φορά που πήγα στη Νέα Υόρκη, πήγα εντελώς μόνος μου, για να μην αυξηθούν τα έξοδα. Δεν κάνουμε σπατάλες. Προσπαθούμε να περιορίσουμε με κάθε τρόπο τα έξοδα και τις ημέρες, αλλά δεν γίνεται απόλυτα.

Για το ΕΚΕΜ σας ανέφερα τα έξοδα, καθώς και τα έξοδα που είχε το ΚΑΣ. Δεν συγκρίνονται οι 120.000 ευρώ δαπάνες τώρα, με αυτό το πάνω από 1.000.000 που ήταν το ΕΚΕΜ μαζί με το ΕΚΑΣ μέχρι σήμερα.

Θα ήθελα να σας αναφέρω ότι το 2015 και το 2016 δεν έχουμε έξοδα. Επειδή με ρώτησε κάποιος, τι κάναμε τα δύο τελευταία χρόνια. Άφησε τα γραφεία του το ΕΚΕΜ, εγκαταστάθηκαν σε εμάς, έγιναν αναδιαρθρώσεις, σταμάτησαν οι συμβάσεις και τα συμβόλαια, προκειμένου με τη νομοθετική πρωτοβουλία να το κλείσουμε, αλλά ουσιαστικά αφαιρέσαμε όλα τα έξοδα. Το ΕΚΕΜ έχει μηδέν έξοδα το 2016 όλο το χρόνο. Επειδή κάποιοι λένε «τώρα το βρήκατε και σπαταλούσατε χρήματα το 2015 και το 2016».

Θα ήθελα να σας πω κάτι για το Νομικό Συμβούλιο. Είναι άλλη δουλειά της ΕΝΥ που κάνει Διεθνές Δίκαιο και διαπραγματεύεται τους νόμους στον ΟΗΕ, όπως είναι ο γ΄ κύκλος συζήτησης σχετικά με το Δίκαιο της Θαλάσσης. Είναι άλλο πράγμα η υπηρεσία μας που είναι για το Κοινοτικό Δίκαιο και άλλο πράγμα το Επιστημονικό Συμβούλιο. Δηλαδή, με τι όπλα αντιμετωπίζεις τα κομβικά και σπουδαιότερα ζητήματά σου, ως χώρα; Πηγαίνεις στο Δικαστήριο της Χάγης ή στο Δικαστήριο του Αμβούργου της Θαλάσσης. Θέλεις να έχεις τον καλύτερο που διαθέτει η χώρα ή όχι; Εξαιρετικός ο υπάλληλος αυτός που έχουμε εδώ. Έχει το βάρος απέναντι στους δικαστές, έχει την βαρύτητα που έχει ένας καθηγητής διεθνούς φήμης, διεθνώς αναγνωρισμένος;

Και επειδή αναφέρθηκε κάτι περί στρατιάς, καθηγητές που διδάσκουν Διεθνές Δίκαιο από Λέκτορας μέχρι Πρωτοβάθμιος, μαζί με τους Ομότιμους, είναι 21. Χωρίς τους Λέκτορες και τους Επίκουρος, οι αναπληρωτές και οι τακτικοί Καθηγητές είναι εννιά. Δεν έχεις καμιά «στρατιά καθηγητών» 5.000. Μακάρι να είχε ο ΣΥΡΙΖΑ 1000 και να τους διορίσει αυτούς τους 1000 και «θα ρίξεις» άλλους 4000. Είναι λίγοι άνθρωποι, όπως ο κ. Ρούκουνας, Πρόεδρος της Ακαδημίας Αθηνών, ο κ. Ροζάκης, Αντιπρόεδρος του Ευρωπαϊκού Δικαστηρίου, η κυρία Φαίη Πασαντζή, η οποία χρησιμοποιείτο από προηγούμενες κυβερνήσεις, είναι ο καλός μου φίλος και συνάδελφος, ο κ. Πέτρος Λιάκουρας, τον οποίο ο Κρανιδιώτης ανέδειξε ως νομικό διεθνούς φήμης και είναι και άλλοι τέσσερις ή πέντε. Αυτούς τους ανθρώπους τώρα πώς τους μεταχειριζόμαστε; Τους αξιοποιούμε; Τους βάζουμε σε ένα επιστημονικό συμβούλιο; Υπάρχει η σωστή παρατήρηση, παρόλο που είναι πολύ λίγοι, να μην φαίνεται ή να μην δίνεται η αίσθηση ότι κάποιος πολιτικός προϊστάμενος τους βάζει. Μπορεί στο μέλλον να είναι πολύ περισσότεροι.

Να κάνουμε συμβούλιο από τους τρεις υψηλότερους διπλωμάτες, τους οποίους τους έχουμε γνωρίσει στην πρακτική, δηλαδή, τον υπηρεσιακό Γενικό Γραμματέα, τον Α΄ πολιτικό Διευθυντή, που είναι ο δεύτερος στα ζητήματα της υπηρεσίας και την Διευθύντρια του Υπουργείου, που είναι ΣΤ΄ Διευθύντρια του Υπουργείου. Να είναι μια Επιτροπή, η οποία να έχει τη λίστα των ειδικών και να κάνει τις επιλογές και τις προτάσεις της, ώστε να μην μπαίνουμε σε μια διαδικασία προκήρυξης.

Δεν μπορείς τώρα, τον κ. Ρούκουνα, Πρόεδρο της Ακαδημίας, να του πεις να βάλει υποψηφιότητα και να τον κρίνεις μαζί με δύο Λέκτορες. Δεν γίνονται αυτά. Θέλουμε να έρθουν οι κάλλιστοι και μακάρι να ανήκαν στο χώρο αυτής της κυβέρνησης, αλλά δεν ανήκουν αυτοί στον τομέα του διεθνούς δικαίου.

Όσον αφορά στο ΚΑΣ, όπως το γνώρισα εγώ, ήταν ένα σκάνδαλο συνεχές. Πρέπει να πω μέσα στη Βουλή ότι ο τότε Διευθύνων του ΚΑΣ ήταν και Υποδιευθυντής του ιδιωτικού φορέα και ανέθετε έργα με τα λεφτά του ΚΑΣ στον ιδιωτικό φορέα. Εγώ είχα ζητήσει τότε, ως υπάλληλος του Υπουργείου Εξωτερικών, να παρέμβει ο Εισαγγελέας, αλλά δεν έγινε. Δεν είναι σωστά πράγματα αυτά. Το Υπουργείο πρέπει να διαθέτει ένα στοιχειώδες σύνολο ανθρώπων που να διατάσσουν την επιστημονική τους δουλειά του Υπουργείου υπό την διοικητική διεύθυνση ενός Πρέσβη είτε διπλωμάτη καθαυτό είτε διπλωμάτη - εμπειρογνώμονα. Επίσης, να έχει Επιστημονικό Διευθυντή που να είναι αμισθί. Πρέπει να σας πω ότι στην Κύπρο και στην τελευταία διαπραγμάτευση, αλλά και σε πολλές άλλες και για Κυπριακά και Αλβανία, έχουμε χρησιμοποιήσει αυτό το κομμάτι του επιστημονικού δυναμικού χωρίς να έχει πληρωθεί. Επειδή κατηγορούμαι, θα ήταν πολύ απλό να δει κανείς τον κατάλογο της Αντιπροσωπείας της Ελλάδος που πήγε στη διαπραγμάτευση του Κυπριακού, ποιους διεθνολόγους, καθηγητές του διεθνούς δικαίου είχε. Θα ανακάλυπτε ότι όλοι αυτοί οι φόβοι και κατηγορίες δεν στέκουν, απλώς αυτοί οι άνθρωποι, που έρχονται έτσι, πρέπει να μπουν σε ένα θεσμικό πλαίσιο, να δικαιούνται να συζητούν μεταξύ τους, να μην έχουν εξαρτήσεις από τον Υπουργό, διότι τώρα, τους καλώ εγώ, τώρα συζητούν μαζί μου. Να είναι μια μονάδα που να κρατάει τη μνήμη της και έχει να κάνει πολλά πράγματα. Έχει να κάνει από τα δικαστήρια μέχρι τον προσδιορισμό της ΑΟΖ και υπάρχουν και θέματα που πρέπει να τα βλέπουμε ακόμα και να αξιοποιούμε δυνατότητες, χωρητικότητες, ικανότητες και με ξένα ιδρύματα. Έχουμε καταπληκτικούς χαρτογράφους στην Ελλάδα και έχουμε και καταπληκτικούς ειδικούς στα αεροναυτιλιακά. Έχουμε στο Υπουργείο τρεις ανθρώπους εξαιρετικούς. Ο ένας μας ήρθε από την Ακαδημία, ως εμπειρογνώμονας, η άλλη είναι στον ΟΗΕ για να κάνει τη διαπραγμάτευση και η τρίτη είναι στην Α4 που είναι τα Ελληνοτουρκικά. Αυτά, όμως, είναι παιδιά χωρίς την μεγάλη πείρα των άλλων.

Επίσης, χρειάζεται, όταν κάνεις μια πρόταση σε μια χώρα – και δεν αναφέρομαι στην Τουρκία – αλλά σε μια χώρα άλλη όμορη και κάνεις μια πρόταση για την ΑΟΖ και πώς θα οριοθετηθεί αυτή, να τσεκάρεις με έναν διεθνή ειδικό πώς ακριβώς βγαίνουν με βάση την εφαρμογή του διεθνούς νόμου αυτά τα όρια και τα σύνορα, για να μην κάνεις λάθη. Δεν αρκεί ότι έχεις ένα καλό εμπειρογνώμονα στο Υπουργείο και το κάνει. Δεν μπορείς να κάνεις εξωτερική πολιτική, χωρίς να τσεκάρεις και να διπλοτσεκάρεις ορισμένα πράγματα.

Επομένως, δεν είναι κόντρα της θεσμικής υπόστασης του Υπουργείου, όπως είναι οι δημόσιοι υπάλληλοι με άλλους επιστήμονες ή με κάποιες αναθέσεις στο εξωτερικό. Απλώς αυτές οι αναθέσεις στον δικό μας σχεδιασμό περιορίζονται κατά πολύ ως κόστος.

Επίσης, να σας πω ότι επιστημονικά συμβούλια έχουν πάρα πολλά κράτη στον κόσμο, όπως και κέντρα ανάλυσης σχεδιασμού. Στα επιστημονικά συμβούλια των ΗΠΑ, για παράδειγμα, αναλαμβάνει πάντα επικεφαλής καθηγητής διεθνούς δικαίου είτε από το Χάρβαρντ είτε από το Γέιλ. Αυτή είναι η παράδοσή τους. Επίσης, στη Γερμανία όλο το επιστημονικό συμβούλιο έχει συγκροτηθεί από καθηγητές διεθνούς δικαίου. Δηλαδή, δεν ανακαλύπτουμε κάτι σήμερα που δεν υπήρχε ποτέ στο παρελθόν.

Όσον αφορά στο Γραφείο Νομοθετικής Πρωτοβουλίας, θα ήθελα να πω ότι υπάρχει σε σειρά Υπουργείων, είναι με βάση έναν νόμο του 2012, που δεν έχει υλοποιηθεί και αναφέρονται οι αρμοδιότητες που έχει πέρα από τη νομοθετική πρωτοβουλία. Πρέπει να σας πω ότι ιδιαίτερα στις δημόσιες προμήθειες και λοιπά, έχουμε εξαιρετικούς νομικούς στην ΕΝΥ που κάνουν διεθνές και κοινοτικό δίκαιο, αλλά δεν κάνουν διοικητικό δίκαιο. Υπήρχε στο Υπουργείο, όταν πήγα, μια Διεύθυνση στην ΣΤ΄ που ασχολούνταν με το διοικητικό δίκαιο, οι οποίοι δεν είχαν πτυχίο νομικής. Μην με βάζετε να λέω δημοσίως πράγματα, που δεν θέλω και ειδικά για ένα Υπουργείο, που πρέπει να το φυλάω ως Υπουργός ως την κόρη του ματιού μου.

Για το άρθρο 8 θέλω να πω ότι επειδή άλλαξε άποψη η Ένωση Διπλωματών, πλην της πρώτης παραγράφου, τα άλλα φεύγουν και συμφωνήσαμε να μείνουν για αλλαγή στον Οργανισμό.

Στο άρθρο 1 του ΚΑΣ και Επιστημονικό Συμβούλιο θα βάλουμε αυτές τις τριμελής επιτροπές που είπα προηγουμένως.

Ακόμη θέλω να πω ότι επειδή καμιά φορά διαβάζω και τον «Ριζοσπάστη» ακόμα τα πρωινά και όπου κι αν πάω το μοτίβο είναι το ίδιο «*ο Κοτζιάς πάει στη Λιβύη, για να εκπροσωπήσει τα συμφέροντα της αστικής τάξης και να κάνει μπίζνες, ο Κοτζιάς πάει στη Μάλτα, για να κάνει μπίζνες, πάει στο Λιχτενστάιν, στην Ανδόρα* κ.λπ.» τους έχω πει με όλη την καλή μου διάθεση ότι υπερεκτιμούν την ελληνική αστική τάξη, γιατί έχουμε πάει σε 100 χώρες το διάστημα που είμαι Υπουργός και αν είχαμε αστική τάξη που έχει επενδυτικά και χρηματοπιστωτικά ενδιαφέροντα και συμφέροντα σε 100 χώρες, θα ήμασταν υψηλά ανταγωνιστική σαν χώρα. Επίσης, όταν μιλάει για τις τριμερείς που εξυπηρετούν τον ιμπεριαλισμό, αναφερόμενος στην εξαιρετικά καλή τριμερή Ελλάδος - Κύπρου - Ισραήλ ή Ελλάδος - Κύπρου - Αιγύπτου, δεν χωράει σε αυτό το ερμηνευτικό σχήμα η τριμερής Ελλάδα - Κύπρος - Παλαιστίνη ή Ελλάδα - Κύπρος - Λίβανος και τα κόβουν τα μισά, διότι είναι στοιχεία αναβάθμισης του ρόλου της χώρας στο περιβάλλον που ζούμε και δεν νομίζω ότι υπάρχει κάποιος που θέλει τη χώρα υποβαθμισμένη.

Όσον αφορά στον Πρόεδρο του Ευρωπαϊκού Κοινοβουλίου, θέλω να σας πω ότι μίλησα με Ευρωβουλευτές, έχει αναλάβει και ο κ. Κατρούγκαλος να συνεννοηθεί περαιτέρω μαζί τους, υπάρχει γραπτή διαμαρτυρία και από τον Αντιπρόεδρο του Κοινοβουλίου, τον κ. Παπαδημούλη, απέναντι στον Πρόεδρο. Είμαστε σε μια εποχή που διάφοροι άνθρωποι γράφουν ιστορία με τον δικό τους τρόπο. Από τον Ράμα που ανακαλύπτει την Ακρόπολη ή τον Αλή Πασά που έκανε την επανάσταση του 1821, μέχρι τον Πρόεδρο του Ευρωκοινοβουλίου, η ιστορία είναι πεδίο μάχης, το οποίο, όμως, πρέπει να χρησιμοποιείται ως σχολείο να διδάσκεται κανείς – αυτή είναι η προσωπική μου άποψη – κι όχι, ως φυλακή, για να φυλακίζει το πνεύμα του σε αυτό.

Τελειώνοντας, θέλω να ευχαριστήσω όλες και όλους. Εγώ βγαίνω, όπως πάντα από μια συζήτηση, σοφότερος ή λιγότερο μη σοφός και όπως σας προανήγγειλα μια σειρά από παρατηρήσεις με το δικό μας τρόπο θα ενσωματωθούν, εφόσον υπάρξει συμφωνία από το Σώμα, στο τελικό νομοσχέδιο. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ τον κ. Υπουργό. Να προσθέσω ότι η ιστορία ποτέ δεν επαναλαμβάνεται, βέβαια και αυτό το οποίο μάθαμε και το έχετε μάθει κι εσείς πολύ καλά το 1989, το 2008, το 2016, είναι ότι το απρόβλεπτο πολλές φορές είναι αυτό που καθορίζει το ιστορικό γίγνεσθαι και όχι οι σχεδιασμοί και οι προγραμματισμοί. Πρέπει να είμαστε προετοιμασμένοι και για τα δύο. Τον λόγο έχει ο κ. Κουμουτσάκος.

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Θα ήθελα πρώτα απ' όλα να τοποθετηθώ για το θέμα που έχει προκύψει από τις δηλώσεις Ταγιάνι. Να πω ότι πρόκειται για παλαιότερες δηλώσεις του Ιταλού πολιτικού, πριν αναλάβει τα καθήκοντα του Προέδρου του Ευρωπαϊκού Κοινοβουλίου. Αυτό, όμως, δεν δικαιολογεί τίποτα ως προς την ουσία των τοποθετήσεων. Πολύ χειρότερες θέσεις για το συγκεκριμένο θέμα, για το θέμα της πρώην Γιουγκοσλαβικής Δημοκρατίας της Μακεδονίας – για να μη σπεύσει κανείς να δώσει ιδεολογική χροιά ότι προέρχεται από το ένα ή το άλλο κόμμα – έχουν κατά καιρούς πάρει και μέλη της ευρωπαϊκής Σοσιαλδημοκρατίας και πολλά περισσότερα μέλη της ευρωπαϊκής Αριστεράς.

Σε κάθε περίπτωση είμαι βέβαιος ότι ο νεοεκλεγείς Πρόεδρος του Ευρωπαϊκού Κοινοβουλίου, ο οποίος άλλωστε κατάγεται και ο ίδιος από μια φίλη χώρα με μεγάλη ιστορία, γνωρίζει πολύ καλά ότι η ιστορία των λαών και των εθνών δεν διαγράφεται, δεν παραγράφεται, δεν ξαναγράφεται και, βεβαίως, δεν υφαρπάζεται. Είμαι, επίσης, βέβαιος ότι από τη νέα του θεσμική θέση θα σεβαστεί απολύτως την επίσημη θέση όλων των θεσμικών Οργάνων της Ευρωπαϊκής Ένωσης, του ΝΑΤΟ, όλων των διεθνών Οργανισμών που αναγνωρίζουν τη γειτονική χώρα με το όνομα πρώην Γιουγκοσλαβική Δημοκρατία της Μακεδονίας. Αυτά ως προς τις δηλώσεις του κ. Ταγιάνι.

Όσον αφορά στη σημερινή συζήτηση, δεν πήραμε την μία και βασική απάντηση. Γιατί ενώ ο Οργανισμός του Υπουργείου Εξωτερικών βρίσκεται στα τελευταία στάδια επεξεργασίας του, οι συγκεκριμένες διατάξεις που συζητάμε σήμερα έρχονται πριν τον Οργανισμό;

Στην ουσία σήμερα, ξέρετε, δεν συζητείται ο Οργανισμός του Υπουργείου Εξωτερικών. Κανιβαλίζεται. Δεν έχουμε, λοιπόν, αρχή. Ποια είναι η αρχή που διέπει το συγκεκριμένο νομοθέτημα; Δεν υπάρχει αρχή. Η μόνη είναι η δημιουργία νέων θέσεων, η προοπτική διορισμών με μία σπουδή, με μια βιασύνη, γιατί υπάρχει κι ένα περιρρέον πολιτικό κλίμα, ξέρετε κύριε Πρόεδρε και δεν μπορεί να το αγνοήσει κανείς. Αυτή τη στιγμή διαμορφώνονται θέσεις για διορισμούς παντού στο Δημόσιο και, προφανώς, το Υπουργείο Εξωτερικών δεν μπόρεσε να αποτελέσει εξαίρεση από αυτή τη βιασύνη, που υπάρχει τον τελευταίο καιρό και που διαμορφώνει ένα κλίμα.

Γιατί βιάζεστε; Εγώ προτείνω το εξής και είναι η πρόταση της Αξιωματικής Αντιπολίτευσης: Εάν δεν υπάρχει δεύτερη σκέψη, εάν δεν υπάρχει σπουδή και βιασύνη, παρακαλώ, κύριε Υπουργέ, να το αποσύρεται σήμερα και να φέρετε μαζί με τον Οργανισμό του Υπουργείο Εξωτερικών. Τις ίδιες ακριβώς διατάξεις. Αυτή είναι η επίσημη πρόταση της Νέας Δημοκρατίας, όπως σας είπα, εμείς βλέπουμε ότι δεν υπάρχει αρχή, δεν θα το ψηφίσουμε επί της αρχής και σας προτρέπω – για να μας στερήσετε τη δυνατότητα να σας κάνουμε αυτή την κριτική, που εσείς την λέτε καχύποπτη – να φέρετε τις ίδιες διατάξεις μαζί με το σύνολο του Οργανισμού.

Επειδή, όμως, ειπώθηκαν και διάφορα άλλα ότι δεν πήραμε θέση για το θέμα π.χ. των απορρήτων, ακούστε, η διαχείριση των απορρήτων του Υπουργείου Εξωτερικών είναι μια πολύ λεπτή υπόθεση. Προσποιούμαι ότι δεν άκουσα αυτά, τα οποία ακούστηκαν, ότι υπήρξαν Υπουργοί Εξωτερικών όλων των κομμάτων – διότι αυτό ειπώθηκε – που χρησιμοποίησαν κακώς τα συγκεκριμένα κονδύλια. Κάνω, λοιπόν, ότι δεν το άκουσα αυτό, διότι, εάν το άκουσα, αυτός που το είπε πρέπει να το αποδείξει κι εάν δεν το αποδείξει, είναι ένας πολύ έκθετος συκοφάντης για πολύ κρίσιμα ζητήματα της εθνικής πολιτικής της χώρας. Για να δούμε, όμως, πώς πρέπει ν’ αντιμετωπίσουμε το θέμα των απορρήτων με σοβαρότητα. Πρέπει να διασφαλισθεί το βασικό «Δ», που είναι η διαφάνεια. Αυτό, όμως, στο οποίο όλοι συμφωνούμε, δεν μπορεί να οδηγήσει στο δεύτερο δ, που είναι η δημοσιοποίηση και στο τρίτο, που είναι η διαρροή. Εάν αυτό συμβαίνει κι εάν αυτό συμβεί, στο όνομα μιας διαφάνειας που μπορεί να διασφαλιστεί με άλλους τρόπους, π.χ. με μια επιτροπή δικαστικών μέσω Υπουργείου Εξωτερικών, θα οδηγηθούμε στα άλλα δύο, τα οποία εύχομαι κανείς στο όνομα ενός όψιμου λαϊκισμού να μη θέλει να συμβούν.

«Ναι» στη διαφάνεια, «όχι» στη δημοσιοποίηση των απορρήτων, «όχι» στις διαρροές των απορρήτων. Εάν μπορείτε να βρείτε έναν τρόπο να διασφαλίσετε αυτά τα τρία δ, με αυτή τη σειρά που τα είπα, ναι στο ένα και όχι στα άλλα, παρακαλώ να προτείνετε κάτι άλλο από αυτό. Μέσα στην επιτροπή αυτή π.χ. των δικαστικών μπορεί να είναι και ο Πρόεδρος της Βουλής – να μην ακυρώσουμε, δηλαδή, το Κοινοβούλιο – αλλά το άλλο που προτείνεται και προτείνετε πρέπει να με πείσετε ότι δεν θα οδηγήσει σε δημοσιοποίηση ή διαρροή πολύ κρίσιμων, για την εθνική ασφάλεια και τα εθνικά συμφέροντα, θεμάτων. Επομένως, έχουμε θέση για όσους έσπευσαν να πουν ότι δεν έχουμε θέση και είναι απολύτως σαφής.

ΝΙΚΟΛΑΟΣ ΞΥΔΑΚΗΣ: Αυτό δεν είναι θέση, είναι «στρίβειν δια του αρραβώνος».

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Εσείς την ονομάζετε έτσι, εμείς λέμε ότι αυτή είναι η μόνη σοβαρή θέση.

ΝΙΚΟΛΑΟΣ ΞΥΔΑΚΗΣ: Την πρότασή σας.

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Είπα, επιτροπή δικαστικών με συμμετοχή του Προέδρου της Βουλής μέσα στο Υπουργείο Εξωτερικών. Τέλος. Όχι να στέλνονται στη Βουλή, χωρίς να προσδιορίζεται πού πάνε ή τι γίνεται. Αυτή είναι συνταγή διαρροής και δημοσιοποίησης κρίσιμων εθνικών ζητημάτων. Εάν δε θέλετε να το καταλάβατε, τι να σας πω;

Λοιπόν, όσον αφορά στο ΕΚΕΜ. Προφανώς, το ΕΚΕΜ, με την πάροδο του χρόνου, είχε οδηγηθεί στην κατάσταση που περιγράψατε. Θα πρέπει, όμως, να λάβετε υπόψη σας και να ικανοποιηθούν οι απαιτήσεις των εργαζομένων εκεί, γιατί πληροφορούμαι ότι αυτό είναι αβέβαιο και οι άνθρωποι έχουν νόμιμη και δικαιολογημένη ανησυχία να ζητούν να ρυθμιστεί αυτή η μεγάλη εκκρεμότητα. Τα δεδουλευμένα, με λίγα λόγια.

Τέλος, όσον αφορά στα άλλα επιμέρους άρθρα, σήμερα είναι η πρώτη γενική συζήτηση. Είπα και από το βήμα ότι εμείς θα τοποθετηθούμε και θα τοποθετηθούμε σαφώς, αφού ακούσουμε και τους φορείς του Υπουργείου και θα πάμε στην κατ' άρθρον συζήτηση. Έθεσα το θέμα του Συμβουλίου Εθνικής Ασφαλείας όχι για να υπεκφύγω, κύριε Υπουργέ, αλλά για να δείξω πως πρέπει πρώτα απ' όλα να είναι μια συζήτηση που αφορά στην αναγκαιότητα να βελτιώσουμε τους μηχανισμούς διαμόρφωσης αποφάσεων εξωτερικής πολιτικής και πολιτικής ασφαλείας και για να επαναφέρω στη δημόσια συζήτηση ένα θέμα, που εμείς κρίνουμε, ότι είναι υψίστης σημασίας. Κατά τα λοιπά θα τα πούμε στις επόμενες συνεδριάσεις. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ. Τον λόγο έχει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Πρώτα απ' όλα υπάρχουν πάρα πολλά, που είπε ο Υπουργός, τα οποία πρέπει να αποτυπωθούν στο χαρτί. Δηλαδή, διάφορες νομοτεχνικές, απ’ ότι κατάλαβα θα φέρετε και μια τροπολογία που αφορά στο Υπουργείο Εξωτερικών. Άρα αυτά πρέπει να αποτυπωθούν στο χαρτί, για να δούμε τι ακριβώς υπάρχει και τι αλλάζει στο νομοσχέδιο.

Είπατε, θα συνεδριάσουμε με τους φορείς στις 2 Φεβρουαρίου. Άρα, όταν συνεδριάσουμε ξανά θα έχουμε τη δυνατότητα να ακούσουμε και τους φορείς. Εμείς αυτό που είπαμε το είπαμε από την αρχή και πολύ ξεκάθαρα ότι επί της αρχής λέμε «όχι». Περιμένουμε να δούμε τις βελτιώσεις, τις προτάσεις σε πολλά θέματα, περιμένουμε να δούμε τι ακριβώς θα φέρει ο Υπουργός για το θέμα των απορρήτων και επιφυλασσόμαστε να μιλήσουμε τότε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Ξυδάκης.

ΝΙΚΟΛΑΟΣ ΞΥΔΑΚΗΣ: Ευχαριστώ, κύριε Πρόεδρε. Ο κ. Υπουργός υπόσχεται ότι θα φέρει γραπτώς και διατυπωμένες όλες τις βελτιώσεις τις οποίες σκέφτεται και τις συνθέσεις που μπορεί να κάνει. Εγώ θα ζητούσα και από την αντιπολίτευση και από τον κ. Κουμουτσάκο στο θέμα, τουλάχιστον, των απορρήτων δαπανών και των μυστικών κονδυλίων, να μας δώσει μια πρόταση, πώς θα έβλεπε τον χειρισμό και να κάνουμε μια σύνθεση.

Κοιτάξτε, η παρατήρηση που έγινε και έλεγε «ας φέρουμε στοιχεία» είναι άκαιρη, διότι υπάρχουν στοιχεία. Διεξάγονται έρευνες, δεν μπορεί να μην το ξέρετε και κάποιες υποθέσεις έχουν φτάσει στον Εισαγγελέα για καταλογισμό ποινικών ευθυνών. Δεν το ξέρετε;

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Για τα απόρρητα;

ΝΙΚΟΛΑΟΣ ΞΥΔΑΚΗΣ: Για τις ΜΚΟ, για την ΥΠΕΔΑ, παρόμοια πράγματα είναι, από κονδύλια στα οποία δεν υπήρχε διαφανής χειρισμός. Υπάρχουν, είναι δημόσιες πληροφορίες, τα γράφουν οι εφημερίδες, δεν τα ξέρουν οι Βουλευτές;

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Μπλέκετε δύο διαφορετικά πράγματα. Άλλο η χρηματοδότηση ΜΚΟ κι άλλο η χρήση απορρήτων κονδυλίων.

ΝΙΚΟΛΑΟΣ ΞΥΔΑΚΗΣ: Σας υπενθυμίζω το μέγα πολιτικό θέμα που ξέσπασε τη δεκαετία του 1990, όταν κυκλοφορούσαν λίστες δημοσιογράφων που είχαν αμοιβές από τα μυστικά κονδύλια. Κυβέρνηση Μητσοτάκη. Το θυμάστε; Ήσασταν στην διπλωματική υπηρεσία, υποθέτω τότε. Υπάρχει ένα θέμα. Nα διασφαλίσουμε ένα διαφανή, μη δημόσιο, χωρίς διαρροές και ασφαλή για την εθνική ασφάλεια τρόπο. Αυτό είναι. Σε αυτό συμφωνούμε. Λοιπόν, κάντε και την πρότασή σας, για να βρούμε έναν τρόπο σύνθεσης.

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Δεν πρόκειται να αισθανθώ καμία πίεση, αν θέλετε να με βάλετε, σε θέματα διαφάνειας. Καμία. Αναφέρεστε σε κάτι που είχε απασχολήσει τον δημόσιο διάλογο 25 χρόνια πριν, με μια λογική. Πρέπει να σας πω ότι στα μέσα της δεκαετίας του ΄60, είχε απασχολήσει με άλλο τρόπο, διότι κάποιος άνθρωπος έχασε τη ζωή του σε γειτονική χώρα, επειδή αποκαλύφθηκαν ιστορίες που είχαν σχέση με τη χρήση απορρήτων κονδυλίων – δεν θέλω να γίνω πιο συγκεκριμένος – διότι κάτι διέρρευσε και οι άνθρωποι που υποστήριζαν τη χώρα και ένας εκ των οποίων βρέθηκε δολοφονημένος. Θέλει μεγάλη προσοχή το θέμα, μην το αντιμετωπίζετε με λαϊκισμό.

ΝΙΚΟΛΑΟΣ ΞΥΔΑΚΗΣ: Δεν είπα ποτέ ότι δεν χρειάζεται προσοχή. Με διασφάλιση και της ασφάλειας προσώπων και καταστάσεων, με διασφάλιση των εθνικών πολιτικών, αλλά μια διαδικασία να υπάρχουν δικλίδες, να υπάρχει «check and balances». Αυτό είναι Δημοκρατία. Εάν εν ονόματι της ασφάλειας καταργήσουμε οποιοδήποτε έλεγχο, μικρές «σταγόνες» ελέγχου, δεν είμαστε Δημοκρατία. Αυτό λέω. Νομίζω ότι υπάρχει έδαφος σύγκλισης.

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Έκανα συγκεκριμένη πρόταση.

ΝΙΚΟΛΑΟΣ ΞΥΔΑΚΗΣ: Θα περιμένουμε από τον Υπουργό, έχουμε χρόνο, θα ακούσουμε και τους φορείς και να δούμε άρθρο – άρθρο, πού μπορούμε να βελτιώσουμε πράγματα.

Όσον αφορά στο ΕΚΕΜ, όπου αναφερθήκατε, θα καταθέσει και ο τελευταίος Πρόεδρος του ΕΚΕΜ και νομίζω ότι δίνεται μια ικανοποιητική λύση. Πράγματι, έχουν ταλαιπωρηθεί οι άνθρωποι, και εγώ το διαπίστωσα και νομίζω ότι δίνεται μια λύση τώρα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας ευχαριστώ. Τον λόγο έχει ο κ. Υπουργός, εάν θέλει, για δευτερολογία.

ΝΙΚΟΛΑΟΣ ΚΟΤΖΙΑΣ (Υπουργός Εξωτερικών): Κύριε Πρόεδρε, δεν θα ήθελα να δευτερολογήσω. Ήταν μια βοηθητική συζήτηση.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Καλώς. Κυρίες και κύριοι συνάδελφοι, θα συνεδριάσουμε πάλι την ερχόμενη Πέμπτη 2 Φεβρουαρίου.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Ελένη Αυλωνίτου, Βάλια Βαγιωνάκη, Γιώργος Βαρεμένος, Κωνσταντίνος Δουζίνας, Δημήτριος Εμμανουηλίδης, Δημήτριος Μάρδας, Μουσταφά Μουσταφά, Μάκης Μπαλαούρας, Γιώργος Ντζιμάνης, Νικόλαος Ξυδάκης, Ελένη Σταματάκη, Αφροδίτη Σταμπουλή, Ολυμπία Τελιγιορίδου, Μαρία Τριανταφύλλου, Βασίλης Τσίρκας, Σάββας Αναστασιάδης, Σπυρίδων-Άδωνις Γεωργιάδης, Σταύρος Καλαφάτης, Ιωάννης Κεφαλογιάννης, Γεώργιος Κουμουτσάκος, Κωνσταντίνος Τσιάρας, Ανδρέας Λοβέρδος, Διαμάντω Μανωλάκου και Σπυρίδων Δανέλλης.

Τέλος και περί ώρα 14.10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**